
— Vă declar soţ și soţie, anunţă pastorul. 

Lisa închise o secundă ochii. Era prea târziu. Devenise soţia lui 
Bryn, la bine și la rău. 

Lisa Venner. Încetul cu încetul, se va obişnui până la urmă cu 
acest nume. Îi venea greu să creadă că, în urmă cu cinci zile, nici 
măcar nu-l cunoștea pe Bryn. Cinci zile! Și totuși, din anumite 
puncte de vedere, i se părea că de atunci trecuse o viaţă. 
Toate acestea nu s-ar fi întâmplat dacă ar fi avut un strop de voință 
să nu se ducă la nunta lui Mark. Dar nu, trebuise să se ducă, 
pentru a arăta tuturor că Mark nu mai însemna nimic pentru ea! 

Fusese ușor apoi, să se furişeze afară din biserică, în timpul 
ceremoniei. Soarele de aprilie o făcu să clipească des. În timp ce 
mergea tremurând pe trotuar, auzi deodată un claxon în spatele 


ei. O mână o trase cu putere înapoi și o mașină trecu pe lângă ea. 

— Era cât pe ce, spuse bărbatul care o salvase. Nu priveşti 
niciodată pe unde traversezi? 

Lisa își adună forţele şi-i mulţumi, încercând să zâmbească. 

— Ai avut noroc că mergeam în spatele tău. 

Bărbatul îi dădu drumul la mână și începu să o examineze. 

— Te-am văzut în biserică. Eşti vreo prietenă de-a miresei? 

— Eram o prietenă a mirelui, răspunse ea cu o voce care vroia 
să pară nepăsătoare. 

— Ce coincidenţă, spuse bărbatul pe un ton ironic. Eu sunt 
fostul prieten al Junei. Ne-am putea îneca amarul împreună. 
Ce spui? 

Pentru prima oară, Lisa îl privi și ea. Era un bărbat înalt, cu 
părul negru și creţ, cu o fizionomie osoasă. „De vreo treizeci de 
ani", se gândi ea. Probabil nu locuia în Anglia, judecând după 
pielea extrem de bronzată. Ochii lui cenușii îi răspunseră cu o 
sclipire de sarcasm. 

— Bryn Venner. 

— Lisa Jordan. E prea devreme pentru a bea alcool. 

— Atunci, un ceai? întrebă el și mai ironic. Un ceai și simpatie. 
Pare potrivit cu împrejurarea. 

— Nu cred că... 

— Ai de gând să rămâi aici și să-i vezi plecând? 

Ochii verzi ai Lisei scânteiară de mândrie. 

— Ce e făcut, e făcut, spuse el. Să ne trăim viaţa în continuare! 
Deci, ce-ai hotărât? 

Lisa ezită doar o secundă. Dacă rămăsese singură, atunci cu 
atât mai bine. 

— Bine, să mergem să bem un ceai. 

Bryn o luă de braţ, atent la circulaţie. Lisa îi simţea prin stofa 
costumului mușchii fini si presiunea degetelor pe cot. Nu era 
genul de bărbat pe care și l-ar fi imaginat pentru micuța blondă 
nerușinată cu care se căsătorise Mark. Căci, la urma urmei, trebuia 
să recunoască: cei doi păreau potriviti. Bryn Venner avea trăsături 
tipic masculine. Gura și maxilarul arătau o voinţă puternică. 
Nu, nu era genul Junei. Și nici al ei, de altfel. Era prea în vârstă, 
prea monden. „Ah, Mark!" se gândi ea cu inima strânsă. 

Bryn opri un taxi și ceru șoferului să-i ducă la Savoy. 

— Să facem lucrurile cu eleganță. Vom avea timp mai târziu să 
ne dedicăm unor consolări mai subsanţiale. 

Bunul-simţ o împiedica pe Lisa să-i răspundă pe un ton 
mușcător. Acceptase să bea un ceai împreună, nimic mai mult. 
După ce vor fi terminat, ea va pleca. Dar unde? îi șopti o voce 
interioară. 

— Nu locuiești în Anglia, nu-i așa? 

Bryn negă printr-o mișcare a capului. 

— Nu, locuiesc în Libia, pentru moment. În afacerile cu petrol, 
adăugă el, anticipându-i întrabarea. Dar tu? Locuiești la Londra? 

— Da. 

Apoi adăugă, cu reticenţă: 

— Lucram pentru familia Wrexham. 

— Înţeleg. Acolo l-ai cunoscut pe Williams? 

— Cunoscut și pierdut, răspunse ea, schițând un zâmbet. 
Se pare că fiica preşedintelui e o partidă mai bună decât o simplă 
secretară. 

— E un băiat ambitios, nu? 

Întrebarea suna mai mult a afirmatie. 

— Nu mai mult decât majoritatea oamenilor. 

Lisa își regreta deja remarca. 

— N-am vrut să insinuez că nu o iubește. EI și June se potrivesc. 

— Nu și dacă fiecare ar vrea să-și impună voința. Oricum, cred 
că îi va fi mai bine cu el, decât cu mine. Tripoli nu e exact genul 
de decor cu care este obișnuită. 

— E o viaţă grea, acolo? 

— Nu foarte grea, în ceea ce privește condiţiile de viaţă. 
Formăm o comunitate de europeni destul de mare și suntem toți 
angajaţi de Unilibia. Majoritatea sunt căsătoriți. Compania preferă 
să angajeze persoane căsătorite. 

— Acesta e motivul pentru care ai cerut-o pe June în căsătorie? 

— Nu am venit în Anglia să o cer în căsătorie. Acum trei 
săptămâni, când am ajuns aici pentru o vacanță, căsătoria ei cu 
Mark era deja stabilită. June tocmai vroia să-mi scrie despre asta. 

— Poate că și-ar fi schimbat părerea dacă ar fi ştiut pentru ce 
te-ai întors... 

Bryn începu să râdă. 

— Nu cred. June ar fi fost, fără îndoială, o soţie bună, dar nu 
eram destul de disperat încât să mă bat pentru ea. 

— Mi se pare că nu doreai atât o soţie, cât să te conformezi 
regulilor companiei pentru care lucrezi, remarcă Lisa pe un ton 
caustic. 

— Preferințelor, nu regulilor. Dar, fie că mă crezi sau nu, un 
bărbat are nevoie de o femeie lângă el, când se află acolo. 

Nopțile pot fi uneori foarte reci... 

Lisa îi evită privirea și se întrebă dacă era, într-adevăr, atât de 
dur pe cât vroia să pară. 

— S-ar zice că June a scăpat ca prin urechile acului! 

— Poate. Mă întreb doar dacă a câștigat ceva mai bun, 
căsătorindu-se cu un arivist ca Williams. 

Observând schimbarea care apăruse pe chipul ei, se grăbi să 
adauge: 

— Tu singură ai spus-o. Ocazia s-a prezentat, iar el nu a ezitat 
s-o prindă. Bine că nu erai prea implicată. 

— De unde știi că nu eram? întrebă ea, cu un nod în gât. 

— Din atitudinea ta. Aș spune mai degrabă că orgoliul tău a avut 
cel mai mult de suferit. Am dreptate? 

— Dacă spui tu... 

Pentru nimic în lume Lisa nu vroia să lase să se vadă cât de 
bulverstă era. Continuă, cu răceală: 

— Cât timp vei lucra in Libia? 

— Dacă vreau, permanent. Trebuie să aleg la fiecare trei ani. 
Am petrecut deja aproape un an acolo. 

— Şi ce se întâmplă dacă nu alegi? 

— Depinde. Unital a început să exploateze noi câmpuri 
petroliere, în alte părti ale lumii. 

— Iar familia trebuie să-și urmeze capul oriunde ar fi trimis? 

— Doar dacă o permit condiţiile. Câteodată e nevoie de timp 
pentru a pune in funcţiune o întreagă instalaţie care să convină 
soţiei și copiilor. În aceste cazuri, familia rămâne în Anglia, o 
vreme. 


10 CATHY ANDREWS 


— Nu mi se pare drept. 

— Există compesaţii. Cred că vroiai să spui, de fapt, că-ți vine 
greu să ţi-o imaginezi pe June acomodându-se cu genul ăsta de 
viaţă. 

— Nu am cunoscut-o personal. Pare o persoană căreia îi place 
să se distreze. Dar aparentele pot fi uneori înșelătoare. 

— Într-adevăr? Tie îţi place să te distrezi? 

Bryn o privi insistent. Părul ei cu reflexe arămii încadra niște 
trăsături fine; fusta de mătase îi punea în evidență picioarele 
subțiri. 

— E ceva rău în asta? întrebă ea, râzând. 

— O, nu, deloc! Tocmai mă gândeam că am putea face și noi asta. 

Lisa nu avu timp să-i răspundă. Ajunseseră în faţa hotelului. 
Era, de altfel, mai mult o remarcă, decât o invitaţie. O pierdere 
comună îi apropiase. 

Era prima oară când intra la Savoy și Lisa rămase uimită. 
Din toate părţile se degaja o atmosferă de sobră grandoare. 
Timpul părea că stătuse în loc. 

De obicei nu se servea ceaiul în hol, dar Bryn ceru acest lucru 
pe tonul celui obișnuit să i se îndeplinească toate dorințele. 

Ceaiul le fu adus într-un serviciu delicat de porțelan alături de 
două şervete mari, împăturite. Lisa avea impresia că fusese 
transformată în ducesă. Bryn o întrebă zâmbind amuzat dacă se 
vedea trăind în acel fel. 

— Îmi vine să strig: „Ardece!" sau ceva de genul ăsta, doar 
pentru a vedea dacă se accelerează ritmul! răspunse ea, clătinând 
din cap și izbucnind în râs. 

— Pot fi foarte rapizi, când e nevoie. 

— Te-ai cazat aici? îl întrebă ea, aruncându-i o privire. 

— Nu, de data asta. Londra e invadată de turiști. 

— Mă surprinde că ai rămas atât de mult timp la Londra. 

— Nu mi-am petrecut aici toate cele trei săptămâni. Am făcut 
câteva plimbări, pe ici, pe colo. Am fost în Vest, unde mi-am vizitat 
câţiva prieteni. 

— Cât timp mai ai de stat aici? 

— Cinci zile. Am rezervat bilet de avion pentru lunea viitoare. 
Plec din Heathrow dimineaţa, devreme. 

— Pari fericit că pleci. 

— Sunt. 

— Chiar și fără o soţie pe care să o iei cu tine? 

— Ar trebui să împrumut una! 

— Nu m-ar surprinde din partea ta. 

— Nu? 

Părea că acum râdea deschis de ea. 

— Continuă, te rog... 

— La ce bun? Oricum nu ai crede decât ceea ce vrei să crezi. 

— Bravo, Lisa Jordan! exclamă el, zâmbind sincer de această 
dată. Eşti remediul de care aveam nevoie. Ce faci diseară? 

— Mă întorc acasă. 

— Ca să-ţi lingi rănile toată noaptea? Nu e genul tău. Trebuie să 
ieşi din tine; și eu la fel. Mi-ar plăcea să petrec seara cu tine, Lisa. 
Cred că asta ne-ar face bine amândurora. 

— De acord. 

Lisa răpunsese fără să se gândească. 

— Cum ai spus şi tu, probabil că de asta avem nevoie amândoi. 

Bryn începu să vorbească despre una, despre alta, și, spre 
marea ei surpriză, Lisa începu să se destindă. Se aflau amândoi în 
aceeași situaţie, aveau amândoi nevoie de o stimulare care să-i 
ajute să treacă de acea seară dificilă. Să petreacă seara cu el era de 
o mie de ori mai bine decât să rămână singură. 

Când Bryn îi propuse să meargă să bea ceva, era aproape ora 
șase. Lisa se duse în vestiar și se privi în oglindă, cu sentimentul 
că priveşte o străină. Era uimitor cât de mult o schimbau puţin 
fond de ten și o coafură mai sofisticată. Părea şi se simţea mai 
matură, mai stăpână pe situaţie. 

Dar aceea fusese şi intenţia ei. Nu trebuia ca cei care o văzuseră 
la nuntă să creadă că era o fetiță pierdută și vulnerabilă. 
Își schimba locul de muncă pentru că cel vechi nu o mai interesa. 
Chiar și cei care-i cunoscuseră relaţia cu Mark o puteau crede cu 
ușurință. Oricum, acum totul era de domeniul trecutului. Cu o 
vineri în urmă, plecase oficial din serviciul familiei Wrexham. 
Avea în faţă două săptămâni de vacanţă, o nouă slujbă și o viață 
nouă. 

Trebuia să-l uite pe Mark. Acesta se căsătorise cu June şi 
devenea astfel inaccesibil. Iar în acea seară, uitarea însemna 
bărbatul care o aștepta în hol. Un bărbat pe care nu-l va mai vedea, 
probabil, niciodată. „Trebuie să profit de ocazie", își spuse ea, 
schițând o grimasă. "Mâine voi fi singură". 

Deschise încet ochii, cu mintea înceţoșată. O durea capul. 
Nu recunoștea patul, mai tare și mai lat ca de obicei. Făcu un efort 
intens şi se întoarse, cu mâna la ochi, din cauza luminii. 

Câteva detalii îi reveniră fragmentar în minte. O adunare de 
oameni, mult zgomot... O faţă se desprinse din ceaţă. 
După câteva clipe, Lisa ințelese că era a bărbatului care stătea 
aşezat pe un scaun, cu picioarele întinse, în fața ei. Bryn fuma. 

— Te simţi mai bine? o întrebă el. 

Lisa îl recunoscu şi, când îi întâlni privirea cenușie, simți că 
înnebunește. Începea acum să-şi amintească, iar imaginile care i se 
desfășurau în minte nu erau deloc liniștitoare: dansa, încercuită 
de niște braţe solide; zâmbea în fața unui chip slab și bronzat; 
șampania i se urca la cap. 

„Sampanie, mult prea multă șampanie", se gândi ea. 
Îşi amintea că se urcase într-o maşină, că niște brate încercau să o 
menţină dreaptă în lift, își amintea de un bărbat înalt care o lua în 
braţele lui, zâmbind. În acea cameră, acel bărbat. 

„Dumnezeule, dacă n-ar fi adevărat!" exclamă în sinea ei, 
îngrozită. Cearşaful era moale. Lisa își ascunse faţa în pernă. 
Bryn nu schiță nici un gest, ci doar o întrebă pe un ton impasibil: 

— Câţi ani ai, Lisa? 

— Douăzeci. 

Acesta scoase o exclamaţie uşoară. 

— leri păreai mai matură şi te-ai purtat ca atare. 

— Încercam... spuse ea neputând să-l privească și nici măcar să 
se întoarcă spre el. 

— Nu vreau să mă scuz, spuse el, oftând. Aveam nevoie de o 
femeie noaptea trecută. Dar dacă aș fi ştiut că pentru tine e prima 
oară, te-aș fi dus imediat acasă și te-aș fi pus în patul tău. 
Apropo, unde locuieşti? Își face cineva griji pentru tine? 

— Am închiriat o cameră în Putney, răspunse ea cu efort. 
Locuiesc singură. 

— E deja mai bine. Asta ne dă timp să respirăm. Mi s-a părut că 
te-aud spunând că părinţii tăi au divorţat. 

— Da, mama s-a recăsătorit cu un american și trăiește în 
Statele-Unite. Tata s-a recăsătorit şi el şi locuiește în Surrey. 

— Nu-i vezi aşadar prea mult? 

— Nu. 

Lisa se forța să-și reţină lacrimile. De ce îi punea atâtea 
întrebări? Acum era prea târziu pentru a mai schimba ceva. 

— Cred că te vei simţi mai bine dacă te-ai ridica şi te-ai îmbrăca. 
Coboară în hol când vei fi gata. Vom găsi un loc liniștit să vorbim. 
Nu încerca să fugi, pentru că voi supraveghea liftul. Trebuie să 
facem faţă situaţiei. 

La ce trebuia el să facă faţă? se întrebă ea, când ușa se închise. 
Lisa ar fi suferit mai puţin dacă aceasta s-ar fi întâmplat cu Mark. 
Dar acest bărbat cu care își petrecuse noaptea era un străin, un om 
pe care îl întâlnise pentru prima oară în ajun. Nu avea nici o scuză. 

Se ridică, încercând să învingă din nou greata care punea 
stăpânire pe ea. Era prima oară când se îmbăta și va fi și ultima, își 
jură ea. Prea târziu, îi şopti o voce ironică. 

Când se privi în oglinda din baie, se îngrozi. Rimelul, pe care 
cu o zi în urmă îl aplicase din abundență, îi cursese acum în jurul 
ochilor. Părul era răvășit. Nu-l putea condamna pe Bryn că o 
judecase la prima vedere. Ducându-și degetele la tâmple, încercă 
să alunge durerea de cap și să-și aducă aminte ce se întâmplase 
mai exact. Dar dorea, într-adevăr, să-şi amintească detaliile? 

Faptele erau clare: îi permisese acelui bărbat care o aștepta în hol 
să facă dragoste cu ea. Dragoste? Lisa simţi un nod în gât. 
Cum putea să folosească acel cuvânt? Nici un sentiment n-avusese 
vreun amestec. 

Făcu un duș cald, care o ajută să se relaxeze puţin și apoi se 
pieptănă. Nu se machie deloc și-și lăsă părul liber pe umeri. 
Ce mai conta cum arăta? Impresia pe care i-o făcuse acelui bărbat 
era suficientă. 

Despre ce trebuia oare să vorbească? După câte se părea, Bryn 
se simţea vinovat, dar Lisa era gata să-şi asume toate greșelile. 
Puţini bărbaţi ar fi rezistat încurajărilor pe care probabil că le 
dăduse cu o noapte în urmă — cu atât mai mult dacă aveau nevoie 
de o consolare. Se gândise atât de mult la Mark, în ajun! 
Băuse doar pentru a-l uita pe el. 

leşi din cameră și luă liftul, cu inima bătând să-i spargă pieptul. 
Dacă nu-l va vedea, va pleca. Nu vroia să-l vadă. Se simțea 
mizerabil și înjosită. 

Bryn stătea într-un fotoliu, cu faţa spre lift. Când o văzu 
mergând spre ieșire, se ridică și veni spre ea. 

— Vom vorbi în timp ce mănânci. Trebuie să mănânci ceva. 

— Nu pot să mănânc, spuse ea, sfârșită. 

— Atunci vei bea o cafea, continuă el, fără să-i dea drumul la 
braţ. 

Bryn comandă două mic dejunuri à la française și aşteptă ca 
chelneriţa să plece, pentru a-i umple Lisei ceașca. 

— Bea asta și ronţăie două tartine. Știu cum te simţi. 
Mâncarea te va ajuta. 

După ce luă câteva înghițituri de cafea, Lisa se simţi puţin mai 
bine. Bryn o fixa cu privirea, iar ea trebui să-l privească. 

— Dacă te-ai îmbrăcat așa special, să știi că ai reușit. Ce lipsă de 
prudenţă din partea mea! Acum pari de șaptesprezece ani! 

— E tot după pubertate, replică ea. Nu trebuie deci să-ţi faci 
griji pentru nimic. Îmi pare rău, continuă ea, înroșindu-se. Nu e 
vina ta pentru ce s-a întâmplat! Trebuie că ţi-am făcut impresia 
Că... 

Dar nu avu curajul să termine. 

— Ar fi trebuit să-mi dau seama... Mi-ai spus că vei avea un nou 
loc de muncă. Când începi? 

— Luni, pe opt. Îmi iau concediu acum, în loc să-mi fac 
preavizul. 

— Deci nu ai nici o responsabilitate în acest moment, spuse el, 
insistând în mod ciudat pe cuvinte. Ai pașaport? o întrebă el. 

Lisa îl privi surprinsă. 

— De ce? 

— Ai sau nu? 

— Da, dar.. 

— Asta simplifică lucrurile. 

— Nu înţeleg. 

Lisa îl privea uimită. 

— Ce legătură are pașaportul meu? 

— Cred că ţi-am spus că martea viitoare trebuie să fiu înapoi la 
Tripoli. Vom câștiga astfel timp. 

— Pentru ce? reuși ea să întrebe. 

— Ca să ne căsătorim. 

Lisa simţi că leșină. 

— Să ne căsătorim? 

— E singurul mod de a face faţă situaţiei. Luni trebuie să iau 
avionul spre Tripoli și nu pot să plec pur și simplu și să uit tot. 
Nu în cazul ăsta. Analizând lucrurile într-o lumină realistă, nu pare 
deloc o idee rea. Nu ai prea multe motive să rămâi aici. 

Fata își recăpătă glasul. 

— Suntem doi străini. Cum pot două persoane care nici măcar 
nu se cunosc, să... 

— N-aş spune asta. 

Văzând-o că roșeşte, Bryn adăugă: 

— Multe căsnicii încep și mai rău și merg apoi bine. Nu poți 
spune că te dezgust fizic... 

— Nu-mi amintesc nimic din noaptea trecută... Totul e atât de 
confuz... 

— Extrem de confuz? 

— Foarte. 

— Atunci, cel puţin nu va mai exista și complicaţia asta, spuse 
el zâmbind. Va trebui să mă crezi pe cuvânt! 

— Nu pot să mă căsătoresc cu tine, răspunse ea, disperată. E... imposibil. 

— Iar eu nu te pot lăsa baltă, pur și simplu. 

Bryn îi căută privirea. 

— Si dacă ești însărcinată? 

— Nu m-am gândit la asta, recunoscu ea, pălind. 

— Nu a fost o noapte potrivită pentru gândire. În vremurile 
noastre, un bărbat are aproape certitudinea că toate femeile își iau 
măsuri de precauţie. 

— Dar nu e obilgatoriu să fi rămas însărcinată. 

— Obligatoriu, nu, dar există câteva șanse. Oricum, e un risc pe 
care nu vreau să mi-l asum. 

— Pe care nu vrei să ţi-l asumi?! repetă ea încet, dar cu 
înflăcărare. Nu am și eu un cuvânt de spus despre asta? Tot ce spui 
sunt presupoziţii. 

— Dar sunt fondate. Voi petrece restul vieţii în îndoială. Nu am 
obiceiul să-mi împrăștii urmașii în cele patru vânturi! 

— Dar dacă nu sunt însărcinată? răspunse ea, cu o notă de 
disperare în voce. 

— Nu s-ar schimba nimic, dacă am fi căsătoriţi. 

Bryn făcu o pauză și adăugă repede: 

— Vreau să mă căsătoresc cu tine, Lisa. 

— Doar pentru că ești primul bărbat căruia m-am oferit? 

— În parte. Dar mai sunt și alte motive. 

— Ah, da! Compania pentru care lucrezi. Se așteaptă să te vadă 
întorcându-te cu o soţie, nu? 

— N-am spus nimănui de ce plec. Poate că unul sau doi prieteni 
ştiu de corespondenţa mea cu o fată din Anglia. În ceea ce-i 
privește, acea fată vei fi tu. 

— Dar nu sunt și nici nu vreau să fiu. 

Lisa își strângea mâinile tremurânde între genunchi. 

— Bryn, trebuie să-ţi dai seama că nu va merge. Nici o căsătorie 
nu poate merge în condiţiile astea! 

— Vrei să spui: fără dragoste? 

Bryn clătină din cap, cu un zâmbet cinic pe buze. 

— În Orient, dragostea e una dintre condiţiile cele mai puţin 
necesare pentru o căsătorie fericită. Căsătoriile aranjate au 
demonstrat că au fost şi cele mai reușite. Poate că așa va fi şi cu 
noi. 

— Se pare că ai calculat bine totul..., spuse ea cu o voce 
răgușită. 

— M-am gândit la asta în timp ce dormeai. De altfel, pare logic. 
Ce aveai de gând să faci cu viaţa ta? Eşti între două locuri de 
muncă și tânjești după un bărbat pe care nu-l poti avea. Ieri seară, 
probabil, ai vrut să te amăgești singură și să crezi că sunt Mark. 
Sau ai vrut să-ţi demonstrezi că nu mai simţi nimic pentru el. 

— Vreau să mă întorc acasă, spuse Lisa cu o voce tremurătoare. 

— Într-o cameră din Putney? Nu e un loc în care să te simţi ca 
acasă. Am cu unsprezece ani mai mult decât tine, Lisa. Am avut 
timpul și ocazia să-mi creez o situaţie bună şi-ţi pot oferi o viață pe 
măsură. 

— În Libia? 

— Pentru început. Mai am douăzeci și patru de luni de rămas 
acolo, până îmi va expira contractul. Ne vom gândi după aceea la 
altceva. 

Lisa îl privea neputincioasă. Nu se putea împiedica să creadă că 
trăia un coşmar. I se părea de neconceput să se căsătorescă cu un 
bărbat pe care de-abia îl cunoscuse. Și totuşi, în sufletul ei, 
începea să se teamă de perspectiva unei alte posibilități. Ar fi 
trebuit să-i fie recunoscătoare. Nici un alt bărbat nu ar fi oferit atât 
de mult pentru o noapte de plăcere, și aceea îndoielnică. Fără să 
vrea, privirile i se opriră pe mâinile lui. Avea palme lungi, cu 

degete subţiri, înnegrite de soarele arzător din acea parte a lumii. 
La gândul acelor mâini experte pe corpul ei, Lisa fu străbătută de 
un fior. Le simţea pe pielea ei, în timp ce mintea le refuza 
amintirea. 

— Ai încredere în mine, Lisa, îi spuse el, încet. Totul va fi bine. 

Căsătoria i se păru și mai ciudată când, după recepţia în cinstea 
nunții, urcă în mașina care o aștepta în fața hotelului. Când își 
luase rămas-bun de la ea, tatăl ei păruse mai degrabă ușurat. 
Nu fuseseră niciodată foarte apropiaţi şi, de când acesta se 
recăsătorise, în urmă cu doi ani, Lisa îl revăzuse de puţine ori. 
Acum avea un băieţel de la doua sa soție, Maria, pe care îl adora. 
Lisa insistase să-şi celebreze căsătoria la biserică, dar evitase să se 
îmbrace în alb. Bryn se reîntâlnise cu una dintre vechile lui 
cunoștințe și îl rugase să-i fie cavaler de onoare. În timpul mesei, 
acesta condusese excelent conversaţia, și îi şoptise Mariei că Lisa 
avea noroc să se căsătorescă cu un băiat ca Bryn. La rândul ei, 
Maria îi atrase atenţia Lisei în timp ce aceasta se schimba în vestiar: 

— Tatăl tău e cu adevărat ușurat să ştie că se va ocupa cineva de 
tine atât de bine. Mama ta ştie că te căsătorești azi? 

— l-am trimis o telegramă. Probabil îmi va scrie la Tripoli, după 
ce îi voi fi trimis adresa. 

— Să ne scrii și nouă și să ne spui cum îţi merge. 

Dar cuvintele sunau fals. 

— Ai un costum frumos, draga mea. E mai bine decât o rochie, 
pentru călătorie, și ai evitat astfel cheltuiala. Dar cu un soţ ca al 
tău, angajat al unei companii petroliere, nu cred că banii vor fi o 
problemă. 

În timp ce mergeau spre aeroport, Bryn o întrebă de ce era atât 
de tăcută, de o oră încoace. 

— Sunt obosită, răspunse ea, încercând să zâmbească. Au fost 
cinci zile agitate. 

— Iar zborul nu te va ajuta să te odihnești, spuse el, cu părere 
de rău. 

— Nu-i nimic. Voi încerca să dorm, oricum. Când ajungem la 
Tripoli? 

— La primele ore ale dimineţii. Odată ajunși acasă, vei putea 
recupera somnul pierdut. 

Lisa se întreba dacă ironia lui era voită. Trecuseră cinci zile, iar 
ea nu se simţea mai apropiată de acel bărbat. Până atunci nu o 
sărutase nici măcar o dată cu puţin mai multă pasiune. Doar câte 
un sărut ușor, pe buze sau pe tâmplă, urându-i noapte bună. 
Situaţia era ridicolă, dar ar fi suportat oare ca lucrurile să se 
petreacă altfel? Raporturile dintre ei erau atât de precare! 

Cu toate acestea, Lisa îi descoperise câteva trăsături care nu-i 
displăceau la prima vedere. Bryn o făcea să râdă, discuta într-un 
fel intreresant despre subiectele cele mai de necrezut, reușea să-i 
stimuleze inteligența, cum nimeni altcineva nu o mai făcuse până 
atunci. Lucrurile nu vor merge, poate, atât de rău. Totul va fi mai 
ușor când vor ajunge în Libia. Căci cine putea prezice cu siguranță 
viitorul? 


Capitolul 2 


Era încă întuneric când avionul ateriză. Obosită din cauza 
călătoriei, Lisa nu acordă atenţie peisajului, în timp ce mașina îi 
ducea spre oraș, aflat la douăzeci și șapte de kilometri distanţă de 
aeroport. Reşedinţa lor se afla în cartierul de Vest, şi, pentru a 
ajunge la ea, nu trebuia să traverseze centrul orașului. 
Lisa adormi şi, când se trezi, se afla într-o curte pavată, în faţa unei 
clădiri cu două etaje, decolorată de soare, care avea să-i servească 
drept casă în următorii doi ani. Ferestrele de la parter erau 
protejate de balustrade din piatră, iar deasupra, un balcon 
acoperit înconjura complet casa. Deasupra porţii de la intrare și 
de-a lungul zidurilor se agățau plante cățărătoare. 

O siluetă apăru și le deschise repede cele două porţi de fier. 
Bărbatul purta un veșmânt larg și vaporos, de o culoare imprecisă. 
Pe faţa lui slabă și arsă de soare era întipărit un zâmbet larg. 

Bărbatul începu să vorbească cu Bryn intr-o limbă pe care Lisa 
și-o închipui ca fiind araba. 

— Vorbeşte în engleză, îi spuse Bryn omului, zâmbind. 

Apoi adăugă, întorcându-se spre Lisa: 

— El e Mukhtal. EI și soţia lui, Hawa, se ocupă de casă. 

— Vreti să luaţi micul dejun acum? o întrebă libianul zâmbind 
pe noua lui stăpână. 

Bryn dădu în cap în semn că nu. 

— Nu, du-ne, te rog, bagajele în cameră. Vom mânca mai târziu. 
Acum trebuie să ne odihnim. 

Bărbatul îi conduse înăuntru, într-un vestibul pătrat şi spaţios, 
de unde urca dintr-un colţ o scară cu o balustradă de lemn. 
Pe pereţii zugrăviți în alb erau agăţate tapiserii și o mulţime de 
obiecte din aramă. 

La primul etaj un coridor înconjura casa. Bryn deschise prima 
ușă de pe partea dreaptă și o împinse pe Lisa înăuntru. 
Acolo, două paturi de aceeași mărime erau acoperite de dantele. 
Mobila era sculptată și incrustată abundent. Pe podea se aflau 
covoare. 

— Baia e alături, spuse Bryn, aruncându-și geanta pe unul 
dintre paturi. Ai tot ce-ţi trebuie în geantă sau e nevoie să-ți desfaci 
bagajele? 

— Mă decurc, mulţumesc, îi răspunse Lisa cu o voce gâtuită. 

Aceea era noaptea nunţii ei, iar ea se simțea mai deprimată și 
mai nefericită ca oricând.Totul i se părea atât de ciudat — mai ales 
faptul să se ştie căsătorită cu acel bărbat care se dezbrăca acum cu 
atâta dezinvoltură în faţa ei. Își dorea cu disperare să se întoarcă 

în Anglia, printre lucurile familiare ei. Cum se va putea obişnui să 
trăiască alături de Bryn, să împartă cu el o intimitate pe care nu o 
mai împărţise cu nimeni, din moment ce era singură la părinţi? 
Majoritatea oamenilor care se căsătoreau aveau cel puţin un lucru 
în comun, o anumită cunoaștere a obiceiurilor celuilalt. Ea și Bryn 
împărțiseră același pat, dar aceasta nu era suficient. 
Dimpotivă, făcea ca lucrurile să fie și mai complicate. 

Când Lisa se întoarse din baie, Bryn stătea pe balcon, cu fața 
spre mare. Era pe jumătate gol, în pantaloni de pijama, iar umerii 
largi și puternici i se decupau în întunericul nopţii. Se întoarse 
spre ea și, aruncând o privire spre cămașa de noapte pudică pe 
care Lisa o îmbrăcase, exclamă cu nerăbdare: 

— Pentru Dumnezeu, nu te mai purta ca o martiră gata să fie 
dusă la sacrificiu! Nu mă aştept să-ți onorezi rolul în seara asta... 
A fost o zi lungă și suntem amândoi obosiţi, așa că poți să uiţi de 
asta. 

Lisa nu schiță nici un gest. „Ar fi putut să înţeleagă", se gândi 
ea, cu inima strânsă. Dar Bryn era bărbat, iar bărbaţii vedeau 
lucrurile altfel. În ceea ce-l privea, gheaţa dintre ei fusese spartă în 
timpul nopţii petrecute la hotel. 

Bryn se culcă în patul de alături și stinse lumina. În cameră se 
instala o tăcere apăsătoare. Deodată, i se auzi glasul: 

— Ştii, prima oară nu e prea plăcut pentru o fată. Dacă ar fi fost 
posibil, te-aș fi dus undeva, într-un loc unde să ne cunoaștem mai 
bine. Vom încerca să facem ca lucrurile să meargă bine. 
Acum, încearcă să dormi. 

A doua zi, când Lisa se trezi, soarele era deja sus pe cer. 
Patul de lângă ea era gol. Aruncă o privire rapidă la ceas, și văzu 
speriată că era zece și jumătate. De ce nu o trezise Bryn? 

Se ridică și ieși pe balcon. Căldura o izbi în faţă. 
Casa, semănând cu oricare alta, era ridicată în mijlocul unei curți 
înconjurată de ziduri, care cobora încet spre mare și spre o fâșie 
de nisip auriu. 

Aerul cald şi îmbălsămat îi ridică moralul. După trei zile de 
ploaie în Anglia, soarele i se părea o binecuvântare. Trebuia să 
aibă grijă şi să nu se expună prea mult, cel puţin la început. 
Deschise valiza și scoase niște pantaloni de bumbac, o cămășuță 
galbenă asortată şi o pereche de sandale. Își făcu un duș și se 
îmbrăcă dar, în ciuda aerului condiţonat, simţi că transpiră. 
Întoarse butonul aparatului, mărind presiunea, și respiră imediat 
mai ușurată. Bryn nu minţise în legătură cu condiţiile de viaţă: 
angajaţii companiei se bucurau de tot confortul. 

În momentul în care cobora în hol, apăru și Mukhtal, 
întâmpinând-o cu un zâmbet larg pe buze: 

— Saida, vreţi să luaţi micul dejn? 

— Doar cafea și pâine prăjită. 

Lisa ezită, apoi întrebă: 

— Domnul Venner a plecat? 

— Da, Sidi Venner a plecat la birou. A spus să-l așteptați până 
se întoarce. 

Lisa îi mulțumi și se îndreptă spre un salon mobilat cu divane 
şi mese joase, pardosit cu dale albe și negre și acoperit de covoare 
purpurii și de culoarea ruginei. Pe pereţi, în câteva locuri, erau 

tapiserii în culori vii, reprezentând forme geometrice. 
Majoritatea obiectelor de mobilier erau  marchetate. 
Printr-o arcadă se ajungea în sufragerie, care la rândul ei dădea 
spre o grădină în care se afla o piscină și creșteau dafini și 
chiparoși. 

Lisa ieși şi se apropie de piscină, ispitită de răcoarea apei. 
Își luase cu ea din Anglia un costum de baie. L-ar fi trebuit câteva 
minute să alerge să-l ia. Dar zgomotul unei mașini în curte o făcu 
să se răzgândească. leşi în întâmpinarea ei și văzu că Bryn era 
însoţit de un bărbat. 

— Mă gândeam că poate nu ai coborât, îi spuse Bryn. 
Fă cunoştinţă cu Dan Anders. 

Acesta îi întinse mâna, cu o privire puţin surprinsă. Era cu 
câţiva ani mai tânăr decât Bryn, de aceeași statură ca el, dar cu o 
siluetă mai fină. Avea o privire deschisă și prietenoasă. 

— Bine-ai venit la Tripoli, Lisa. Am fi dat în cinstea ta o 
petrecere, dacă Bryn ne-ar fi spus că te aduce cu el. 

— Nu și la două dimineaţa, interveni sec Bryn. Mă tem că s-a 
întâmplat ceva, draga mea. Eu și Dan trebuie să plecăm la 
Serdeles. Există probleme acolo. E pur ghinion, dar nu avem ce 
face. 

— Cât timp vei lipsi? îl întrebă Lisa mușcându-și buzele și 
încercând să înăbușe protestul care punea stăpânire pe ea. 

— Nu mai mult de două zile, cred. 

Lisa se înarmă cu toate forțele pentru a nu-i striga în față că 
abuza de răbdarea ei. Totul era pentru ea atât de nou și de străin... 
Dan o privea cu admiraţie. 

— Cât aș vrea ca și soția mea să aibă curajul tău! Sigur va face 
caz, când îi voi da vestea. Dar nu trebuie să te superi — nu vei 
rămâne singură în aceste două zile. Toate fetele vor năvăli aici, 
imediat ce vor afla. 

— Vrei să spui celelalte soţii? îl întrebă Lisa, încercând să 
zâmbească. 

— Da. Vin des aici, să facă baie în piscină. Casa lui Bryn e 
singura care are un bazin. Plaja e prea fierbinte pentru micuţi, în 
perioada asta a anului. 

— Aveţi toţi copii? 

— Eu și Pam ne-am căsătorit de-abia acum câteva luni. 
Încercăm, acum. Familiile Mallinson, Beaver și O'Rourke au 
fiecare câte doi copii. 

Bryn se uită nerăbdător la ceas. 

— E timpul să plecăm, Dan. Vrei să intri până îmi iau lucrurile? 

— Nu, te aştept în mașină. 

— Bine. 

Apoi privirea lui cenușie se întoarse spre Lisa: 

— Vino să mă ajuţi să-mi fac bagajele. 

Lisa îl urmă, neputincioasă, și-l privi golindu-și geanta din ajun 
pentru a o umple cu lucruri pentru două zile. 

— Trebuie să plecaţi amândoi? îl întrebă ea, deodată. Nu se 
poate ocupa Dan singur de asta? 

— Nu, e treaba mea. ÎI iau cu mine pe Dan doar pentru cazul în 
care va fi nevoie să las pe cineva acolo câteva zile. 

— Îi vei spune soţiei lui? 

— Ceea ce Dan îi spune lui Pam, îl privește. Uite, Lisa: știu că 
plecarea mea pică prost în momentul ăsta, dar face parte din 
munca pe care o fac. Mă întorc joi şi ne vom putea petrece astfel 
weekendul împreună. 

— Ce noroc! Tot weekendul! exclamă ea cu sarcasm. Ești sigur 
că nu vor avea nevoie de tine și atunci? 

— Încetează cu ironiile, spuse el, însăprindu-se. Nu am 
dispoziţia să le suport. Crezi că am avut de ales? Nu ești singura 
care s-a căsătorit! 

Văzând sclipirea cinică din privirea lui, Lisa roşi puternic și-și 
mușcă buzele. 

— Nu asta voiam să spun. 

— Ştiu foarte bine ce-ai vrut să spui. Mi-ai arătat aseară că te 
temi de momentul în care mă voi gândi din nou la asta. Va trebui 
să ne punem de acord, când mă voi întoarce. Dacă există ceva 
pentru care nu sunt făcut, atunci aceea e căsătoria neconsumată. 

— Nu erai obligat să te căsătorești cu mine! strigă ea, furioasă. 
Nu te-a ameninţat nimeni cu pistolul! 

— Poate că nu. 

— Vrei să spui că era o obligaţie morală? Conștiinţa te-a 
constrâns să mă duci la altar! Bravo! 

Bryn dădu drumul obiectului pe care îl ţinea în mână și, 
prinzând-o pe Lisa de mână, o strânse ca într-un cleşte. O trase 
spre el, apoi o trânti pe pat. Gura îi forță buzele să se 
întredeschidă, în timp ce corpul lui îl apăsa pe al ei, până ce Lisa 
simți că se sufocă. Subit, Bryn îi dădu drumul. 

— Preferi, probabil, în felul ăsta? o întrebă el cu asprime. 
Căci dacă persiști în atitudinea asta, cu asta te vei alege! 
Bineînţeles că mă simt obligat moral. Am vorbit deja despre asta. 

Bryn o privi. Stătea întinsă pe pat, nemișcată, cu chipul extrem 
de palid. Mânia lui se risipi și gura i se strâmbă într-o grimasă. 
Se aşeză lângă ea și îi întoarse încet faţa spre el. 

— Lisa, încetează să mi-o mai reproșezi. Am făcut deja o 
greșeală; nu vreau să o fac şi pe a doua. Aceste două zile sunt, 
poate, binevenite. Îţi vor da timp să te adaptez. 

Lisa îl privi cu tristeţe. Ar fi vrut să spună ceva care să aranjeze 
lucrurile între ei, dar cuvintele nu veneau. După câteva clipe, Bryn 
ridică din umeri și se întoarse la valiză. Când termină, Lisa era încă 
întinsă; nu găsea forța să se ridice și să se ducă spre el. 

— Continuă, așadar, să stai îmbufnată. Dar încetează până la 
întoarcerea mea, pentru că asemenea lucruri nu mă 
impresionează. Sunt destui puști pe-aici pentru a te mai purta și 
tu ca unul. 

— Nu sunt îmbufnată. 

Lisa făcu un efort şi, ridicându-se, se apropie de el. 

— Bryn, să nu ne despărțim așa! Îmi pare rău că nu sunt genul 
de soţie pe care ai fi vrut s-o ai. 

— Preferințele mele nu au nimic de-a face. Trebuie să plec, 
până nu vine Dan să vadă ce se întâmplă. Vom mai vorbi când mă 
întorc. Apropo, i-am spus lui Dan că ne-am căsătorit imediat ce am 
ajuns în Anglia. Ne putem, deci, considera luna de miere 
încheiată. 

Lisa îi auzi pașii pe scară şi apoi, după câteva momente, mașina 
traversând curtea. Nu plânse și se gândi că nu va mai plânge 
niciodată. 

Peste nici o oră, la volanul Renaultului său, sosi Pam Anders. 
În vârstă de douăzeci de ani, era foarte slabă și avea ochi mari și o 
privire ștrengară. Sosirea femeii o smulse pe Lisa din tulburarea în 
care se afla. 

— Nu mi-a venit să cred, când Bryn mi-a dat vestea! exclamă ea. 
Pentru un celibatar înrăit ca el... Asta dovedeşte că nici unul dintre 
ei nu e capabil să ne reziste, când ne-am pus în cap să-i cucerim. 
Dan crede că el a fost cel care m-a cucerit. Habar n-are câte 
eforturi a trebuit să depun pentru a-mi atinge scopul! 

Lisa zâmbi fără să vrea. Era imposibil să reziști unei persoane 
ca Pam. 

— De-abia l-am cunoscut pe soţul tău, dar mi-a fost imediat 
simpatic, declară ea. 

La baza nasului mic şi cârn al lui Pam apăru o cută. 

— Cred că nu e prea vesel pentru tine, în plină lună de miere! 

— Bănuiesc că toţi trebuie să coborâm cu picioarele pe pământ, 
la un moment dat, îi răspunse Lisa, încercând să pară nepăsătoare. 
Dan mi-a spus că nu voi rămâne mult timp singură. 

— Va fi greu, intr-adevăr. După ce le voi anunta pe celelalte, vor 
veni aici toate! 

Și arătă spre telefon. 

— Pot să o fac de aici? Nu am răbdare să aştept până acasă. 

Lisa aprobă printr-un semn al capului. Pam formă un număr și, 
după câteva momente, exclamă cu bucurie: 

— Marie, salut! Am o surpriză pentru tine! 

Făcu o pauză și începu să râdă. 

— Nu, nu-i asta! Uiţi mereu că eu și Dan ne-am hotărât să 
aşteptăm până la sfârșitul celor trei ani. Nu, bineînţeles că nu e 
ușor să prevezi. Dar vrei să asculti ce am de spus sau nu? 

Pam își întoarse capul cu zulufi spre Lisa și făcu o grimasă 
comică. 

— Atunci, ascultă: sunt la Bryn. Ghiceşte ce-a mai adus cu el de 
data asta! Nu, proasto, nu un nou casetofon cu sistem stereo... 
O soţie! 

Pam îndepărtă receptorul de ureche, din el auzindu-se strigăte 
de protest. Lisa începu să râdă. 

— Ba da. O am acum în faţa ochilor. 

Ochii strălucind de șiretenie se întoarseră spre Lisa. 

— O, da, foarte! Și are o talie super! Uite ce, dacă nu mă crezi 
pe cuvânt, vino s-o vezi chiar tu. Bryn și Dan a trebuit să dea o fugă 
până în Serdeles, iar eu încerc să anunţ pe toată lumea ca să o 
prezint. Se numește Lisa. Și, măcar o dată în viață, lasă ţâncii 
acasă... Bine, dacă vrei. Nu ştiu ce ești: sadică sau masochistă? 

Pam închise și-i zâmbi Lisei. 

— Una. Au mai rămas două. Le vei cunoaște oricum pe toate 
sâmbătă, la Marjie. Fiecare dintre noi le primește pe celelalte în 
weekend. 

Celelelte două conversații se desfășurară în același fel. 

— Bun! făcu Pam, punând receptorul în furcă pentru a treia 
oară. Ne-a mai rămas o jumătate de oră până la invazie. 
Ce-ai spune de o baie în piscină? 

Lisa acceptă. Pe sub rochia de bumbac, Pam purta un costum 
de baie. Era deja în apă, când apăru și Lisa, tot în costum pentru 
plajă. Pam scoase capul din apă și se sprijini de marginea piscinei 
cu o privire plină de admiraţie. 

— N-am minţit. Ai un corp superb. Numai bun pentru costumul 
de baie. Iartă-mi interesul — e pură invidie! 

Pam scoase din apă un picior lung și bine făcut. 

— Nu e rău, nu? 

— E super! exclamă Lisa, simțindu-se deodată mai ușurată. 

Compania lui Pam îi va face bine. Îi va reda echilibrul și o va 
readuce cu picioarele pământ. Lisa își scoase sandalele şi strecură 
și ea în apă. Fericită să simtă apa rece pe piele, înotă până la 
marginea piscinei. Lucrurile nu erau atât de catastrofice precum 
își imaginase că vor fi. Ea și Bryn se vor înţelege, până la urmă, și 
vor încerca să aibă o căsnicie fericită. 

Celelalte soţii ajunseră împreună, într-o singură mașină. 
Merseră direct la piscină, unde Pam făcu prezentările. 
Marjorie O'Rourke avea treizeci de ani și era cea mai mare dintre 
toate. Era o blondă micuță și durdulie, cu o faţă rotundă și cu ochi 
care priveau cam pieziș. Jenny Beaver avea aceeași înălțime ca 
Lisa, dar părea cu trei sau patru ani mai în vârstă. Avea părul negru 
şi lung și o fată drăguță și plăcută. În fine, Stella era o blondă care 
se apropia de treizeci de ani, cu un farmec de netăgăduit, dar pe 
fața căreia se puteau citi cu uşurinţă semne de nemulțumire. 

Marjorie exclamă cu sinceritate: 

— Dumnezeule, ce tânără ești! Aproape o puștioaică. 
Ai încredere în Bryn! 

A știut să-şi găsească o fată tânără pentru ca apoi să o formeze 
singur. 

— Nu o lua în seamă, Lisa. Marjorie cultivă cinismul ca ocupaţie 
secundară, spuse sec Pam. 

— Glumeam, protestă Marjorie. Dacă Bryn ar fi fost aici, sigur 
ar fi râs! 

— Pot să-l rog pe Mukhtal să ne aducă ceva de ronţăit? o întrebă 
Pam pe Lisa. E aproape ora unu. 

— Sigur! exclamă aceasta, ruşinată că nu se gândise ea însăși la 
acel lucru. 

— Va trebui să mă ajutaţi să mă obișnuiesc cu faptul de a bate 
din palme şi de a fi servită. Nu intră în obiceiurile mele. 

— Cu ce te ocupai înainte de a te căsători cu Bryn? o întrebă 
curioasă Stella. 

— Eram secretară. Aproape o începătoare. 

Lisa se înarmă cu tot curajul pentru a înfrunta întrebarea care 
urma. Timp de zece minute, trebui să-și povestească viaţa. 
Se temea de momentul în care avea să fie întrebată cum îl 
cunoscuse pe Bryn. În cele din urmă, îi fu relativ ușor să 
răspundă: 

— Ne-am cunoscut la o nuntă. Acum, totul pare atât de 
îndepărtat... spuse ea fără să mintă. 

— Ştiam că Bryn corespondează cu cineva, dar nimeni nu s-ar fi 
gândit că se va întoarce căsătorit din această călătorie, spuse 
Marjorie. E un adevărat mister, soţul tău. Al meu nici după un an 
de muncă nu a reușit să-l cunoască. 

— Soţul tău nu se cunoaște nici pe sine, murmură Pam fără 
răutate, ca pentru sine. l-am spus deja Lisei cum ne-am organizat, 
adăugă ea apoi cu voce tare. In weekendul ăsta la Marjie, în 
următorul la mine. Vei vedea, nu e mare lucru: un bufet, câteva 
băuturi și o cafea pentru trezire, înainte de întoarcerea acasă. 

— Credeam că alcoolul e interzis! observă Lisa. 

— Oficial, da. Dar aici se bea peste tot. Europenii nu au 
probleme, cu condiţia să fie discreţi și ca alcoolul să nu intre pe 
mâinile servitorilor. Oricum, ei nu sunt aici în weekend. În timpul 
zilei facem un picnic sau organizăm grătare. În regiunea asta, Slavă 
Domnului, nu ne putem plânge că vremea nu e frumoasă. E unul 
dintre avantajele situaţiei noastre. 

— Unul dintre puţinele, făcu Stella, ungându-se cu ulei de plajă 
pe mâini și pe picioare. Nu i-ai spus despre tântarii și muștele care 
invadează regiunea în timpul verii. Nici despre duhoarea care se 
lasă deasupra orașului când nu sunt ridicate gunoaiele. 

— Ah, Stella, taci, o certă Jean Beaver cu blândeţe. Nu e chiar 
atât de rău. Problema e că tu te-ai hotărât să vezi numai partea 
proastă a lucrurilor. 

— N-am ce face, mi-e dor de Anglia! Gândul că trebuie să petrec 
aici încă doi ani îmi dă fiori pe șira spinării. Pentru voi, totul e 
bine. Puteţi să staţi în căldură și să vă expuneţi la soare. Dar eu 
folosesc o sticlă de ulei de plajă pe săptămână și mă ard de parcă 
n-aş folosi nimic. Dacă ştiam ce mă aștepta, nu l-aș fi lăsat 
niciodată pe Keith să accepte postul ăsta! 

— Poţi să te întorci în Anglia cu copiii, spuse Pam. 

— Şi să-l las singur pe Keith? Nici nu mă gândesc! 

— Nu le poţi avea pe toate! Ar trebui să fii bucuroasă că nu 
te-ai născut aici. Ştii că Libia e una dintre ţările cele mai puțin 
emancipate în ceea ce priveşte condiţia femeii? 

Pam se întoarse spre Lisa. 

— Aproape toate femeile poartă încă barakan, un văl mare și alb 
cu care se înfăşoară și care lasă doar ochii la vedere. Chiar și cele 
care se îmbracă în stil occidental își acoperă adesea fața cu văl 
negru când sunt în public. Nici un bărbat, dacă nu face parte din 
familie, nu are voie să le privească. E mai rău decât dacă le-ar 
vedea dezbrăcat... 

— Haide Pam, dacă te-ar auzi Dan, te-ar jumuli de vie! o 
întrerupse Jean râzând. 

— Dar Dan nu mă aude, draga mea! Iubitul meu soţ traversează 
acum deșertul alături de șeful lui. 

În cursul acelei zile și a celei care urmă, Lisa încercă să 
cunoască mai bine ţara. Asculta de cinci ori pe zi cântecul care se 
auzea din minaretele moscheilor și încerca să distingă între ele 
parfumurile pe care le aducea cu ea briza mării. În timpul acelor 
zile, Pam rămase la ea. 

— Mă întreb cum a făcut Bryn să aibă un cuplu care să se ocupe 
de casă, spunea Pam. Noi toate ne descurcăm cu servitorii cum 
putem. Menajera mea gătește și face curăţenie, dar nu vrea să 
rămână peste program când avem musafiri. Voi aveţi noroc că 
Hawa e aici tot timpul. Când veţi avea un copil, va avea cine să aibă 
grijă de el. 

Lisa îi aruncă o privire scrutătoare. Pam nu avea de unde să 
ştie, bineînţeles. Nimeni nu avea de unde să ştie. Ea însăși uitase 

de acea posibilitate. Fu tentată să-şi atingă pântecul cu mâna, dar 
se abținu. Făcu un calcul rapid. Încă zece zile și va fi sigură. 
Dacă Bryn nu s-ar fi grăbit să se întoarcă în Libia, poate că nici nu 
ar fi existat o căsătorie. 

Dar Lisei îi fu rușine de acel gând. Bryn avea nevoie de o soție, 
iar ea va încerca să-și facă datoria. Respectul reciproc era o bază 
solidă, pentru început. Sentimentele vor veni după aceea. Lisa nu 
era îndrăgostită de el, dar Bryn trezise în ea senzaţii pe care Lisa 
nu le mai trăise până atunci: își dorea să-l aibă în preajmă așa cum 
era: înalt, puternic și plin de viaţă. Simţea acea nevoie atât de acut, 
încât o durea. 

Miercuri, Pam o duse să vadă orașul, avertizând-o că toţi 
bărbaţii vor fi cu ochii pe ele. 

— Dat fiind faptul că soțiile lor sunt imbrobodite până la 
urechi, nu e de mirare că bărbaţii nu-și pot desprinde privirile de 
la străine, îi explica aceasta, în timp ce mergeau cu mașina spre 
oraş. Am fost sfătuite să nu purtăm pantaloni scurți pe stradă. 
Din fericire, moda mini a trecut, căci altfel jumătate dintre noi nu 
ar fi fost lăsată să intre în ţară! 

Lisa fu încântată. Cu golful său larg, cu clădirile albe strălucind 
în soare, Tripoli trebuie că era unul dintre orașele cele mai 
frumoase de pe malul Mediteranei. Cele două femei merseră mai 
întâi în zona veche a orașului, unde cerură o autorizaţie să viziteze 
moscheile. Intrând la Caramanli, se decălţară, așa cum o cerea 
obiceiul, și admirară decorul somptuos stil Renaștere, cu o 
mulţime de coloane, de arcade și cu vase de ceramică așezate 
de-a lungul pereților. Apoi urcară în vârful moscheii, unde văzură 

orașul și castelul și de unde un ghid le arătă mândru toate locurile 
pe care nu trebuia să le rateze. 

Afară, se amestecară în mulțimea pestriță din piaţa 
Souk-el-Mushir, unde negustorii își târguiau mărfurile. 
Turiştii afluau din toate părțile, iar zgomotul era asurzitor. O luară 
pe jos pe strada ceaunarilor, care înconjura piața și unde se 
vindeau obiecte din cupru și din alamă. Lisa își cumpără o geantă 
lucrată de mână de trei lire, pentru care ar fi plătit şi dublu, dacă 
nu ar fi oprit-o Pam. 

— Pentru Dumnezeu, nu plăti niciodată cât ţi se cere! îi spuse 
ea, când ieșiră din magazin. Arabii adoră să se târguiască. Te vor 
lua drept o necunoscătoare, dacă nu încerci să scazi prețul. 
Să mergem la Souk-al-Turk. Acolo, prețurile sunt fixe. 

Sigurul incident care le marcă ziua fu întâlnirea, în dreptul 
Arcului lui Marc Aureliu, cu un tânăr occidental, îmbrăcat cu o 
pereche de blugi și o cămașă destul de mudară, care începu să o 
tachineze pe Lisa. Până la urmă scăpară de el, amestecându-se în 
mulţime. 

— Părul tău e de vină! o avertiză Pam. În lumina asta, pare că 
aruncă flăcări. 

— Nemaipunând la socoteală faptul că suntem singurele femei 
neînsoţite. Cred că ar trebui să ne întoarcem la mașină. 

— Dacă găsim drumul înapoi! Habar n-am unde suntem. 
Dar nu-ţi face griji, pot oricând să întreb în engleză, dacă nu mă 
fac înțeleasă în putina arabă pe care o cunosc. 

Când ajunseră la mașină, erau amândouă destul de obosite. 
La volan, Pam o sfătui, în treacăt: 

— Eu nu i-aș spune lui Bryn ce s-a întâmplat, dacă aș fi în locul 
tău. Va spune că am căutat-o cu lumânarea. Vorbesc în interesul 
meu, căci eu voi fi trasă la răspundere. 

— Cine îţi va face reproșuri: Bryn sau Dan? 

— Amândoi. Dan mi-a spus să am gijă de tine. Și mi-a mai spus 
să nu vizitez niciodată pieţele fără el. Dar să aştept ca el să aibă 
timp e ca și când aș aștepta Crăciunul! Așa că dacă eu nu-i spun, 
nici el nu ştie! 

— Eşti incorigibilă! făcu Lisa, râzând. 

— Aşa e. Dar nu las să se vadă. 

Lisa nici măcar nu îndrăzni să-și închipuie cum ar fi trecut cele 
două zile fără Pam. Pam era o adevărată locomotivă şi cele două 
erau deja bune prietene. Viaţa era plăcută, pentru moment. 

A doua zi dimineaţă, Pam se întoarse acasă să se pregătească 
pentru sosirea domnului și stăpânului ei, cum spunea ea. 
Rămasă singură până după-amiază, când trebuia să se întoarcă 
Bryn, Lisa își petrecu dimineaţa înotând și stând la soare. După o 
masă uşoară de prânz, își luă o carte și se așeză la umbră în grădină. 

Probabil că aţipise. Își dădu seama că cineva stătea lângă ea 
când o mână luă de pe jos cartea și o puse la loc, pe braţul 
scaunului. 

Doi ochi albaștri o măsurau cu o privire calmă. Părul blond 
natural era tuns scurt. Vizitatoarea părea că vine din Nord, dar 
avea un accent tipic englezesc. 

— Îmi pare rău că nu ne-am putut cunoaște mai devreme. 
Mă numesc Andreea Farron. Soțul meu, Mark e responsabil de 
rafinărie. 

Mark! La auzul acelui nume, o teamă subită puse stăpânire pe 
Lisa. Se ridică, simțindu-se net în inferioritate în faţa acelei femei 
atât de elegante. 

— E amabil din partea ta că ai venit, bâigui ea, întrebându-se de 
ce Pam nu-i vorbise despre această a cincea persoană din anturajul 
lor. Bryn nu e aici, adăugă ea, fără să ştie de ce. A plecat la Serdeles 
cu Dan Anders și trebuie să se întoarcă în după-amiaza asta. 
Vrei să bei ceva? ÎI rog imediat pe Mukhtal să ne aducă o băutură 
rece. 

— Un ceai cu gheață, îi răspunse musafira, privind amuzată cum 
Lisa îşi căuta sandalele și se pregătea să plece în căutarea lui 
Mukhtal. 

— Nu trebuie să alergăm după servitori. Datoria lor e să alerge 
ei după noi. Cheamă-l! Dacă şi-ar face bine treaba, ar fi deja aici. 

Lisa îl strigă și arabul apăru ca prin minune. 

— Mulkhtal, un ceai cu gheaţă, te rog. 

— S-a stricat frigiderul, Saida. Toate băuturile sunt calde. 

— Ai anunţat asta dinainte? îl întrebă Andreea, înainte ca Lisa să 
poată spune ceva. Ai face bine să-l repari înainte să vină domnul 
Venner; altfel, vei vedea ce păţești! Adu-mi în loc un ceai cald. 

Apoi, întorcându-se spre Lisa: 

— Scuză-mă că intervin astfel, dar pe oamenii ăștia trebuie să-i 
ținem din scurt. Bryn va face o criză diseară, dacă va vedea că nu 
are gheaţă pentru whisky. Dar cred că îi cunoşti deja foarte bine 
obiceiurile... 

— Nu pe toate, răspunse Lisa, încercând să-și învingă antipatia 
pe care i-o inspira acea femeie. Nu suntem căsătoriți de mult. 

— Oh, dar am înţeles de la Marjorie că vă cunoșteaţi înainte să 
vină în Libia... 

— Da... minţi Lisa cu bună știință. Dar nu putem afla totul 
despre o persoană din scrisorile pe care ni le trimite. 

— Nu, bineînţeles. 

Gura senzuală a Andreei se frânse într-o grimasă uşoară. 

— Eşti mult mai tânără decât credeam. 

— Dar cum credeai că sunt? o întrebă Lisa, privind-o fix în ochi. 

— De fapt, vestea că Bryn s-a căsătorit m-a surprins complet. 
A părut dintotdeauna că nu e genul de bărbat. 

— L-ai cunoscut dinainte să vină aici? 

— Nu, răpunse ea, zâmbind cu malițiozitate. Ne facem vizite din 
cauza condiţiilor de viaţă de aici. Suntem toţi străini, într-o ţară 
străină şi încercăm să ne agățăm unii de alții. 

Lisa încercă să respingă bănuiala meschină care începuse să 
încolțească în mintea ei. Dar fiecare cuvânt al Andreei părea să o 
confirme. Își aminti ce-i răspunsese Bryn când îl întrebase ce va 
face dacă nu va reuși să se întoarcă în Libia cu o soţie: „Ar trebui 
s-o împrumut pe a altui bărbat". Era posibil ca acea soţie să fie cea 
a lui Mark Farron? Asta ar fi explicat cu siguranță atitudinea 
Andreei. 

— Eşti de mult căsătorită? 

— De prea mult. Acum, eu și Mark încercăm să salvăm 
aparențele. Dar pentru cât timp — iată pariul pe care îl face toată 
lumea. Mark n-o să fie prea încântat când o să afle că Bryn s-a lăsat 
și el prins! Dar sunt sigură că își va schimba părerea, când te va 
vedea. 

Mukhtal le servi ceaiul, tăcut și morocănos. Nu părea să o 
agreeze prea mult pe musafiră, iar lucrul nu era deloc 
surprinzător. Omul avea dreptul să-și păstreze demnitatea. 

Andreea avea în jur de douăzeci și șase de ani, poate chiar mai 
mult. Era blondă, ca June: lui Bryn se părea că îi plăceau blondele. 
Toată încrederea în sine a Lisei dispăruse. 

Dar dacă într-adevăr Bryn avea o legătură cu acea femeie, de ce 
o ceruse pe ea în căsătorie? Poate că Lisa acorda o importanță prea 
mare unor simple remarce. Trebuia să-i ofere lui Bryn beneficiul 
îndoielii. Îi datora măcar asta. 


Capitolul 3 


Andreea plecă pe la trei și jumătate, lăsându-i Lisei impresia că 
venise numai cu intenţii rele. La ora patru, telefonă Dan Anders. 

— Lisa, îmi pare rău, dar trebuie să te anunţ că Bryn e obligat 
să rămână în Serdeles până sâmbătă. Mă tem că doar el poate să 
rezolve această problemă. M-a rugat să-ţi transmit scuzele lui. 
Pam se gândește că poate ti-ar plăcea să vii la noi, aceste două zile. 

— Mulţumesc, dar bănuiesc că trebuie să încep să mă 
obișnuiesc cu genul ăsta de situaţii. 

— Da, probabil, răspunse Dan, ezitând. Munca îl obligă pe Bryn 
să lipsească des. Ar trebui să înveţi să conduci, Lisa. E singura 
posibiliate pe care o au femeile aici să iasă, fără să depindă de 
cineva. 

— Multumesc, Dan, o să mă gândesc la asta. 

— Vino măcar să iei cina cu noi, în seara asta. Vin să te iau la 
șase și jumătate, bine? 

Un răspuns negativ ar fi jignit. 

— Voi fi bucuroasă să te revăd, Dan. N-am prea avut timp marți 
să stăm de vorbă. 

— Nu, și cunoscându-mi soţia, probabil că-mi va fi imposibil să 
strecor un cuvânt în conversaţie, diseară. Păreţi a vă înţelge de 
minune, tu şi Pam. 

— O, da! exclamă Lisa. Ei bine, pe diseară, atunci. 

— Se spune beslama, aici, îi spuse Dan, râzând. 

Lisa închise cu o mână de plumb. Bryn nici măcar nu se 
sinchisise să-i transmită mesajul personal, aşa cum ar fi trebuit să 
facă un bărbat proaspăt căsătorit. Ce va crede Dan? EI și Bryn se 
cunoșteau oare atât de bine încât să nu acorde importanţă acestei 
neglijenţe? Oricum, ceea ce gândeau sau credeau ceilalți nu conta 
decât foarte puţin. Despre ea era vorba! Cum va mai petrece 
singură încă două zile? 

Dan veni să o ia cu mașina și, imediat ce o văzu, îi lăudă toaleta. 
Se îmbrăcase cu o rochie albastră, de bumbac. Lisa se simţea în 
largul ei în compania lui Dan. Cu Bryn, nu simţise același lucru. 
Era probabil din cauza relaţiei sexuale; prietenia dintre un bărbat 
și o femeie nu e posibilă în prezenţa acesteia. 

Seara la Anderși fu plăcută. Dar văzându-i cum se tachinează 
reciproc, Lisa se întristă. Căsătoria era o stare plăcută, dacă exista 
înțelegere. Lisa insistă să se întoarcă acasă, în ciuda protestelor lui 
Pam. 

— Pot să mă descurc și singură. Mi-ai ținut deja companie două 
zile şi două nopţi. Găsesc eu ceva de făcut până sâmbătă. 

— Bine, dar nu uita de întâlnirea de sâmbătă seara de la familia 
O'Rourke. Bryn nu prea o place pe Marjorie, dar vine de dragul lui 
Malcolm. Marjorie are ambiţie pentru amândoi. 

— Nu toate aveţi? o întrebă Dan, ironic. 

— Ah, dar eu îţi cunosc limitele, dragul meu, răspunse Pam 
râzând. Noapte bună, Lisa. Sună-mă mâine, dacă te răzgândești. 
Am putea merge la plajă. 

Când ajunseră la ieşirea din oraș, Dan, care rămăsese până 
atunci tăcut, îi spuse pe un ton ezitant: 

— Prima oară când te-am văzut am avut un șoc să văd cât eşti de 
tânără. Dar acum îmi dau seama că, în anumite privințe, ești mai 
echilibrată decât o mulțime de femei pe care le cunosc. Eşti exact 
genul de femeie care îi trebuia lui Bryn pentru a-l împiedica să nu 
devină un cinic înveterat. Căci începuse să devină, în ultima 
vreme. 

— Ştiu. Mulţumesc, Dan, răspunse Lisa încet. Apoi îi puse, 
aproape fără să vrea, întrebarea: 

— Bryn şi Mark Farron sunt prieteni apropiaţi? 

Ceva în atitudinea lui Dan se schimbă. O tensiune se făcu 
simțită. 

— N-aș spune. De ce? 

— Soţia lui, Andreea, mi-a făcut o vizită în după-amiaza asta. 

— Ah, bănuiesc că doar pentru a-ţi ura bun venit! spuse el după 
o scurtă pauză. 

— Dar ei nu fac parte din cercul vostru de prieteni apropiaţi? 
insistă ea. 

— Nu, nu chiar. Deși ne întâlnim aproape în fiecare weekend, 
ca și cu ceilalți. 

Dan schimbă subiectul. Acea schimbare bruscă a lucrului 
despre care vorbeau îi confirmă Lisei bănuiala: Dan nu vroia să 
vorbească despre Andreea, când era vorba de Bryn. Existase, deci, 
ceva. Cine altcineva mai știa? Mark Farron? 

Până sâmbătă dimineaţă, de bine de rău, Lisa reuși să-și 
domine sentimentele. Purtarea lui Bryn de dinainte de căsătorie 
nu o privea. Va încerca, de acum încolo, să vadă lucrurile din acel 
punct de vedere. 

Bryn sosi după-amiază. Lisa se strădui să pară veselă și-l întrebă 
cum fusese călătoria. El îi răspunse la întrebări, cu un zâmbet 
ironic fluturând pe buze. 

— Mă bucur să văd că a început să te prindă soarele. O piele de 
roșcată se bronzează mai greu. 

— Nu sunt chiar roșcată. Dacă am grijă, nu mă voi arde. Vrei un 
whisky? 

— Merg mai întâi să fac un duș. Roagă-l pe Mukhtal să mi-l 
aducă peste douăzeci de minute. 

— Bryn... 

Lisa îi rostise numele fără să vrea şi roși. 

— Mă bucur că te-ai întors. 

— Și eu. Îţi stă bine, în costum de baie. Eşti provocatoare. 

Lisa roşi și mai tare. 

— În seara asta suntem invitați la familia O'Rourke. 

— Ştiu, a intrat în rutină. Nu-ţi face griji, mergem. Nu vreau să 
te privez de micile distracţii pe care le avem. 

Bryn o înţelesese greșit. Deși în acea noapte aveau să rămână 
singuri impreună, nu acela era motivul pentru care Lisa vroia să 
iasă: știa că Andreea Farron va fi și ea acolo. 

La ora opt, plecară spre Giorgimpopoli, orașul în care locuia 
familia O'Rourke, aflat la o distanţă mică de al lor și de celelalte 
locuite de europeni și de americani. Marjorie ieși bucuroasă în 
întâmpinarea lor și o trase pe Lisa spre un grup format din câteva 
persoane, care vorbea alături. 

— Ti-l prezint pe soțul meu, Malc. Malc, ea e soţia lui Bryn, 
spuse ea, către un bărbat blond și mic de statură. Nu-i așa că e 
superbă? 

Malclom întinse timid mâna Lisei și chipul lui slab și fără o 
trăsătură aparte se lumină de un zâmbet. 

— Mă bucur că ai venit. N-aș fi crezut niciodată că Bryn se va 
căsători, și mai ales atât de brusc. Ce părere ai despre Libia? 

— Ai răbdare, e aici de doar cinci minute, îl întrerupse cineva. 
Marie, ne prezinţi? 

În următoarele minute, Lisa cunoscu alte câteva persoane. 
Ştia că le va uita curând numele, dar acest lucru îi era indiferent. 
Singura persoană pe care nu vroia să o vadă, după câte se părea 
încă nu sosise. 

Malcolm tocmai își făcea drum printre invitaţi cu o tavă în 
mână, când Lisa văzu un cap blond ridicat spre un chip familiar. 
Apariţia Andreei făcu ca inima să-i sară în piept. Îmbrăcată în alb, 
cu umerii goi, strălucitoare, femeia părea conștientă de farmecul 
pe care îl emana și încerca să-l accentueze prin poza pe care o 
luase. Zâmbea, ţinând un pahar lipit de buza de jos, ca pentru a-i 

verifica temperatura. Bryn stătea cu spatele la Lisa dar, după 
poziţia umerilor aplecaţi spre intelocutoarea sa, Lisa îi putea ghici 
cu ușurință expresia feței. 

— Încă nu ne-am cunoscut, făcu o voce leneșă în spatele ei. 
Sunt Mark Farron, soţul femeii care vorbește acum cu soţul tău. 
Eşti o adevărată gură de aer curat, în mulțimea asta. Un buchet de 
flori primăvăratice! 

— Care se va ofili în curând, răspunse ea râzând. Cred că 
trebuie să capăt mai multă rezistență. 

— O vei căpăta, ca toţi de aici. 

Mark își schimba poziţia de pe un picior pe altul, privind-o cu 
insistenţă. 

— Trebuie să recunosc că Bryn are noroc! Unde te-a descoperit? 

— Ne-am cunoscut din întâmplare. Poate că a fost mâna 
destinului, cine știe? Am înţeles că ești responsabil cu rafinăria? 

— Doar până când o vom pune pe picioare. După aceea, libienii 
o vor transmite unuia de-i lor. Ştii, Unilibia e proprietate comună. 
Suntem aici pentru a le arăta secretele meseriei, după care le 
lăsăm comanda. 

— Toţi, cu excepţia lui Bryn. 

— Munca lui e alta. EI trebuie să supravegheze desfăşurarea 
afacerii şi să controleze disensiunile care apar. Trebuie de 
asemenea să asigure securitatea exploatărilor din Tunisia. Dar asta 
cred că știi deja. Am auzit spunându-se că ar fi înăbușit o adevărată 
răzmeriţă în Sud, acum câteva zile. 

— Nu știam că avut probleme atât de mari, spuse Lisa, 
ridicându-și repede capul. 

— Nu spunem totul soțiilor noastre. Ar fi trebuit să tac. 

— Nu, spune-mi, te rog. 

— Ah, nu sunt multe de spus. Era ceva în legătură cu plata, ca 
de obicei, iar Bryn e în putere să îndeplinească toate cererile. 
Nu știu dacă le-a oferit mai mult sau dacă i-a convins că erau plătiți 
suficient de bine. A mai făcut asta o dată. Dar văd că ai paharul gol. 
Ce vrei să bei? 

— Un gin tonic. Dar slab, te rog. 

— Oricum, la Malcolm nu vei găsi altceva. Nu e de acord cu 
încălcarea regulilor privind băuturile alcoolice. Mi-ar fi indiferent 
dacă toţi respectă Coranul, dar ar trebui să-i vezi, pe bărbaţi, 
bineînţeles, după o băută pe plajele din împrejurimi. Stai aici, mă 
întorc imediat... 

Lisa îl privi zâmbind. Era ceva la Mark care o atrăgea. Era de 
aceeași vârstă cu Bryn, dar mai scund, și slab ca un ogar. 
Înzestrat cu o inteligenţă acuţită — necesară pentru asumarea unor 
funcţii ca ale lui — era pe deasupra și spiritual. Andreea trebuia să 
fie fericită. 

Lisa petrecu următoarea oră în compania lui, mai schimbând, 
din când în când, câte un mic dialog cu ceilalţi invitaţi. ÎL văzu o 
dată pe Bryn cum îi privea de la distanţă. Lisa îi zâmbi vesel, dar 
nu schiţă nici un gest pentru a se duce spre el. 

Mai târziu, când urcă la etaj să se ducă la baie, Lisa auzi un râs 
înfundat dintr-una din camerele vecine şi, în ciuda tonului scăzut, 
recunoscu imediat vocea care spunea: 

— Dragul meu, închide odată ușa. Vrei să ne prindă soţia ta? 

Lisa nu mai auzi răspunsul, dar ușa se închise. 

În minte începură să i se învârtească o sumedenie de gânduri. 
Încercă să-și împrospăteze culoarea rujului cu o mână fermă. 
Când ieși din baie, ușa de la cameră era în continuare închisă și 
dinăuntru nu se auzea nici un zgomot. Poate că se înșelase, la 
urma urmelor. Oricine ar fi putut intra acolo. 

Când fu din nou jos, o singură privire fu suficientă pentru a 
vedea că Bryn și Andreea lipseau. Îndoielii îi lua locul 
certitudinea. Lisa nu se înșelase. 

Peste ceva vreme, Bryn reapăru, ca întotdeauna cu o ţinută 
ireproşabilă. Nici un semn nu-l trăda. Nici o urmă de ruj pe 
gulerul cămăşii, nici un fir de păr blond pe vestă. 
Asemenea lucruri se întâmplă numai în romane. 

— Te simţi neglijată? o întrebă Mark, aruncându-i o privire 
curioasă. 

— În compania ta? 

Lisa începu să râdă, dar râsul ei suna fals. 

— N-am avut încă timp! 

— Nu mă refeream la mine. Bryn de-abia dacă a petrecut cu tine 
câteva minute. Asta mă miră. Tocmai v-aţi căsătorit şi el de-abia 
s-a întors din călătorie. 

O scânteie răutăcioasă se aprinse în ochii lui. 

— Dacă ai fi fost a mea, ăsta ar fi fost ultimul loc în care am fi 
fost acum. Dar poate mă înșel, spuse el, privind peste umărul 
Lisei. Se pare că veţi pleca. 

Când mâna lui Bryn îi atinse atinse uşor umărul, Lisa se 
încordă. 

— E timpul să mergem, îi spuse acesta. M-am trezit de la ora 
cinci. Mulţumesc că ai avut grijă de soţia mea. 

— O, seara asta a trecut mai repede decât altele. Aştept cu 
nerăbdare următoarea întâlnire, spuse Mark către Lisa, zâmbind. 

În mașină, Bryn nu-și descleștă fălcile. Părea inaccesibil, 
aproape un străin. Asta şi era, se gândea Lisa. Toate gândurile care 
ocupau acel cap brunet îi rămâneau ascunse. 

Deodată, Lisa se înfioră. Cum putea să mai împartă camera cu 
el, acum, după ceea ce aflase? Nu, Bryn trebuia să știe. Lisa îi va 
spune că nu va accepta acea dublă relație. Dar dacă Bryn va nega? 
Ce dovadă avea? Nu-l surprinsese în acea cameră cu Andreea; nici 
măcar nu-i auzise vocea. Dar el fusese acolo; Lisa o simţea. 

Ajungând la vilă, Bryn îi spuse că trebuia să verifice unele 
lucruri și o lăsă să se culce. Când se întoarse în cameră, Lisa era în 
pat, cu fața întoarsă spre fereastră. Razele lunii erau atât de 
puternice, încât Bryn nu mai aprise lumina și se dezbrăcă pe 
întuneric. 

— Ştiu că nu dormi, așa că nu te mai preface, îi spuse el după 
o scurtă tăcere. Ai avut patru zile să te obișnuiești cu situaţia, 
destul cât să înţelegi că cu cât vom amâna lucrurile, cu atât vor fi 
mai greu de rezolvat. 

Bryn se așeză pe marginea patului și, luând-o de umeri, o 
întoarse spre el. 

— Ştiu, răspunse Lisa, fixându-i cu privirea pieptul gol. 

Mâna lui îi urmă linia decolteului, sub cămașa de bumbac. 

— Aș spune că Mark are gusturi bune, zise el blând. Ai fost 
foarte frumoasă în seara asta. 

O privi câteva secunde și apoi își lipi buzele de ale ei, 
mângâindu-le cu ale sale. Atingerea lui era atât de expertă, încât 
Lisa simţi că sângele începea să-i clocotească în vene. Bryn îi simţi 
reacţia şi sărutul lui se făcu mai ferm. Începu să-i mângâie umerii 
și coborî apoi spre braţe. Simţindu-i degetele pe piele, Lisa se 
simțea de gheață și totodată în flăcări. 

În jurul ei totul începea să se învârtă; gândurile i se dizolvau 
pentru a face loc dorinţei care urca în ea. O mai sărutase astfel. 
Gura lui îi mai atinsese gâtul cu acea tandrete minunată, în timp 
ce mâinile îi mângâiau tot corpul, imbrățişând fiecare curbă şi 
presându-i încet sânii, până când Lisa începuse să geamă ușor. 

— Eşti perfectă, draga mea, îi șoptea el. Fiecare părticică al 
corpului tău e perfectă. Lasă-mă să-ţi scot asta! 

Tocmai acele mângâieri cunoscătoare risipiră deodată tot 
farmecul și o făcură pe Lisa să se cutremure de dezgust. 
Simţea nevoia să-l rănească, să-l atingă în cel mai sensibil punct al 
său. 

— Nu, nu pot. Nu folosește la nimic. Pur și simplu nu pot. 

Bryn rămase câteva secunde nemișcat. Când vorbi, avea o voce 
aspră și neobișnuită: 

— Ce vrei să spui prin „nu pot"? Mai devreme păreai că-ţi 
dădusei acordul! 

— Mă prefăceam. Încercam să mă autosugestionez. 

Fără să vrea, Lisa se înfioră. 

— Nu-ţi pot suporta atingerea! 

Chipul ei părea de granit. 

— Lisa, n-o să accept așa ceva! Te porți ca o adolescentă isterică. 
Acum câteva minute mă doreai. Încetează să te mai porti 
prostește! 

— E adevărat, mă prefăceam. 

Lisa stătea ghemuită la cealaltă margine a patului. 

— Sau cel puţin încercam. 

— Atunci, încearcă din nou. 

Bryn o trase spre el și ea încercă să se elibereze. 

— Destul, Lisa. Eşti ridicolă. Destul! 

Strânsoarea lui o durea și, pierzându-și controlul asupra ei, 
Lisa se aplecă și îl mușcă de mână. Nu-i dădu drumul nici când îi 
simți sângele curgând în gura ei. Bryn scoase o înjurătură și, 
luând-o de păr, îi trase capul înapoi. Ochii îi străluceau de mânie 
şi avea maxilarul contractat. 

— Vrăjitoare mică! 

— Trebuia să mă lași în pace! N-ai dreptul să mă fortezi să fac 
ceva ce nu-mi place! 

— Sunt soţul tău. Am dreptul să mă aştept să te porți ca o 
femeie adultă şi nu ca o fetiţă de pension. 

O trase din nou spre el, obligând-o să-l sărute. Apoi, deodată, 
o aruncă dezgustat pe perne. 

— Ăsta nu e un răspuns! 

Lisa rămase pe pat nemișacată și Bryn se ridică și se duse la 
baie. 

— Încearcă să mai faci asta o dată, o ameninţă el. 

Când se întoarse, se așeză pe patul lui și-și aprinse o ţigară. 
O tensiune extraordinară plutea în cameră. Pe Lisa o părăsiseră 

mânia și ura, dar nimic nu avea să o facă să-şi schimbea atitudinea. 
Bryn nu o va avea pe ea și pe Andreea în același timp. 

— Îmi pare rău că te-am mușcat, spuse ea, în sfârșit. Am crezut 
că o să mă obligi. 

— M-ai lovit în punctul cel mai sensibil. Ai idee ce durere 
groaznică simţi când ești lovit în stomac? 

— A fost instinciv. 

— Atunci, Dumnezeu cu noi. 

Îşi stinse tigara şi se vâri în pat. 

— Va trebui să vorbim, Lisa. Lucrurile nu pot rămâne așa. De ce 
ti-e frică? 

— Nu mi-e frică, răspunse ea repede. 

— Atunci, ce te revoltă? N-am făcut nimic din care să nu mai fi 
făcut şi înainte. În noaptea aceea, vroiai să te ating. Vroiai chiar 
să... 

— Nu, eram beată. Nu şiam ce fac! 

— Ştiai foarte bine; dar cu cine, asta e o altă poveste. 

Bryn făcu o pauză, apoi continuă: 

— Îţi închipuiai că faci dragoste cu Mark și acum? 

Lisa răspunse, fără să-şi dea seama ce spune: 

— De-abia l-am cunoscut. 

Faţa lui Bryn se înăspri. Lisa își dădu seama că o înțelesese 
greșit și încercă să se corecteze: 

— N-am vrut să spun asta... 

— Ştiu foarte bine ce-ai vrut să spui, spuse el pe un ton care nu 
accepta replică. Te previn, îndepărtează-te de Farron. 

„Să ne îndepărtăm amândoi de Farroni", vru ea să strige, dar 
cuvintele îi rămaseră în gât. O tăcere apăsătoare se instală. Lisa și 
Bryn păreau despărțiți de o prăpastie. 


Capitolul 4 


Săptămâna care urmă se scurse după obiceiurile stabilite. 
Bărbaţii lipseau în cea mai mare parte a zilei, iar femeile se 
strângeau la una dintre ele sau mergeau la plajă. La prânz, luau cu 
ele o salată sau o friptură pe care o frigeau la un foc de lemne, în 
faţa mării. 

De copiii între cinci și nouă ani se ocupa soţia unui inginer, 
angajată a companiei, care se dovedise a fi şi un excelent profesor. 
Ceilalţi copii erau trimiși la internat. Veneau acasă să-și petreacă 
vacanțele cu părinţii lor, cheltuielile de avion fiind suportate de 
companie. 

Lisa și Pam erau singurele din grup care nu aveau copii. 
Cele două ascultau resemnate cum celelalte vorbeau despre ai lor, 
lăudându-le calităţile și povestind în detaliu ce se întâmpase în 
timpul zilei. Acele discuţii o exasperau pe Pam. 

— Tu şi Bryn sunteţi amândoi inteligenţi. Cred că o să aveţi 
copii sclipitori. 

Și apoi continuă, aruncându.-i Lisei o privire pe sub sprâncene: 

— Sau poate vreţi să așteptați, ca mine și Dan? 

— Încă n-am vorbit despre asta, răspunse Lisa, încercând să 
zâmbească. 

— E o problemă crucială. 

— Chiar? făcu Lisa, vrând să dea discuţiei o notă lejeră. 
Din punct de vedere financiar, într-adevăr, nimic nu ne împiedică 
să avem copii. 

— Nu mă refeream la asta. Eu și Dan credem că e și așa destul 
de dificil să te obişnuiești să trăieşti cu cineva. Eu una vreau să fiu 
la înălţime, atât în rolul de soţie, cât și în cel de mamă. 

Apoi adăugă, cu o urmă de umor în glas: 

— Gândește-te, să fii însărcinată pe o căldură ca asta! 

Lisa nu putea și nici nu vroia să se gândească. Viaţa cu Bryn era 
mai mult decât dificilă. Câteodată era chiar imposibilă. Purtarea lui 
față de ea era ireproşabilă şi tocmai în aceasta stătea dificultatea. 
Dacă Bryn s-ar fi enervat, dacă şi-ar fi pierdut sângele-rece, poate 
că Lisa ar fi izbucnit şi ea și i-ar fi împărtășit îndoielile ei. Îndoieli? 
Nu, era mai mult decât atât. Cuvântul potrivit era „certitudini”. 
Și acele certitudini deveneau din ce în ce mai puternice pe măsură 
ce o vedea pe Andreea. 

Zgomotul subit al frânelor și o înjurătură a lui Pam o treziră la 
realitate. În mijlocul drumului stătea rumegând o cămilă, sub 
privirile entuziasmate ale turiștilor. Doi arabi se opriseră și 
discutau în fruntea unui șir lung de măgari care duceau niște 

coșuri, creând astfel o mică busculadă. Copiii râdeau, cu ochii 
măriți de uimire, iar adulţii formaseră grupulețe, luând partea 
unuia sau altuia. 

Nici o maşină nu înainta. Pam claxonă, dar nimic nu se 
întâmplă. Cămila rămânea în mijlocul drumului. 

În sfârșit, un băieţel în picioarele goale veni spre ele. 

— Imshi, vrem să trecem, îi spuse Pam, arătând spre cămilă. 

— Flus, dai ceva? întrebă acesta cu mâna întinsă şi cu un zâmbet 
pe buze. 

Lisa căută în geantă și-i dădu băieţelului o monedă. Acesta se 
ridică în vârful picioarelor, luă hamul animalului și, deși era de 
trei ori mai mic decât cămila, începu să tragă din toate puterile. 
La început, cămila nu se mișcă, păstrând aceeași atitudine 
disprețuitoare, dar apoi, auzind câteva îndemnuri, făcu câţiva pași 
lenți. 

— Să plecăm de-aici! spuse Pam și, demarând, atinse uşor una 
dintre coapsele cămilei. 

Proprietarul strigă ceva mânios și Pam acceleră. 

— Ai zice că drumurile le aparțin! Dar am uitat că suntem doar 
niște străini. 

Lisa, în schimb, nu uitase. Mediul, oamenii și chiar căldura 
erau de-ajuns să-i aducă aminte că se afla într-o ţară străină. 
Începuse să-și dorească atingerea ploii pe fată, răcoarea vântului 
care i se juca prin păr. Aici, vântul era cald și aducea cu el tot 
praful și nisipul din deșert. Din fericire încă locuiau pe coastă și 
nu în Oraș. 

— Nu uita că în seara asta luăm cina în patru, îi spuse Pam, când 
ajunseră în faţa vilei. Ce mâncare îţi place mai mult: cea grecească 
sau cea italienească? 

— De ce nu cea libiană? 

— Încă n-am găsit un restaurant care să servească o masă bună, 
libiană. Pentru asta trebuie să fii invitat la un băștinaș. Roagă-l pe 
Bryn să te ducă la Majid Shalhi, cel care va prelua rafinăria după 
ce noi vom pleca. Pe curând, Lisa! 

Era încă prea cald pentru a face ceva. Bryn era la rafinărie şi 
trebuia să se întoarcă de-abia peste câteva ore. Lisa își pregăti o 
băutură rece și se duse în grădină. Acolo, îl văzu cu uimire pe 
Mark Farron lăfăindu-se într-un șezlong. 

— Credeam că nu te mai întorci! îi spuse el. Sper că nu te 
deranjează că ţi-am folosit piscina așteptându-te. 

— Nu, sigur că nu, răspunse ea mașinal. 

Lisa îl privi. Avea slipul încă ud. Era slab și nu avea pe piept nici 
un fir de păr, în timp ce pieptul lui Bryn era acoperit de păr din 
abundență. Cum încă se mai scuza că venise la piscină fără voia ei, 
Lisa îl întrerupse: 

— Poţi să foloseşti piscina. M-a surprins doar să te găsesc aici, 
la ora asta din zi. Bryn e la rafinărie. 

— Ştiu. De aceea am și venit. N-am mai avut ocazia să vorbim 
din seara în care ne-am întâlnit. 

— Mulkhtal ştie că ești aici? fu tot ce putu ea să întrebe. 

— Bineînţeles. Mi-a adus ceva de băut. Nu-ţi face griji, nu-i va 
pomeni lui Bryn de vizita mea. Am avut eu grijă. 

— Nu aveai dreptul să faci așa ceva. 

— Vrei să spui că Bryn ar fi de acord cu prezenţa mea aici? 

— Da... În fine... 

Lisa îi întâlni privirea și glasul îi pieri. 

— Nu cred că va înţlege de ce ai plecat de la serviciu pentru a 
veni aici, reuși ea să spună, într-un sfârșit. 

— Pentru că doar așa te puteam vedea singură. 

— Şi de unde știi că eu vreau să ne vedem singuri? 

— Să-i spunem intuiţie, plus o mică speranţă. Văzându-te pe 
tine și pe Bryn, aș zice că aveţi o căsnicie la fel de armonioasă ca 
a mea și a Andreei. De ce te-ai căsătorit cu el, Lisa? Unei fete atât 
de frumoase ca tine nu cred că i-au lipsit propunerile. 

— Devii insolent. Cred că e timpul să pleci. 

— De ce? Pentru că am pus degetul pe rană? 

Mark nu dădu nici un semn că ar vrea să se ridice. 

— Haide, mie poţi să-mi mărturiseşti. Te afli aici sub imperiul 
unei constrângeri, iar eu vreau să știu care. 

— De ce te interesează? 

Mark ridică din umeri. 

— Pentru a-mi verifica intuiţia, dacă vrei. La vârsta ta, ar trebui 
să ieși și să te distrezi, nu să fii în Libia cu un soț ca Bryn Venner. 
Îţi dai seama că e prea în vârstă pentru tine? 

— Trebuie să aveţi aceeași vârstă, spuse Lisa încet. 

— Cu diferenţa că eu pot să-mi amintesc ocaziile când mi-a 
lipsit încrederea în mine. Nu cred că se întâmplă la fel și cu Bryn. 

— Nu crezi că ar fi mai bine să te ocupi de propria căsnicie? 
întrebă ea pe un ton care încerca să sune cât mai indiferent. 

— Problema nu e asta. Eu și Andreea avem o înţelegere. 
Nici unul nu se amestecă în treburile celuilalt. 

— Atunci de ce vă încăpățânați să rămâneți împreună? 

— Pentru că ea are nevoie de o situaţie și eu de o parteneră. 

Văzând schimbarea care apăruse pe chipul ei, Mark zâmbi. 

— Nu fi surprinsă. E posibil ca două persoane să fie la antipozi 
pe plan sentimental și să simtă totuși o atracţie una faţă de 
cealaltă. Tu ar trebui să știi asta... 

Lisa păru încurcată. 

— Mă duc să-ţi mai aduc ceva de băut. 

— Nu e nevoie. Nu mai rămân mult. Ești ușurată? Doar nu 
credeai că o să-l aştept pe Bryn? 

— Nu știu ce aveai de gând să faci. De fapt, de ce-ai venit, Mark? 

— Pentru a-mi confirma o părere, răspunse el, ridicându-se. 
Nu ești genul de fată romantică și prostuţă care acceptă prima 
cerere în căsătorie, fără să ştie ce viaţă o așteaptă. Trebuie să fi 
avut un motiv serios. 

— Aș fi putut avea, într-adevăr, unul. Dragostea... 

Mark dădu încet din cap. 

— Nu ești îndrăgostită de el. Se vede în privirile tale. 

— Ţi se pare! 

— De obicei, nu mă înșel. Lisa, mi-am făcut o regulă să nu mă 
las atins decât până la un anumit punct. Dar cu tine e altfel. 
Am știut încă de când te-am văzut. 

— Nu vreau să fie altfel. Te rog, Mark, pleacă. Nu te mai pot 
primi aici. 

— Bine, nu voi mai veni. Dar voi fi disponibil dacă vei avea 
nevoie de o supapă de siguranță. Lisa, nu e vorba de o aventură. 
O aventură pot să am când am chef. 

Mark o privi cu o asemenea expresie, încât Lisa nu-și putu da 
seama dacă vorbea serios sau nu. 

— Vrei doar să fim prieteni? îl întrebă ea, zâmbindu-i cu 
căldură. 

— Da, dacă asta vrei și tu. 

Lisa îl privi, neputând nega emoția care pusese stăpânire pe ea 
și de care în același timp îi era rușine. 

— Suntem amândoi căsătoriţi, reuși ea să spună, într-un sfârșit. 

— Dar nu cu persoana care trebuie, spuse Mark, atingându-i 
obrazul cu un deget. Ai nevoie de cineva care să mai glumească 
din când în când, care să nu considere munca cel mai important 
lucru din viaţă. 

— Şi tu, de ce ai nevoie? 

— De cineva care să mă respecte, poate. 

— Nu mi-aş fi imaginat niciodată că ești atât de vulnerabil. 

— Toţi suntem, într-un fel sau altul. 

— Chiar și Bryn? 

— Chiar și el. Dar îţi va fi al naibii de greu să-i găsești punctul 
slab. 

Lisa se întreba dacă Mark știa că Bryn și soţia lui să simtă 
avuseseră o aventură — sau poate încă o mai aveau. Și dacă ştia, îi 
păsa? El însuși recunoscuse că nu mai simțea nimic pentru 
Andreea, cu excepția unei nevoi fizice ocazionale. Existase o 
vreme în care gândul unei astfel de legături ar fi revoltat-o pe Lisa. 

Dar nu fusese ea însăși gata să se ofere lui Bryn, fără să fie 
îndrăgostită de el... și chiar o făcuse, în circumstanțe mult mai 
condamnabile? 

Mark se îmbărcă și-i spuse că-și parcase mașina la câteva sute 
de metri de casă. 

— Nu contează, răspunse ea. Va trebui să-i spun lui Bryn că ai 
fost aici. 

— N-o vei face. Şi nici Mukhtal. Va fi micul nostru secret care nu 
face rău nimănui. 

Până în acel moment, se gândi ea. Deodată, Lisa se simţi 
vinovată. Mark avea dreptate: Bryn nu va afla de acea vizită. 
Şi atunci, de ce se simţea vinovată? Ea şi Mark doar vorbiseră. 
Putea Bryn să spună același lucru despre el şi Andreea? 

— Nu uita ce ţi-am spus: de fiecare dată când vei avea nevoie de 
câteva momente de relaxare, voi fi aici. 

Lisa nu-i răspunse. Mark spusese „secretul nostru” și ea 
acceptase. Dar lucrurile se vor opri aici. Era soţia lui Bryn și 
trebuia să-i fie fidelă. Amândoi aveau acea datorie. 

Bryn se întoarse la ora șapte și o găsi stând pe întuneric. 
Văzând-o, îi aruncă o privire ironică: 

— Ai avut o zi grea? 

Lisa îl privi în tăcere, remarcând tensiunea și oboseala de pe 
chipul lui. Nu era momentul să-i dea vestea pe care o aflase și la 
care se gândea de mai bine de o oră singură, în întuneric. Nu știa 
cum Să o ia nici ea. 

— Luăm cina la Anderși, ai uitat? o întrebă el. 

— Nu, credeam că tu ai uitat, dat fiind cât e ceasul. Să nu ne 
certăm în seara asta, Bryn. 

— Să ne certăm? 

— Da. Până acum, Pam şi Dan cred că totul merge bine între 
noi. N-ai vrea să-i dezamăgești, nu-i așa? 

— Nu, în nici un caz. Ar trebui să încercăm să păstrăm 
aparențele. Ce-ai zice de un mic efort din partea ta? spuse el, cu o 
lumină ciudată în priviri, venind spre ea. O trase în braţele lui și-i 
căută buzele. Lisei îi repugna atingerea lui şi trebui să facă un efort 
pentru a nu-l respinge. Cuvintele îi scăpară, fără să vrea: 

— Nu sunt însărcinată. 

Bryn o privi lung, dar ea nu-și putu da seama ce însemna acea 
privire. 

— Așadar, nu ești însărcinată. Ce trebuie să deduc din declaraţia 
ta? 

— Credeam că e evident, răspunse ea amar. Că nu era nevoie să 
te căsătoreşti cu mine. 

Bryn o strânse mai puternic de umeri, ca și când ar fi vrut să o 
scuture. Dar deodată îi dădu drumul și se duse şi-şi turnă un pahar 
de whisky. 

— Acum, ce-i făcut, e făcut. Cel puţin pe hârtie. Din punct de 
vedere psihologic, asta ar trebui să ne ajute. 

— Dar nu ne ajută, nu vezi? N-ai fi vrut să te căsătorești cu mine 
dacă împrejurările ar fi fost altele. Trebuia să o înlocuiesc pe June 
o vreme, nu pentru totdeauna. Cu ea vroiai să te căsătorești. 

— Asta crezi tu... 

— Dar ai spus... 


64 CATHY ANDREWS 


— Nu. M-am dus să o văd în concediu pentru că nu mai 
primisem de mult vești de la ea și vroiam să văd dacă totul e în 
ordine. Asta-i tot. Am venit la biserică să-i urez fericire, nu să-mi 
plâng de milă că nu sunt eu cel care stă lângă ea, la altar. 

— Ai spus că erai fostul ei prieten. 

— Exact. Fostul ei corespondent. Astfel, am avut ocazia să te 
cunosc. 

— Vrei să spui că m-ai urmărit cu intenţia de a mă acosta? 

— Nu chiar. Mă plictisisem în biserică. Și dacă taxiul ăla nu era 
să dea peste tine, drumurile noastre nu s-ar fi intersectat 
niciodată. 

Făcu o pauză și adăugă: 

— N-aveam nimic de făcut și mi-ai plăcut. 

— Iar eu te-am scutit de efortul de a găsi o parteneră pentru 
noapte! 

— Puţini bărbaţi ar fi putut să reziste invitaţiei pe care o emanai 
în acea seară. Da, ştiam, poate, că era fiindcă băusei prea mult, 
exact în momentul în care îl pierdusei pe bărbatul cu care ai fi vrut 
într-adevăr să te culci. Dar nu sunt un sfânt. Te doream — ocazia 
era acolo, iar eu am profitat de ea. 

Bryn își privi paharul. Se instală un lung moment de tăcere. 
Văzând groaza care apăruse pe chipul Lisei, faţa lui se înăspri. 

— Nu mai lua expresia asta așa tragică! Nu ţi-am spus nimic din 
ce nu ştiai. Am făcut o greșeală și am luat măsurile necesare să o 
repar. 

— Fără să fie nevoie. Dacă ai fi așteptat... 

— Nu puteam aștepta. M-ai fi luat drept un ticălos. 


BĂRBATUL DIN TRIPOLI 65 


— Nu ştiu... 

Picioarele îi tremurau. 

— Crezi că lucrurile ar fi stat altfel dacă ai fi fost însărcinată? 
N-ai fi putut uita nici o secundă cum s-a întâmplat... Acum avem, 
cel puţin, o șansă să începem pe baze mai clare. 

— Nu! exclamă ea, pe un ton exaltat. Nu vreau să o iau de la 
început! 

— Atunci ce propui? 

— Anularea căsătoriei! 

— Tehnic, asta ar putea întâmpina dificultăți. Singurul motiv pe 
care l-am putea invoca ar fi refuzul uneia dintre părți de a 
consuma căsătoria. În cazul nostru, eu aș fi reclamantul. 
Apoi, după ce făcu o pauză semnificativă, continuă: 

— N-ai nici O șansă. 

— De ce? Pentru că te-ai teme ca lumea să nu afle că nu ti-ai 
convins soţia să-ţi acorde drepturile? 

— Lisa, dacă nu renunti la idee, nu-mi dai de ales. Nu vei avea 
nici anularea, nici divorţul, și cu cât mai repede-ţi va intra asta în 
cap, cu atât mai bine. Dacă avem amândoi bunăvoință, căsătoria 
noastră are toate șansele de reușită. Erai dispusă la bunăvoință 
când am hotărât să ne căsătorim. 

— Atunci nu te cunoșteam. 

— Şi acum crezi că mă cunoşti? 

Lisa răspunse fără să se gândească: 

— Poate nu atât de bine ca Andreea. 

Bryn nu dezminţi acuzaţia, ci doar o privi pe Lisa cu atenţie. 

— Ce-am făcut înainte de căsătorie nu te privește. 

— Şi după? îl întrebă ea, ridicând capul. 

— Unde vrei să ajungi? 

— Nu te preface că nu șii! 

— Vrei să insinuezi că există ceva între mine și Andreea în 
prezent? 

— Nu mă aştept să recunoşti. Poate că sunt tânără și 
neexperimentată, dar nu sunt nici oarbă și nici proastă. Știu că 
erai cu ea în acel dormitor, la familia O'Rourke. V-am auzit 
vorbind! 

— Ai auzit vocea mea? 

— Nu chiar, trebui ea să recunoască. Dar am auzit-o pe cea a 
Andreei. 

— O clipă, să văd dacă am înţeles bine. Ai crezut câteva zvonuri, 
în timp ce eu eram plecat la Serdeles şi ai tras concluzia, auzind-o 
pe Andreea vorbind cu cineva într-o cameră la familia O'Rourke, 
că acea persoană eram eu. Am dreptate? 

— Te-am căutat jos. Nu te-am văzut nicăieri. 

— Te-ai uitat afară? o întrebă el cinic, văzându-i schimbarea 
bruscă de expresie. 

— Nu, spuse ea, simțindu-se deodată obosită. A.... acolo erai? 

— Nu știu, poate. Am ieșit de câteva ori să iau o gură de aer. 
Pe la ora unsprezece, am fost cu unul dintre invitaţi până la el 
acasă. Își uitase cheile de la maşină. 

— Iartă-mă, Bryn, spuse ea, fără să indrăznească să ridice ochii 
spre el. M-am grăbit să trag concluzii. 

— Toţi greşim, făcu Bryn cu indulgență. 

Făcu o pauză și o privi cu intensitate. 

— Lisa, răspunde-mi sincer: când mi-ai spus în noaptea aceea că 
nu-mi suporţi atingerea... spuneai adevărul sau era un mod de a 
reacţiona împotriva mea datorită îndoielilor pe care le nutreai? 

— Nu ştiu, Bryn totul e atât de amestecat... 

— Bine, pentru moment, să lăsăm lucrurile așa cum sunt. 
Mâine plec în Tunisia și trebuie să rămân acolo două, trei zile. 
Aș vrea să te gândești serios, cât timp voi fi plecat. Când mă întorc, 
sper că vei fi rezolvat măcar o parte din probleme. Cel puţin 
aspectul fizic al relaţiei noastre. 

— Doar asta te interesează? 

— Nu, dar e un pas în direcţia cea bună. Nu mă pot culca în 
fiecare seară în patul de alături și nu mă pot împiedica să te 
doresc. 

Zâmbi uşor, apoi continuă: 

— Abstinenţa e, poate, bună pentru spirit, dar e un dezastru 
pentru sistemul nervos. Cu puţin noroc, o intimitate o naște pe 
alta. Vino lângă mine, Lisa! o îndemnă el, luând-o de mână. 

Lisa se apropie, ascultătoare. Bryn avea dreptate: ceea ce se 
întâmplase înainte de căsătoria lor trebuia să fie dat uitării. Tot ce 
conta era că se înșelase. Când Bryn o sărută, Lisa începu să 
tremure. 

— E mult mai bine așa, îi murmură el cu buzele lângă gura ei. 
Eşti caldă și nu mai încerci să te aperi. E atât de greu? 

— Nu, răspunse ea, de-abia șoptind. 

Inima îi bătea să-i spargă pieptul. Toate simţurile îi fuseseră 
cuprinse de moleșeală. 

— Bryn... 

— Nu te mai gândi la asta, acum. În seara asta o să ieşim și O să 
ne simțim bine cu prietenii noștri. Ai dispoziţie să ieși? 

— O, da! răspunse ea zâmbind. Simt că mi s-a ridicat o greutate 
de pe piept. 

— Stiu ce vrei să spui. O să încercăm să urmăm exemplul lui 
Dan și al lui Pam şi să ne concentrăm asupra noastră înșine. 
Avem multe de învățat unul despre altul, în următorii doi ani. 

În acel moment, Lisa se simţi gata să-l iubească. Căsătoria lor 
avea să meargă. De acum încolo era sigură. 


Capitolul 5 


Seara fu foarte reușită. Întorcându-se la vila Anderșilor, după o 
cină excelentă în oraș, Pam o trase pe Lisa în bucătărie să 
pregătească împreună cafeaua, iar bărbaţii rămaseră în sufragerie, 
bând un coniac și fumând o ţigară. 

— Ce păcat că Bryn trebuie să plece iar mâine! Dar nu pare să 
te afecteze prea mult. 

Lisa începu să râdă. 

— N-ar folosi la nimic. Asta e munca lui. Oricum, se întoarce 
repede. 

— Înţeleg, și asta compensează tot. E ca și când ai sărbători 
Crăciunul de mai multe ori pe an! 

Pam făcu o pauză și continuă: 

— Ştii, s-a întâmplat ceva cu voi azi. Înainte, era între voi o 
tensiune care acum pare că a dispărut sau că nu mai e atât de 
pronunţată. Începeţi să vă obișnuiți unul cu altul? 

— Ghiceşti mai multe decât lași să se vadă, îi spuse Lisa, 
zâmbind. 

— Asta pentru că am trecut și eu prin asta. După căsătoria 
noastră, Dan a căpătat un alt simţ al valorilor. Ştii care a fost 
motivul primei noastre certe? Pasta de dinţi. Eu am obiceiul să 
apăs tubul de la mijloc și asta l-a făcut pe Dan să-și iasă din minţi. 
Nu râde, vorbesc serios. 

— Şi aţi găsit o soluţie? 

— Da. Fiecare cu tubul lui! 

Dan și Bryn le priviră curioși, când se întoarseră cu cafelele. 

— După câte se vede, vă distraţi. Ne faceţi și pe noi părtași la 
distracţia voastră? le întrebă Dan. 

— Nu v-ar plăcea, îi răspunse Pam. Avem dreptul la secretele 
noastre. 

Lisa văzu privirea lui Bryn și speră că nu-și închipuise că 
vorbiseră despre căsătoria lor. Dar zâmbetul lui o liniști. Bryn 
părea că se simte bine. Lisa veni și se așeză lângă el. Simţea mai 
mult decât oricând nevoia să-l aibă alături de ea. Acel bărbat 
puternic și plin de viaţă era soțul ei. Bryn o dorea fizic; poate că 
încă nu cu prea multă ardoare. Oricum, pe Lisa o bucurau cele 
câteva zile de răgaz, înainte de a i se dărui total. 

Plecară de la Anderși spre miezul nopţii, pe o noapte caldă și 
foşnitoare. Pentru prima oară de când se căsătoriseră, Lisei nu-i 
mai era teamă să împartă camera cu el. 

Ca şi până atunci, merse să se schimbe la baie. Când se 
întoarse, Bryn era pe balcon și de acolo îi făcu semn să se apropie. 

Când Lisa ajunse lângă el, îi puse mâna pe umeri și rămaseră 
astfel să privească marea. 

— Crezi că vei putea suporta doi ani o astfel de viaţă? o întrebă 
el. Ştiu că nu e ușor pentru o femeie să nu aibă altceva de făcut 
decât să flecărească cu celelalte femei. Și mai ales la vârsta ta. 
Îţi lipsesc vechii tăi prieteni? 

— Uneori. 

— Cred că ai avut mulți pretendenți. 

— Unul sau doi. Nimic serios. 

— Până să-l cunoşti pe Mark? 

— Da, cred că da. 

Lisa constată cu surprindere că numele lui Mark îi era acum 
indiferent. 

— Cred că a fost serios doar pentru mine. Pentru Mark am fost, 
probabil, doar o fată cu care își petrecea timpul. 

— A încercat să se culce cu tine? 

— ... Da, răspunse ea după o clipă de ezitare. 

— Şi tu vroiai? 

— Da, dar... 

— Nu trebuie să cauţi scuze. E ceva normal. 

Bryn se opri un moment și apoi continuă: 

— Jumătate din problemele tale vine din faptul că îţi închipui în 
continuare că un bărbat disprețuiește o fată dacă aceasta i se 
dăruiește înaintea căsătoriei. Poate că o face, când ea se dăruieşte 
fără discernământ. Dar cu tine a fost altfel. Am crezut, poate, că ai 
mai multă experienţă, dar nu mi-a trecut niciodată prin minte să 
te iau drept o fată uşoară. 

— Chiar dacă ţi-am cedat la câteva ore după ce ne-am cunoscut? 
întrebă Lisa, cuprinsă de emoție. 

— Eu am văzut lucrurile altfel. Tot ce-mi amintesc e exaltarea 
pe care o simte un bărbat atunci când stârnește dorința într-o 
femeie. 

Cât de bine era să poată vorbi astfel, despre acele sentimente 
atât de intime... Lisa își dorea ca discuţia să continue la nesfârșit. 

— Cred că ai fost surprins când... când ţi-ai dat seama, spuse ea, 
ezitând. 

— Surprins, poate... fericit, cu siguranță. Aproape imediat am 
început să întrevăd consecinţele actului meu. Îmi dădusei ceva ce 
era imposibil să-ţi iau înapoi. N-aș fi putut uita niciodată. 
Văzându-te întinsă în pat, cu părul răvășit, cu machiajul distrus 
aproape complet, îmi venea greu să cred că ești suficient de 
matură pentru a avea grijă de tine. Singura soluţie care mi s-a 
arătat a fost căsătoria. 

— Totul s-a-ntâmplat din vina mea, spuse Lisa, cu vocea 
tremurând de emotie. 

— Nu, Lisa, dacă trebuie să dăm vina pe cineva, atunci acela 
sunt eu. Vom încerca să ne construim o viaţă temeinică, pornind 
de la întâmplrea asta. Avem tot timpul din lume. 

Bryn îi mângâie ceafa, pe sub părul des. 

— Eşti o fată frumoasă. Am noroc să te am drept soție. 

— Dar nu sunt eu cea pe care ai fi ales-o, dacă ai fi fost liber să 
alegi. 

— Nici nu știu dacă m-aș fi căsătorit, dacă aș fi fost liber să aleg. 

— Nu asta am vrut să spun. 

— Stiu. 

Bryn ezită, împărțit între dorinţa de fi sincer și aceea de a se 
purta cu tact. 

— Bine, să zicem că nu ești genul de soţie la care visam. 
Eşti prea tânără, iar eu am reputaţia de a nu fi tocmai tolerant. 
Dar tinereţea e trecătoare şi apoi, mi-ar prinde bine să trăiesc în 
ritmul tău. 

— Nu! exclamă Lisa, speriată. Nu, Bryn, nu vreau să faci asta, 
continuă ea pe un ton mai calm. Eu sunt cea care trebuie să se 
maturizeze, şi asta cât mai repede, pentru ca viaţa noastră în 
comun să reușească. Nu cred că va fi posibil să cresc cu trei sau 
patru ani de pe-o zi pe alta, dar dacă mă vei trata ca pe o persoană 
adultă, mă va ajuta. Nu ești atât de tânăr la douăzeci de ani! 
Crezi asta pentru că nu-ţi mai amintești de tine însuţi la vârsta 
aceea. 

— Ba da, îmi amintesc. Dar nu e acelaşi lucru. 

Bryn o luă în braţe şi încercă să-i vadă chipul la lumina lunii. 

— Vrei să te tratez ca pe o femeie, nu-i aşa? 

— Da, îi răspunse ea privindu-l în ochi. 

— Eşti sigură că știi ce înseamnă asta? 

— Da, răspunse ea cu inima bătând să-i spargă pieptul. 
Voi aştepta întoarcerea ta și sper că atunci nu mă vei mai menaja... 

— Am făcut-o vreodată? 

Bryn o privi lung; apoi, deodată, pe faţa lui apăru o schimbare 
imperceptibilă. 

— O să încerc să nu uit. Zilele astea mi se vor părea foarte lungi. 

Când Lisa se trezi, Bryn deja plecase. Doar urma pe pernă îi 
atesta prezenţa. Lisa își propuse ca, la întoarcere, Bryn să găsească 
o soţie ascultătoare şi gata să-și intre în rol. Astfel, odată cu 
trecerea timpului, dragostea putea să apară şi ea. 

Le sună pe celelalte femei și le invită să vină cu copiii să bea 
împreună o cafea și să se destindă la piscină. Prima care sosi fu 
Pam, care încruntă din sprâncene când auzi că cei mici vor veni și 
ei. 

— Slavă Domnului, copiii lui Marjorie sunt la școală. Ceea ce nu 
o va împiedica, de altfel, să vorbească despre ei. 

— Nu e mai rea decât celelalte. Dacă nu-ţi place, schimbă 
subiectul! 

— Nu încerca să mă faci mai bună decât sunt. Detest să mă 
sacrific. Ai grijă: o să mă cufund într-o carte și o să te las să înfrunți 
singură atacul! 

— Așa da prietenă! 

Cu patru copii între doi și patru ani, dimineaţa fu plină. 
Pam își respectă promisiunea și, până la ora mesei de prânz, nu-și 
ridică ochii dintr-o carte. 

— Ai spus că o să bem doar o cafea, spunea ea în timp ce se 
servea cu pateuri cu ouă și brânză pregătite de Hawa. Hmmm, 
sunt delicioase... Gustă din ăsta, cu piper roșu. Tu și Bryn aveți 
noroc să mâncaţi în fiecare zi mâncăruri atât de bune. 

Pam mai rămase o oră după ce celelalte plecară. 

— Dan te invită la cină. 

Lisa scutură din cap, zâmbind. 


BĂRBATUL DIN TRIPOLI 75 


— Am fost la voi seara trecută. E timpul să aveţi o seară doar 
pentru voi. Eu trebuie să-mi modific o rochie. 

— Cumpără alta și nu-ţi mai pierde timpul cu asta! răspunse 
Pam, în felul ei tipic. 

— Nu-mi place cheltuiala. 

— Şi pe deasupra, e un mod de a-ţi petrece seara în lipsa lui 
Bryn. Sper că Bryn știe e cât de norocos! Apropo, cred că ţi-a venit 
rândul să organizezi o serată la tine, într-unul din weekendurile 
astea. 

— De acord. Când? 

— Ce-ai spune de weekendul viitor? Era rândul Andreei, dar nu 
cred că se va întoarce până atunci. 

— E plecată? 

Deodată, Lisa îşi simți tâmplele zvâcnind. 

— Mai pleacă singură, din când în când. Nici măcar Mark nu știe 
unde. 

— Preferă să-şi trăiască vieţile separat, spuse Lisa, încercând să 
alunge bănuiala care-i încolţea în minte. 

Trebuia să fie o pură coincidenţă. 

— Pari a şti mai multe despre asta. 

— Mi-a spus Mark. A venit aici ieri, după ce m-am întors de la 
plajă. 

Brusc, Lisa se opri, dându-și seama că spusese prea mult. 

— Da? Nu cred că Bryn a privit asta cu ochi buni. 

Văzând că Lisa îi evita privirea, Pam o întrebă: 

— L-ai spus, nu-i aşa? 

— A stat doar câteva minute, spuse aceasta în apărarea ei. 

Apoi, făcând o pauză, adăugă: 

— Nu era nimic de spus. 

— Arată-mi un bărbat care să vadă lucrurile astfel. Ascultă-mă, 
Lisa, spune-mi dacă vrei să nu mă amestec în treburile tale, dar 
trebuie să ştii că Mark Farron nu e genul de bărbat care să facă o 
vizită de dragul vizitei. Am văzut cu toţii că îţi făcea curte în primul 
weekend pe care l-ai petrecut aici. Toţi s-au mirat că Bryn l-a lăsat 
atât de mult în preajma ta. 

— De aceea nici nu i-am spus că Mark a fost aici. Şi nu va mai 
veni; am luat măsuri. Ştiu să ţin un Mark Farron la distanţă! 

— Bine, te cred! exclamă Pam, ridicând mâinile în semn de 
apărare. Dacă ai tăbărât astfel asupra lui, sunt sigură că a fost 
ușurat să plece! 

— Scuză-mă, Pam, n-am vrut să mă enervez. Dar m-am săturat 
ca toată lumea să aibă grijă de mine. Chiar dacă sunt cea mai mică 
din grup, nu trebuie să vă faceţi griji pentru mine. Nici voi, nici 
Bryn. 

— O, să nu crezi că sunt tentată să-i spun! Nu obișnuiesc să mă 
amestec în vieţile cuplurilor. Lisa, trebuie să plec, spuse ea, 
uitându-se la ceas. Te sun mâine. 

— Bine, de acord. 

Deodată, Lisa își dori să nu fi refuzat invitaţia la cină. Nu vroia 
să rămână iar singură. Dar acum era prea târziu. 

După ce Pam plecă, începu să se gândească. Trebuia să aibă 
încredere în Bryn. Relaţiile în care se aflase cu Andreea nu o 
priveau. Bărbatul care îi vorbise cu atâta blândeţe cu o seară 
înainte nu o putea lăsa baltă. De acest lucru Lisa era sigură. 

Noaptea căzu şi ea și Lisa își simți şi mai mult singurătatea. 
Hawa îi pregătise mâncarea preferată, dar ei nu îi era foame. 
Luă o carte şi încercă să citească, dar rândurile îi fugeau de sub 
priviri. 

Nu după mult timp, tentatia fu mai puternică decât ea. În lista 
de telefoane pe care Pam i-o dăduse cu câteva zile înainte se afla 
și numărul lui Mark Farron. Ridică receptorul cu mâinile 
tremurătoare, fără să știe nici ea ce avea de gând să spună. 

Mark răspunse imediat cu o voce leneșă, de parcă s-ar fi aflat 
lângă telefon. 

— Bună seara, Mark! îl salută ea veselă. După câte văd şi tu ești 
singur! 

Mark tăcu câteva clipe, apoi răspunse cu o voce diferită: 

— Bryn te-a lăsat iar văduvă? Când a plecat? 

— Azi-dimineaţă, pentru trei zile. Unde e Andreea? întrebă ea, 
prefăcându-se nepăsătoare. 

— Habar n-am. Nu-mi spune ce face, iar eu nu o întreb. 

— 'Totuși, e soţia ta. Ai dreptul să știi unde pleacă. 

— Ti-am spus deja care e situaţia noastră. Suntem independeţi 
unul faţă de altul, adăugă el după o scurtă pauză. Lisa, chiar crezi 
ceea ca vrei să insinuezi? 

— Nu, e ridicol! 

— Atât de ridicol, încât ai înţeles foarte bine la ce mă refer. 
Vin acum, spuse el și închise, înainte ca Lisa să poată răspunde. 

Merse să-i deschidă imediat ce auzi mașina, pentru ca Mukhtal 
să nu-l vadă și el pe vizitator. 

— N-ar fi trebuit să vii. 

— Ai nevoie de prezenţa cuiva. Cum mă interesează soarta ta, 
era datoria mea să mă aflu aici. Să mergem să bem ceva, îi spuse 
el, împingând-o spre salon. 

— Mă simt complet idioată în ceea ce privește povestea asta. 

— Nu ştiu. Nu ştiu pe ce îţi bazezi bănuielile. Într-o comunitate 
ca a noastă, zvonurile circulă repede. 

— Dar au totuși un fundament. 

Lisa trase adânc aer în piept și continuă cu sentimentul că 
înfăptuie o trădare: 

— Cum îţi e indiferent ce face Andreea, îţi pot spune că Bryn a 
recunoscut că a avut o legătură cu ea, aici, la Tripoli. 

— Adevărat? 

Mark părea surprins, dar nu și tulburat. 

— Cinstit din partea ei! 

— Ştiai? 

— Da, răspunse el, ridicând din umeri. Și dacă nu era cu el, ar 
fi fost cu altul. 

— Cum ai putut s-o lași să te înșele? 

— Şi cum aș fi putut s-o împiedic? Iar divorțul m-ar fi costat, 
probabil, o avere, fără să-mi aducă nici un avantaj. 

Și spunând acestea, Mark își răsucea paharul între degete, cu 
un zâmbet forţat pe buze. 

— A fost o vreme când am crezut că va vrea să divorțăm. 

— Vrei să spui că Bryn intenţiona să se căsătorească cu ea? 

— Nu ştiu ce vroia Bryn să facă. Știu doar că Andreea a avut un 
șoc când Bryn te-a adus aici. De altfel, toţi am fost surpriși. 
Bryn nu era genul care să să se îndrăgostească de cineva atât de... 

— Atât de puţin sofisticat ca mine, termină ea fraza cu 
amărăciune. Mark, tu știi unde e Andreea, nu-i așa? Te rog, nu 
minţi! 

— Stiu doar că la plecare și-a luat cu ea pașaportul. Dar există 
un mijloc de a afla dacă e cu Bryn. 

— Care? 

— Sună-l. În Tunisia, angajaţii noștri se cazează la un singur 
hotel. Îţi vor face imediat leagătura cu camera lui. 

Lisa ezita. 

— Şi ce-ar dovedi asta? Bryn ar putea spune că e singur. 

— Vei şti. Femeile își dau seama întotdeauna. Fie din instinct, 
fie vinovăția care îl trădează pe bărbat. Vrei să obţin eu legătura? 

Mark se ridică și se îndreptă spre telefon. Lisa luă receptorul şi 
aşteptă semnalul. 

— Camera domnului Venner, vă rog. 

Un ţârâit o anunţă că se făcea legătura. Deodată, la capătul 
firului se auzi o voce joasă și puţin înfundată. Incontestabil o voce 
de femeie: 

— Aywa! 

Lisa închise ca un automat. Mintea parcă încetase să-i 
funcționeze. Mark o luă de braţ, cu o privire întrebătoare. 

— E la el. A răspuns la telefon, îl anunţă Lisa, surprinsă și ea de 
calmul cu care vorbea. 

— Ah, îmi pare rău! N-ar fi trebuit să-ţi sugerez așa ceva. 

— Nu, dimpotrivă, mă bucur că am aflat. Prefer certitudinea în 
locul câtorva zile de întrebări chinuitoare. 

— Ce ai de gând să faci? 

— Nu știu. 

Lisa spunea adevărul. În acel moment nu se putea gândi la 
nimic. Bryn o minţise și o înșela. 

— 'Toarnă-mi ceva de băut, spuse ea, într-un sfârșit. 

Mark o privi cum își golește pe jumătate paharul și îi luă 
mâinile într-ale sale. 

— Mi-ai spus că ai mai încercat asta și că nu a mers, îi aminti el. 

— Ba a mers, și încă foarte bine! exclamă ea, râzând sacadat. 
Cum altfel crezi că am ajuns în încurcătura asta? 

Privirea lui Mark se întunecă. 

— Vrei să spui că Bryn s-a căsătorit cu tine doar pentru că te-ai 
culcat cu el? 

— Foarte nobil din partea lui, nu? Mai ales că nu știa nimic 
despre mine! 

Mark scutură din cap. 

— Nu înţeleg. Dar vă scriaţi, nu-i așa? Cel puţin așa am înţeles. 

— Nu era vorba despre mine. Eu și Bryn ne-am cunoscut la o 
nuntă și am petrecut noaptea împreună. S-a căsătorit cu mine 
pentru că se temea să mă vadă sfârșindu-mi zilele într-o casă 
pentru mame necăsătorite. 

— Şi eşti mamă? întrebă el cu blândeţe. 

— Nu. N-ar fi trebuit să spun asta. E treaba mea și a lui Bryn. 

— Bryn te-a lăsat baltă. De ce vrei să-i fii fidelă? 

Erau așezați pe canapea. Mark îi luă mâna într-a lui și i-o 
strânse ușor. 

— Câteodată, un bărbat poate fi un confident mai bun decât o 
femeie, Lisa. 

Tot ce mi-ai spus în seara asta va rămâne între noi. Mă bucur 
că m-ai sunat. 

— Erai singurul care-mi putea spune unde e Andreea. 
Trebuia să aflu, într-un fel sau altul, adevărul, chiar dacă mi-e 
rușine că nu am avut încredere în Bryn. 

— Dar nici nu trebuie să ai încredere în el, Lisa. Ce simţi acum 
pentru el? 

Ochii ei scânteiară de mânie și de necaz. 

— ÎL urăsc. Dar tu, Mark? Andreea e soţia ta. Chiar nu simți 
nimic pentru ea? 

— De mult am încetat să mai simt ceva pentru ea. Situaţia mă 
priveşte pentru că e vorba de tine. Meriti să fii tratată mai bine. 

Dar Lisa se întreba dacă Mark avea dreptate? Nu ar fi trebuit să 
accepte de la început să se căsătorească cu Bryn. Un bărbat ca el 
avea nevoie de libertate mai mult decât orice. Lisa trebuia să ştie 
asta. Dar cum îi putuse spune Bryn tot ce-i spusese în ajun, ştiind 
că erau doar vorbe goale? Cum putea el spera să întemeieze o 
căsnicie pe baza minciunii și a înșelăciunii? 

— Dacă aș avea bani, aș pleca mâine cu primul avion. 

— Banii nu sunt o problemă. Dar cred că ar fi mai bine să rămâi. 

— De ce? 

— Ca să-l pui pe Bryn în faţa faptelor. Oricum, mă îndoiesc că 
te-ar lăsa să pleci. 

— Nu m-ar putea obliga să rămân. 

— Nu. Dar ce vei face singură în Anglia? 

— Ce am făcut și până acum. Aș lucra. Apoi aş consulta un 
avocat. 

— Procesul ar putea dura mult. 

— Dar anularea căsătoriei? 

— Ai motive serioase? o întrebă el, ridicând din sprâncene. 

— Nu... nu știu, spuse ea, simțindu-se deodată ameninţată. 
Dar Mark, cum să rămân cu el, după ce am aflat? Mă dezgustă. 
Nimeni nu mai ia în serios jurămintele pe care le face înaintea 
altarului! 

— Nu exagera. Căsătoriile nu se întâmplă ca-n romane. Și eu am 
luat-o de soţie pe Andreea crezând că vom rămâne împreună toată 
viaţa. 

— Până când ai descoperit ce fel de peroană era. 

— Până când am descoperit ce fel de persoane eram și unul și 
celălalt. Dacă într-o căsătorie e nevoie de doi, pentru a-i pune 
capăt e nevoie tot de doi. Fiecare dintre noi vroia ceea ce celălalt 
nu-i putea da. Greșeala noastră a fost că nu am fost în stare să 
recunoaștem asta înainte de a face pasul hotărâtor. 

Lisa tăcea. Se gândea la cuvintele lui Mark. 

— Ieri, când ai venit să mă vezi, n-ai avut nici un motiv, nu-i așa? 

— Am încercat să mă conving pe mine însumi că nu am nici 
unul. De fapt, nu m-am putut abtine. 

— Eram pentru tine o modalitate de a te răzbuna pe Bryn? 

— Să faci schimb nu înseamnă a fura... Nu, nu e asta. Oricare ar 
fi fost motivul meu, nu venisem cu intenţia de a-ţi face vreun rău, 
spuse el susținându-i privirea. Ti-am mai spus: ai adus o gură de 
aer curat în lumea noastră murdară. 

— Cuvântul tău e prea dur... Dar dacă rămân cu Bryn, tu nu ai 
nimic de câștigat. 

— Pentru prima oară în viaţă, nu mă interesează doar persoana 
mea. Dacă rămâi, va fi în interesul tău. Dacă pleci, vei regreta tot 
restul vieţii tale. Eu unul, cred că nu-ţi cunoşti cu adevărat 
sentimentele pentru Bryn. 

— ÎL urăsc, sunt sigură de asta. 

— Ceea ce vrea să spună că te-a rănit. Dacă are puterea asta 
asupra ta, înseamnă că simţi ceva pentru el. Andreea nu-mi mai 
poate face nici un rău pentru că nu mai simt nimic pentru ea. 
Când vei fi și tu la fel de indiferentă faţă de Bryn, atunci te vei fi 
eliberat cu adevărat de el. 

— Mi-ar fi plăcut să mă căsătoresc cu cineva ca tine, Mark, îi 
spuse ea încet. 

— Şi mie, Lisa, îi răspunse el, atingându-i obrazul. M-aș fi 
străduit să-ţi merit respectul și dragostea. Aș fi fost fericit doar la 
acest gând. 

Lisa nu schiță nici un gest când Mark se aplecă și o sărută. 
Nu simţi nici o emotie, ca atunci când o săruta Bryn. Dar nu de 
emoţii avea ea nevoie în acel moment. Lisa se agăţă de el cu 
disperare şi-şi ascunse capul la pieptul lui. 

— Iartă-mă, spuse ea, înăbușit. Nu mă port onest. 

— Nu, Lisa, spuse el, mângâind-o încet pe păr. Lisa, pot să-mi 
iau liber două zile. Vrei să vii mâine cu mine la Sabratha? Cred că 
e imposibil să stai aici până sâmbătă. 

Lisa se ridică, evitându-i privirea. 

— Trebuie să dau recepţia în locul Andreei în weekend. 
Am nevoie de timp să o pregătesc. 

— Nu de atât de mult timp. Tot ce trebuie să faci e să-i spui 
Hawei câte persoane vor veni. Hawa e renumită pentru talentul ei 
de bucătăreasă. Va pregăti singură hlalims şi  kaftaji dejari... 
Chiftele cu carne, în engleză. Ce spui? Ai nevoie de o distracţie în 
momentul ăsta. 

Gândul să petreacă două zile, întrebându-se ce-i va spune lui 
Bryn, îi era Lisei de nesuportat. 

— Bine, vin. Multumesc de invitaţie. 

Mark se ridică și o sfătui să ia o aspirină înainte de culcare. 

— Vin să te iau la șapte, cât e încă răcoare. După ce vom vizita 
ruinele, vom lua masa la Sabratha. De acolo, dacă ne mai rămâne 
timp, vom merge la Zwara să facem o baie în mare. În regiunea aia 
sunt niște plaje minunate. 

După ce Mark plecă, Lisa începu să se întrebe care fuseseră 
motivele care o făcuseră să-i accepte invitaţia. „A face schimb nu 
înseamnă a fura", spusese Mark. Era rândul lui Bryn să cunoască 
suferinţele schimbului! 


Capitolul 6 


Abandonându-se plăcerii de fi cu Mark, Lisa reuși să uite, în 
următoarele două zile, care fuseseră împrejurările care îi 
aduseseră împreună. Cei doi vizitară ruinele de la Sabratha și 
făcură onoare picnicului pregătit de Hawa, fără cel mai mic 
sentiment de jenă. Nici unul, nici altul nu făcu aluzie la Bryn sau 
la Andreea. 

Ajunși la Tarhuna, merseră să vadă orașul-oază Beni Walid și 
luară masa de prânz la un hotel situat la marginea deșertului. 
Căldura era copleșitoare, așa că aşteptară să se însereze pentru a 
se întorce la Tripoli. 

Era deja noapte când ajunseră în oraș. Mireasma nopții era 
plăcută, după o zi caniculară. Lisa își ridică părul, pentru a lăsa 
vântul să se joace prin el. 


— Aș vrea să-ți fac o poză așa, spuse Mark, zâmbind. 

Fără să vrea, privirea i se opri pe pieptul Lisei, care se ridica și 
cobora pe sub cămașă. 

— Ai un corp frumos. 

Lisa își lăsă braţele în jos, conștientă deodată de prezenta lui. 

— Nu ştiam că îţi plac fotografiile. 

— Îmi plac, atunci când subiectul e frumos. Te-ai gândit ce vei 
face când se va întoarce Bryn? 

— Da, dar nu am hotărât nimic. Dacă îl acuz, probabil va nega 
totul. 

— ÎI urăști chiar atât de mult? 

— Nu mai simt nimic pentru el, mărturisi Lisa. Mi-am simțit 
orgoliul rănit, asta-i tot. Dacă mi-ar spune mâine că vrea să 
divorțăm, m-aș simţi ușurată. 

— Nu cred că o va face. 

— Atunci o voi face eu. Nu mă poate obliga să rămân alături de 
el, 

— Dacă aș fi în locul lui, fii sigură că aș face tot ce-aș putea să 
te împiedic să pleci, spuse Mark cu blândeţe. 

— Chiar dacă ai avea o altă femeie? 

— Ti-am mai spus că Bryn doar se folosea de Andreea. 
Soţia mea e genul de femeie pe care toți bărbaţii şi-ar dori să o 
aibă, dar cu care doar un idiot ar vrea să se căsătorească. 

— E uşor să spui asta acum, dar acum șase ani simţeai același 
lucru? 

— Bineînţeles. Ştiam că nu sunt primul, dar eram suficient de 
îngâmfat pentru a crede că eu o voi face fericită, recunoscu Mark, 
fără nici o urmă de emoție în glas. Ce nu înţelesesem, era că 

Andreea avea permanent nevoie să stârnească admiraţia în jurul ei. 
Odată ce un bărbat s-a îndrăgostit de ea, Andreea încetează să se 
mai intereseze de el. Căsătorindu-te cu tine, Bryn a sfidat-o cum 
nu a mai făcut-o nimeni până acum, iar ea nu va fi mulțumită până 
ce nu îţi va distruge căsnicia. 

— Din partea mea, poate să-l aibă. Sunt demni unul de altul! 
Ah, scuză-mă, Mark! Știu că e încă sotia ta. 

— Dar nu reușești să înţelegi de ce. Când mi s-a oferit acest 
post, eu și Andreea locuiam separat. Mai exista un candidat 
celibatar. Compania mi-a dat de înţeles că faptul că sunt căsătorit 
reprezenta un atu. 

— Şi Andreea a acceptat să te însoţească? 

— Avea destule probleme în momentul ăla și credea că o 
schimbare îi va face bine. Când am ajuns, Bryn era deja aici. 
Necăsătorit. Ceva trebuia să merite efortul... 

— De cât timp aveau o relaţie, până să intru eu în scenă? 

— Vrei să spui când a început aventura lor? Habar n-am! 
Știu doar că Andreea nu l-a putut face să-i spună că era îndrăgostit 
de ea. 

— De unde ştii? 

— Ştiu, pentru că Andreea nu a încercat să pună mâna pe 
altcineva. 

— Deci ai ştiut tot timpul! nu se putu ea abtine să exclame. 
Și totuşi, ai continuat să ai relaţii cu ea. Mark, cum ai putut? 

— E doar o chestiune care ţine de fizic. Ce vroiai să fac? Să îi 
urmez exmplul și să am și eu o legătură cu o femeie căsătorită? 
Căci toate europenele de aici sunt căsătorite. Iar puţinele libiene 

celibatare nu mă prea atrag. Am treizeci de ani, Lisa; sunt un 
bărbat normal, spuse el, zâmbind sec. Nu condamna ce nu ai 
simţit niciodată. 

— Încerc, să ştii... O vei mai dori și după ce se va întoarce? îl 
întrebă ea, după câteva clipe de tăcere. 

— Trebuie să fiu sincer. Probabil... 

Maşina se opri. 

— Dar ce crezi tu despre mine e mai imporant decât o simplă 
nevoie fizică. Eşti tânără şi idealistă și vrei ca un bărbat să se 
conformeze acestor idealuri! 

— Cine va încerca să se conformeze? Nimeni nu e perfect. 

Mark o întoarse cu faţa spre el și o privi cu ardoare: 

— Lisa, te doresc mai mult decât orice în momentul ăsta. 
Dar nu vreau să stric o prietenie de nepreţuit pentru mine. 

Îi mângâie buzele cu degetul și o simţi fremătând. Când o 
sărută, Lisa nu schiţă nici un gest. 

— Îmi pare rău, Mark, spuse ea, când el se îndepărtă. Îmi placi, 
dar... 

— Dar eşti soţia lui Bryn și între noi orice intimitate e interzisă. 
Și mie îmi pare rău. N-ar fi trebuit să fac asta, mai ales după ce-am 
spus. Dar, Lisa, poţi avea încredere în mine. Nu-ţi voi face nici un 
rău. Nici măcar nu voi mai încerca să te sărut, dacă nu-mi dai voie. 

— Nu ştiu dacă-ţi voi da vreodată voie, Mark... 

— Voi aștepta. Voi avea răbdare, oricât va fi nevoie, să te 
desparti de Bryn. Dacă mă vrei, sunt gata chiar să plec cu tine în 
Anglia. 

— Ţi-ai părăsi locul de muncă? 

— Da. 

Lisei îi venea greu să creadă, dar intenţia în sine era suficientă. 

— Trebuie să ne întoarcem. E târziu, spuse ea, după un 
moment de tăcere. 

Mark porni motorul fără să protesteze. 

A doua zi dimineaţă, la ora nouă, Pam veni să o ajute să 
pregătească petrecerea. Băură cafeaua pe marginea piscinei, și, în 
sfârşit, Pam se hotărî să vorbească: 

— Se pare că te-ai întâlnit cu Mark, în lipsa lui Bryn. E adevărat? 

— Da, răspunse Lisa, fără să-și ridice ochii. 

— De ce? Seara trecută, tu și Bryn păreaţi atât de fericiţi 
împreună! 

— Eram... 

— S-a întâmplat ceva înainte să plece? 

— Nu, după. 

Lisa nu știa dacă să continue. Cum să-i explice lui Pam de ce 
plecase cu Mark? Pam nu ar fi înţeles. 

— Îţi amintești că mi-ai spus că Andreea a plecat și ea din oraș? 

— Da, dar... Lisa, e o pură coincidenţă! Andreea pleacă des din 
Oraş. 

— Şi Bryn la fel. Mă întreb doar de câte ori au reușit să provoace 
o asemenea cioncidență. 

Lisa se întoarse spre Pam. 

— Să nu-mi spui că nu știai, Pam! Dan știa totul. 

— Ţi-a spus ceva? 

— Nu a fost nevoie. S-a fâstâcit când am rostit numele Andreei. 

— Poate ţi s-a părut! 

— Nu, nu mi s-a părut. Oricum, Bryn a recunoscut. 

— Ah! exclamă Pam. Ei bine, da, știam. Dar au trecut secole de 
atunci. Sunt sigură că acum nu mai e nimic între ei. 

— De ce? Pentru că s-a căsătorit cu mine? Cred că toată lumea 
mă ia drept o proastă. Pam, am dovada că relaţia lor continuă! 

— Ce fel de dovadă? 

— L-am sunat în camera de hotel, în Tunisia. Mi-a răspuns 
Andreea. 

— Eşti sigură că era ea? o întrebă Pam, după un lung moment 
de tăcere. 

— Și crezi că lucrurile ar fi stat altfel dacă era vorba de altcineva? 
Da, sunt sigură. Am recunoscut-o, chiar dacă vorbea în arabă. 

— Andreea nu știe araba, după cunoștințele mele. 

— A spus doar un cuvânt. Oricum, nu m-am înșelat! 

— Ar trebui să-i dai lui Bryn o şansă să-ţi explice. 

— Dar faptele rămân fapte. 

— Deci nu vrei să-i asculti explicaţiile? 

— Ce explicaţii ar putea să-mi dea? exclamă Lisa, cu ochii 
scânteind de mânie. Au vorbit să plece împreună în Tunisia și gata. 

Pam dădu din cap, neîncrezătoare. 

— Refuz să cred că Bryn a făcut așa ceva. 

— Nu-l cunoşti. 

— Fac pariu că-l cunosc mai bine ca tine, răspunse ea, enervată. 
Dacă nu aveai încredere în el, n-ar fi trebuit să te căsătoreşti cu el. 
Vă scriaţi de multă vreme. 

Lisa își mușcă buzele. Spusese deja prea mult. 

— Pam, nu vreau să ne certăm... Hai s-o lăsăm baltă, bine? 

— Aș vrea să te ajut, Lisa. Ce ai de gând să faci? 

— Nu știu. Îmi voi da seama când îl voi vedea. Sau cel puţin asta 
sper. 

— Tot mai cred că ar trebui să-i dai o şansă să-ţi ofere o 
explicaţie. S-ar putea să te înșeli. De la un cuvânt nu poți trage o 
concluzie. Poate că era camerista. 

— Cât aș vrea să ai dreptate! 

— Atunci, așteaptă. Dacă e adevărat, Bryn va recunoaște. 

— După care va trebui să-l iert pentru că bărbaţii sunt bărbaţi, 
nu-i așa? 

— Vorbeşti ca Mark, acum. Chiar nu vezi unde vrea să ajungă 
Mark? Vrea doar să profite de situaţie. 

— Văd doar că toţi de aici îl judecă greşit pe Mark. Mark nu vrea 
să profite de nici o situaţie. ÎL deranjează doar faptul că sotia lui e 
implicată. 

— Dacă ar fi fost adevărat ce spui, de mult ar fi trebuit să facă 
ceva. Dar Mark e cum nu se poate mai indiferent față de Andreea. 

— Nu mai este, când e vorba de mine. 

— Aha, înţeleg! Și n-ar fi gata să te primească în braţele lui, dacă 
l-ai părăsi pe Bryn? 

— Nu mai are rost să continuăm. Vedem lucrurile din puncte de 
vedere diferite. 

— Într-adevăr, oftă Pam, resemnată. Mark vine în seara asta? 

— Nu ştiu, nu l-am întrebat. 

— Dacă are o urmă de bun-simţ, ar trebui să se ţină la distanţă 
de tine și Bryn, până când veţi vorbi. Nu, nu te baza pe mine, 
spuse ea, văzând schimbarea de expresie care apăruse pe faţa 

Lisei. Ar fi bine chiar să nu fiu prin părțile locului când îi vei 
spune! 

— De ce? Mark nu se poate plânge! 

— Ce spui? N-aș băga mâna în foc! În unsprezece luni de când 
îl cunosc, nu l-am văzut pe Bryn ieșindu-și din minţi decât o dată, 
dar și atunci a rămas suficient de lucid cât să cântărescă situaţia. 
Dacă Mark va fi aici, Bryn se va lua sigur de el. 

Lisa spera și ea că Mark va avea bunul-simţ să nu apară în acea 
seară. Cunoștea accesele de furie ale lui Bryn. Nu pentru ea se 
temea. 

Bryn sosi cu douăzeci de minute înainte de primii invitaţi şi 
merse imediat să se schimbe. 

— S-a întâmplat ceva dimineaţă, înainte să plec. Dar nu-mi 
amintesc să fie rândul nostru să primim. 

— Nu era. Era cel al Farronilor. L-am rugat pe Mukhtal să 
instaleze boxele lângă piscină. Am făcut bine? 

— Foarte bine. Doar ești gazda, o alintă el, atingându-i obrazul. 
Ai emoţii? 

— Nu. 

Lisa făcu un efort să nu se retragă. 

Primii care sosiră fură Dan și Pam. Lisa evită privirea lui Pam 
şi-i zâmbi lui Dan. 

— Ştiţi unde sunt băuturile. Mergeţi să vă turnaţi ceva. 
Bryn vine și el într-un minut. 

Invitaţii se îngrămădeau să vină, când își făcu apariţia și Bryn, 
îmbrăcat într-o pereche de pantaloni sport și un tricou de 
bumbac. Lisa nu se duse la el. 

Spre ora zece, Lisa fu aproape sigură că Farronii nu vor mai 
veni. Aperitivele făcute de Hawa avură un succes enorm. 
Sătui, invitaţii începură să danseze sau să vorbească în grupuri de 
câteva persoane. Aproape de miezul nopții, Lisa observă o 
schimbare în atitudinea lui Bryn. Părea nervos, și nu era o 
nervozitate datorită oboselii. La ora unu, lumea începu să plece și 
Lisa se duse în salon să servească cafeaua unui mic grup care 
rămăsese acolo. 

— După ce ne bem cafeaua, dau semnalul de plecare, spuse 
Pam. Eşti epuizată. 

„Nu plecaţi! Nu mă Lăsaţi singură cu Bryn", vroia Lisa să strige. 
Îi simtea privirea din celălalt capăt al camerei şi nu reușea să și-o 
întoarcă și pe a ei spre el. Deodată, faţa i se înăspri. Doar nu făcuse 
nimic rău. Nimic de aceleași proporții cu faptele lui Bryn. 

Soții Anders plecară ultimii. Bryn închise ușa în urma lor și se 
întoarse spre Lisa, cu ochii strălucind de mânie. Se simţea că se 
abţinuse până atunci. 

— E adevărat? 

Lisa nu încercă să mai amâne momentul explicaţiei. 

— Depinde ce ţi s-a spus. 

— Mi s-a spus că te-ai întâlnit cu Mark în lipsa mea. E adevărat? 

— Da, până acum... 

— Şi până unde aţi ajuns? întrebă el, scrâșnind din dinți. 

— Am fost ieri cu el la Sabratha şi la Beni Walid. 

Pe Lisa o surprindea calmul cu care vorbea. 

— Mark a fost de părere că aveam nevoie să fac ceva care să-mi 
distragă puţin atenţia. 

— Chiar așa? De la ce? De la mine? întrebă el, cu o voce ucigător 
de blândă. 

— De ceva care să-mi distragă atenţia, pur și simplu. Ti-aș fi 
spus-o chiar eu, dacă veneai mai devreme. 

— Sunt sigur. A venit şi aici? Nu încerca să minţi, pentru că îl voi 
întreba pe Mukhtal. 

— Nu aveam de gând să mint. Da, a venit și aici. I-am dat eu un 
telefon în seara în care ai plecat. 

— L-ai dat telefon?! 

— Da. 

Lisa simţea că venise momentul să întoarcă acuzaţia împotriva 
lui. 

— Numește-l, dacă vrei, spiritul meu bănuitor, dar am vrut să 
ştiu unde plecase Andreea. 

Pe faţa lui Bryn nu se clinti nici un mușchi. 

— Şi Mark ţi-a spus? 

— Nu, dar știu oricum unde era. În camera ta de hotel. 
Mi-a răspuns la telefon. 

De această dată, maxilarul lui se încleștă. 

— Deci tu erai! Extraordinar, n-aş fi crezut niciodată că o să se 
întâmple așa ceva. 

Lisa începu să tremure. 

— Nici măcar nu încerci să negi. 

— De ce-aş nega? Andreea era acolo. 

— Așa cum vă înţeleseserăţi. 

— Nu, nu aşa ne înţelesesem. 

— Minciună! Chiar îţi închipui că o să te cred? 

— Nu, răspunse el cu o privire aspră. Și nici nu-mi voi pierde 
timpul încercând să mă explic. Și atunci l-ai încurajat pe Farron 
să-și ia revanșa? Ce reacţie ar trebui să am? 

— Nu ştiu, mi-e totuna. 

— Să vedem! 

Bryn merse spre ea și o ridică în braţe, înainte ca Lisa să aibă 
timp să protesteze. Urcă scările cu ea, intră în camera lor și o trânti 
pe unul din paturi. Lisa se zbătea în zadar. Bryn încercă să-i 
deschidă rochia. 

— Nu, Bryn! Nu! 

— Bine, atunci fă-o tu! 

Lisa îl văzu împietrită cum își scotea cămașa și o lăsa să cadă pe jos. 

— Ai două minute să te dezbraci sau o voi face chiar eu. 
Alege! 

— Glumești, Bryn? îl întrebă ea încet, cu o voce tremurătoare. 
Nu în felul ăsta! 

— Pare singurul mod care te impresionează. O să începem să 
vorbim rezonabil doar după ce o să rezolvăm aspectul ăsta al 
căsătoriei noastre. 

— Dar nu te doresc, Bryn. Chiar nu poţi să înţelegi? Nu te 
doresc! 

— O să mă dorești. O să am eu grijă! 

— Dacă mă obligi... 

— Nu va fi nevoie. 

— Eşti atât de sigur pe tine, nu-i așa? strigă Lisa cu amărăciune. 
Marele Bryn Venner, celebrul amant! De ce nu te întorci la 
Andreea? Trebuie să-ţi fie dor de ea! 

Bryn se apropie încet de pat și, împingând-o pe perne, se așeză 
deasupra ei. Lisa încerca din răsputeri să scape, dar când Bryn 
puse stăpânire pe gura ei, simţi deodată că se înmoaie. Încercă să 
se lupte cu propria dorință, dar știa dinainte că lupta era 
zadarnică. 

O trezi lumina zilei. Bryn încă mai dormea, cu braţul în jurul 
taliei ei. Părul lui ca tăciunele îi intra în ochi, când întorcea capul 
spre el. Gura, chiar și în repaus, arăta asprime; respira profund și 
regulat. Lisa își dădu seama că începea să se emoţioneze. 
Acel bărbat era soţul ei, iar ea, cu o seară în urmă, reușise să îl 
cunoască. Bryn își ţinuse promisiunea şi nu o forțase. Într-adevăr, 
nu fusese nevoie. Existase un moment în care nimic altceva nu 
mai contase decât vocea lui, mângâierea lui, nevoia intensă, 
aproape dureroasă pe care Lisa o avea de el şi care o făcuse să se 
cufunde într-o dulce uitare. 

Bryn se trezi și el. Cu capul pe pernă, își ridică mâna și-i 
mângâie pieptul cu o mișcare posesivă și familiară. 

Lisa se simţi fremătând de viaţă și nu făcu nici un gest pentru 
a-l opri. 

— Tot mă mai urăști? o întrebă el, încet. 

— Nu. Nu mai simt nimic pentru tine. 

— Adevărat? 

Tonul ironic al lui Bryn o făcu să roșească. 

— Nu fizic. Fizic e ceva mai puternic decât mine. Ai prea multă 
experiență. 

— Dar cu mintea, e altceva! 


BĂRBATUL DIN TRIPOLI 97 


— Cu sentimentele. Nu mă poţi impresiona decât până la un 
anumit punct. 

Lisa se strădui să-i înfrunte privirea albastră, plină de cinism. 

— Ăsta e genul de relaţie pe care ţi-l doreşti? 

— Pentru început. Unii ar spune chiar că altceva nu mai 
contează. 

— Şi tu te numeri printre ei? 

— Încă nu știu. Vom vedea. 

Bryn se aplecă și își puse buzele fierbinţi pe pieptul ei. 

— Oricum, în momentul ăsta n-are prea multă importanță. 


Capitolul 7 


Câteva zile mai târziu, o sună Mark. 

— Lisa, de câteva zile încerc să dau de tine. Mukhtal îmi spune 
mereu că ești ocupată. 

— Ascultă ordinele. Acum ai putut să mă prinzi pentru că e la 
cumpărături cu Hawa. 

Lisa ezita să-i pună întrebarea care îi stătea pe inimă: 

— L-ai văzut pe Bryn, de când s-a întors? 

— De departe. De ce? 

— Cineva i-a spus de mica noastră excursie. Lui Bryn nu i-a 
plăcut. 

— Nici nu mă aşteptam să-i placă. Ce s-a întâmplat între voi? 

— Ce ţi-a spus Andreea? 

— Mai nimic. S-a întors de-abia acum câteva zile. 

— Ah! exclamă Lisa, simţindu-și deodată mintea goală. Unde a 
fost după întoarcerea din Tunisia? 

— De unde să știu? De ce m-ar interesa? Din partea mea, ar fi 
putut să nu se mai întoarcă, răspunse Mark cu o voce aspră. 

— E încă soţia ta! 

— Știu asta foarte bine! 

Mark încerca să-și păstreze sângele-rece. 

— Trebuie să te văd, Lisa. 

— Nu, Mark, nu foloseşte la nimic să insiști. 

— Vrei să spui că, în ciuda a tot ce s-a întâmplat, te-ai hotărât să 
rămâi cu Bryn? Probabil că a negat tot. 

— Nu ricana, Mark. Bryn nu a negat nimic. Rămân cu el pentru 
că nu am altă soluţie. 

— Întotdeauna există o soluţie. Așa cum ai spus şi tu, nu te 
poate obliga să rămâi. Iar eu ţi-am spus deja ce sunt dispus să fac 
dacă te hotărăști să te întorci în Anglia. 

— Da, mi-ai spus, şi-ţi mulţumesc. Dar nu pot pleca nicăieri 
pentru că nu-mi găsesc pașaportul. 

— Vrei să spui că ţi l-a luat Bryn? 

— Probabil. Altcineva nu ar fi avut nevoie de el. 

— Înseamnă că se teme să nu pleci. Lisa, ţi-a făcut vreun rău? 

— Nu, Mark. Acum trebuie să închid. Trebuie să vină Pam. 
Pe curând. 

Lisa închise, fără să mai audă răspunsul. Paşaportul ei trebuia 
să fie pe undeva, prin casă. Dacă-l va căuta, îl va găsi cu siguranță. 
„Și apoi?" se întreba ea. Nu avea nici un ban. Nici vorbă să accepte 
propunerea lui Mark. Privindu-se în oglindă, Lisa se întrebă cu 
cinism dacă nu încerca, de fapt, să caute scuze. Unii spuneau că 
mariajul oferă și compensaţii. Dar ea vroia mai mult. 

Vroia o căsnicie adevărată și un soţ în care să poată avea 
încredere. 

Bryn nu mai vorbi despre acuzaţia pe care i-o adusese și 
orgoliul o împiedica pe Lisa să-l mai întrebe. El și Andreea se 
întâlniseră în Tunisia. Acum ştia. 

Mukhtal veni și îi aduse o scrisoare de la mama ei, care se scuza 
pe două pagini că nu-i răspunsese mai devreme și o îndemna să 
vină în America să i-l prezinte pe soţul ei. Pe Lisa de mult încetase 
să o mai afecteze caracterul superficial al mamei sale. Cel puţin îi 
scrisese. Trebuia să înveţe să fie recunoscătoare pentru cele mai 
mici atenţii. 

Pam o duse la Jaddat Istiqual, unde erau cele mai moderne 
magazine. Scotocind printre rafturile cu haine, Pam găsi o djellaba 
foarte fină, de mătase şi o sfătui pe Lisa să o cumpere negreșit. 

— Culoarea se potrivește de minune cu părul și cu silueta. 
O femeie mai solidă ar părea îmbrăcată într-un cort. Dar ţie îţi vine 
perfect. 

— N-am nevoie de o rochie nouă. Unde şi când să mă îmbrac cu 
ea? 

— Cu prima ocazie! Roagă-l pe Bryn să te ducă la cabaret sau la 
restaurant. Ar fi păcat să o porti în cercul nostru. 

Lisa plăti rochia cu ultimii bani pe care îi adusese cu ea din 
Anglia. Cheltuielile menajere erau însușite de companie, iar Bryn 
nu se gândise să-i aloce o sumă oarecare pentru fiecare lună. 
Probabil că-și închipuise că îi va cere bani, de fiecare dată când va 
avea nevoie. „Ar trebui să fiu disperată...", se gândi ea. 

Mâncară de prânz într-un restaurant grecesc din apropierea 
Catedralei, unde comandară o musaca și câte un suc rece de 
grepfrut. Pe drum, toate cafenelele pe lângă care treceau abundau 
de lume. 

— Toţi se opresc din muncă până la ora patru, îi spunea Pam 
Lisei, în timp ce aceasta mergea alături, cufundată în gânduri. 
Nemaiputându-se abtine, Pam exclamă: 

— Spune-mi, dacă vrei să-mi ţin gura, dar e clar că între tine şi 
Bryn lucrurile nu s-au aranjat. Vrei să vorbeşti despre asta? 

— Nu, Pam, nu-ți face griji, îi răspunse Lisa, zâmbindu-i. 
Totul se va aranja. 

— Eşti atât de nefericită? 

— Nu. 

Era adevărat. Lisa nu era atât de nefericită. 

— Pe mâine, îi spuse Pam la plecare. Nu uita că mâine facem o 
partidă de tenis la Beach Club. 

Lisa încuviinţă printr-un semn al capului. Îi plăcea tenisul și 
juca destul de bine. Puţină mișcare îi va face bine. 

Bryn se întoarse mai devreme și o anunţă că erau invitaţi la 
cină. 

— Majid Shalhi ne invită la el. Pune-ţi o rochie care să te 
acopere. Chiar dacă pare occidentalizat, Majid e foarte libian în ce 
priveşte modestia femeii. 

— Tocmai mi-am cumpărat o rochie care cred că va fi bună 
pentru ocazie. 

Când urcară amândoi în dormitor, Lisa îi arătă rochia. 

— Ai făcut o alegere bună. Cât te-a costat? 

— Am plătit-o din banii mei, îi răspunse Lisa sec. 

Faţa lui Bryn se înăspri. 

— Am înţeles asta. Te-am întrebat cât ai plătit pentru a-ţi da 
banii înapoi, nu pentru a-ţi reproşa preţul. Dacă mi-ai fi spus că te 
duci azi cu Pam la cumpărături, ţi-aș fi dat bani aseară. 

Bryn se opri și rămase pe gânduri. 

— Cred că ar trebui să-ţi aloc o sumă lunară. 

— Poate doar ca să plec de aici, se auzi ea spunând. De aceea 
mi-ai luat pașaportul? 

— Şi totuși, nu dai impresia că vrei să pleci, spuse el sarcastic. 
Ieri seară m-ai rugat să te tin în braţe până adormi... 

Lisa se înroși, dar reuși să-și păstreze sângele-rece. 

— Cred că Andreea nu manifestă niciodată o asemenea 
slăbiciune! E posibil să fi uitat pentru un moment ce fel de om ești! 

— N-ai nici cea mai mică idee despre genul de om care sunt. 
Dar eşti pe drumul cel bun, replică el cu o sclipire în ochi. N-o să 
mă cert acum cu tine, Lisa. Crezi ce vrei! 

— Nu mi-ai răspuns la întrebare. Tu mi-ai luat pașaportul? 

— Da. ÎI păstrez la loc sigur. 

— Până când? 

— Până când o să înţelegi că într-o căsnicie e nevoie de efort 
pentru a reuși. Trebuie să învăţăm să trăim împreună. 

Lisa îl privi, sfâșiată de sentimente contradictorii. 

— Dar credeam că trăim împreună. 

— A trăi împreună înseamnă mai mult decât a împărtași câteva 
clipe de intimitate. E o situaţie la fel de nouă pentru mine, ca și 
pentru tine. 

— Dar nu la fel de detestabilă! 

— Ajunge. Te porţi iar ca un copil, îi spuse el pe un ton obosit. 
Poţi să te imbraci, în timp ce eu dau câteva telefoane. 

— Nu merg! 

Bryn se întoarse spre ea, încruntat. 

— Vrei să facem pariu? 

— Poţi să găseşti o scuză, să spui că am o migrenă. 

Vocea îi tremura, dar Lisa încerca să se controleze. 

— N-am chef să-mi petrec seara făcând pe soţia supusă doar 
pentru a-l impresiona pe prietenul tău arab! 

— E ultimul lucru la care se așteaptă Majid de la o femeie 
europeană. 

Bryn făcu o pauză și, văzându-i tensiunea din priviri, spuse: 

— Vointa ta contra voinţei mele. Să vedem care dintre noi e mai 
puternic! 

Lisa făcu un pas înapoi, văzându-l că înaintează spre ea. 

— Nu, Bryn! 

— Mereu spui „nu"... 

Și, cu o privire ironică: 

— La început... 

Apartamentul lui Majid Shalhi se afla în partea modernă a 
capitalei. Soţia acestuia, Faria, purta o rochie care semăna cu cea 
a Lisei, dar nu purta vălul negru, când se mai afla o femeie în 
compania bărbaţilor. Era o femeie foarte frumoasă, cu părul lung 
și ochii negri, și părea să aibă cu cinci cu șase ani mai puţin decât 


soţul ei. 

Majid era el însuși extrem de fermecător, întocmai cum i-l 
descrisese Pam. Vorbea engleza cu un accent impecabil. 
Desemnat să preia rafinăria după plecarea europenilor, bărbatul 
se bucura de o solidă reputaţie socială. Politetea sa faţă de Bryn 
era un semn de respect și nu de servitudine. 

Faria le servi un cuscus pregătit chiar de ea, pe care Lisa îl găsi 
delicios. Gazda îi mulţumi printr-un zâmbet și, nu după mult 
timp, conversaţia se înfiripă între cele două femei. Lisa află că 
Faria provenea dintr-o familie musulmană foarte conservatoare, 
care urma cu stricteţe obiceiurile țării. Faria fusese promisă încă 
de la naștere fiului unei familii prietene cu a sa, dar se îndrăgostise 
de Majid. Acesta aparţinea și el unei familii cunoscute, dar cu 
tendinţe progresiste, ceea ce îl elimina din start ca pretendent. 
Cei doi fuseseră nevoiţi să fugă împreună și fuseseră, bineînţeles, 
amândoi dezmoșteniţi. Majid lucrase și-și făcuse singur o situaţie. 

Dar anii trecuţi fuseseră grei. Cu toate acestea, Faria nu părea 
să regrete. 

— M-am căsătorit cu bărbatul pe care îl iubeam. Altfel nu aș fi 
putut fi fericită. Voi, englezoaicele, aveți noroc că vă puteţi alege 
soțul. Chiar și în zilele noastre, libienele nu au prea multă 
libertate. Eu sunt una dintre puţinele care nu poartă văl în public, 
dar puţine sunt locurile în care aș fi bine primită dacă nu m-ar 
însoți Majid. 

— Iar cercul de europeni e unul dintre ele! Crezi că Majid te-ar 
lăsa să ne faci o vizită? 

— Nu cred. Concepţiile voastre sunt puţin prea avansate pentru 
gustul lui. S-ar teme să nu mă revolt impotriva situaţiei mele. 

Lisa rămase tăcută la întoarcere. Era ciudat să cunoşti pe cineva 
atât de intim pe planul fizic și să nu știi la ce se gândea. 
Probabil că Faria nu cunoștea limite de acest gen. Femeia era de 
invidiat în multe privințe. 

— Ce-ţi povestea Faria în timp ce eu şi Majid vorbeam? o întrebă 
Bryn, întrerupându-i firul gândurilor. 

— Mi-a vorbit despre căsătoria ei. A dat dovadă de mult curaj, 
înfruntându-și familia. 

— Amândoi au dat dovadă de mult curaj. Și Majid a pierdut tot 
sprijinul familiei. În calitate de prim-născut, ar fi preluat afacerea 
tatălui său și ar fi fost acum una dintre cele mai influente persoane 
din oraș. 

— Şi a renunţat la tot pentru dragoste? 

— Nu chiar. Poate că a vrut să-și demonstreze sieși că e în stare 
să-şi urmeze propriul drum. Aici, și bărbaţii pot cădea victimă 
prejudecăţilor, nu numai femeile. 

— Dar mai rar. Cel puţin au libertatea să meargă unde vor. 
Nici măcar Faria nu poate ieşi decât împreună cu soțul ei. 

— Asta e alegerea ei. Libienelor le place să iasă cu bărbaţii lor şi 
chiar se mândresc cu asta. 

— Te-am lăsat eu baltă în seara asta? îl întrebă ea, simţindu-i 
ironia. 

— Când... în seara asta? îi răspunse Bryn, amuzat. 

— Eşti un bastard necuviincios! 

Bryn începu să râdă, surprinzând-o. 

— Nu-i adevărat! Am avut o mamă. A murit când eram mic. 

Lisa își muşcă buzele. Voise să-l şocheze, nu să-l rănească. 
Se grăbi să schimbe subiectul: 

— Tu îmi cunoşti, practic, tot trecutul, dar eu nu știu nimic 
despre al tău. 

— O, am avut toate avantajele. O casă frumoasă, părinţi 
indulgenti, un pension scump. 

— Mi-ai spus că ai puţine amintiri cu mama ta. 

— A murit când aveam treisprezece ani. Călătorea mult cu tatăl 
meu. Organiza acasă tot felul de evenimente. O vedeam totuși zi 
de zi, până când am fost trimis la pension. Dar și acolo venea să 
mă vadă o jumătate de oră pe zi. 

Lisa îi privi profilul care se profila pe luminile orașului și-l 
întrebă cu blândeţe: 

— Erai nerăbdător s-o vezi? 

— Nu tocmai. Mamei îi plăcea să-i citesc. Ştiam să citesc la vârsta 
mea. 

Lisa nu ştia ce să spună. Chiar şi mama ei fusese mai maternă. 

— Consecințele nu au fost atât de grave, continuă el sec. 
Mi-am câștigat independența mai devreme, atâta tot. A fost chiar 
un avantaj, căci așa am putut face doar ce-am vrut. 

— Ai fost mereu o persoană suficientă sieşi, nu-i aşa? N-ai avut 
niciodată nevoie de nimeni. 

— Copiii găsesc în ei înșiși resorturi. Se adaptează repede. 

Nu mai vorbiră până ajunseră acasă. Lisa urcă în camera lor și 
se aşeză la oglindă. Bryn veni și el și începu să se dezbrace în fața 
oglinzii. 

— Nu mă mai privi așa, spuse el cu duritate. Nu sunt un 
monstru. 

— Vei fi, dacă vei încerca să te apropii de mine în seara asta! 
spuse ea, fără să vrea. 

— Crezi că nu e normal pentru un bărbat să dorescă o femeie 
de mai multe ori pe zi? 

— Da. Cred că nu e normal, răspunse ea, fără să se teamă că va 
fi ridicolă. 

— Îți atrag atenția că e trecut de miezul nopții. 

— Dacă ai nevoie de o femeie, există o mulțime disponibile. 
Cred că nu e e nevoie să-ţi amintesc! 

— Eşti o mică ipocrită! Îți place le fel de mult să împarti patul 
cu mine, pe cât îmi place mie să te am în el. 

— Cu o diferenţă: tu știi că n-am mai împărțit patul cu nimeni 
altcineva înaintea ta. Mă întreb dacă ţi-aș mai fi plăcut, dacă 
lucrurile nu ar fi stat așa. 

Bryn trase adânc aer în piept. 

— Nu contează ce răspund, nu-i așa? Oricum o să crezi că mint. 

— Ai recunoscut că Andreea era cu tine în camera de hotel, 
spuse ea, negăsind altceva. N-o să-mi spui că era o vizită de 
curtoazie! 

— N-o să mai spun nimic. M-am săturat de povestea asta! 

Bryn veni spre ea și o obligă să se ridice. 

— Haide, dă-i drumul, am chef de ceartă! 

— N-o să-mi cer scuze niciodată! 

Strânsoarea lui o durea și Lisei îi venea să plângă. Dar nu vroia 
să-i acorde acea satisfacţie. 

— Lasă-mă-n pace! 

— Bine, asta voi face. Te voi lăsa în pace, spuse Bryn, deodată 
dezgustat. 

Brusc, îi dădu drumul și se întoarse cu spatele la ea. 

— Mâine o să-mi amenajez altă cameră și o să mă mut. Așa, vei 
putea rămâne aici, fără să-ţi mai faci griji nopțile! 

— Lasă-mă să mă întorc în Anglia, Bryn! E cel mai bun lucru... 
pentru amândoi. 

— Răspunsul meu e nu. Ne-am luat un anagajament și ni-l vom 
respecta până la capăt. 

— În camere separate? 

— Asta e alegerea ta. Dacă vrei să mă întorc în camera noastră, 
poţi să mi-o ceri oricând. 

— Niciodată! strigă ea. Nu te voi chema înapoi niciodată! 

— Asta vom vedea cu timpul, spuse Bryn, dând din umeri cu 
indiferenţă. 

Sâmbata era organizat un grătar pe plajă. Dan și alți câţiva 
bărbați aduseseră cărbuni și provizii la căderea serii. Toţi își 
luaseră costumele de baie pe sub haine. 

În ciuda faptului că era noapte, apa era caldă. Doar doi, trei 
înotători îndrăzniră să se aventureze dincolo de lumina de pe 
coastă. Bryn dispăruse și el în întuneric. Lisa, pentru a nu-și mai 
face griji, incepuse să frigă cârnaţi. Era periculos să se îndepărteze 
de mal, chiar și în compania altor persoane. Dar Bryn nu ar fi 
ascultat-o, oricum. 

Acele ultime zile nu fuseseră ușoare. Lisei îi lipsise îmbrățișarea 
lui, în timpul nopții. Nopțile ei erau acum lungi și solitare. 

Vrusese de câteva ori să meargă la el și să-i spună că accepta ce 
avea de oferit. Dar respinsese repede acea tentaţie. Nu exista 
fericire fără încredere, așa că de ce să mai încerce? 

— Salut! exclamă deodată Mark, lângă ea. Dă-mi o furculiță, să 
te ajut să întorci cârnaţii! 

Lisa îi întinse în tăcere o furculiță, ştiind că Pam îi privea de la 
câțiva metri distanţă. 

— Nu mă aşteptam să te văd în seara asta, îi spuse ea, după 
câteva momente. 

— Am venit pentru că îmi doream să te văd. Unde e Bryn? 

— În apă. Andreea a venit şi ea? 

— Glumești? 

— Dar mai e în Tripoli? 

— Deocamdată. Dar pentru cât timp, nu se știe. Vorbește de 
divorț, adăugă el, pe un ton ciudat. 

Lisa nu ştia ce să răspundă. 

— Divorțul ti-ar afecta locul de muncă? 

— Foarte puţin. Nu cred că angajatorilor le va plăcea, dar nu mă 
pot da afară pentru că soţia mea nu mai vrea să trăiască împreună 
cu mine. 

— Mark, nu ești atât de indiferent pe cât ai vrea să pari, îi 
reproșă ea cu blândeţe, întorcându-și capul spre el. Încă mai simţi 
ceva pentru ea, nu-i așa? 

— Ţi se pare! Dacă vrea să plece, e liberă s-o facă. 

O mică speranţă se aprinse în sufletul Lisei. Dacă Andreea 
pleca, Lisa se simţea capabilă să uite rolul pe care aceasta îl jucase 
în viaţa lui Bryn. 

Căsătoria lor nu va fi perfectă, dar în felul acela avea să dispară, 
cel puţin, un obstacol. 

— Trebuie să-ţi vorbesc, îi întrerupse Mark firul gândurilor. 
Dar nu aici; e prea multă lume. Crezi că ne-am putea întâlni câteva 
minute, săptămâna asta? 

— Ţi-am spus deja că nu se poate. 

Lisa cobort tonul, dându-și seama că ceilalți începeau să le 
asculte conversaţia. 

— Şi oricum, la ce ne-ar folosi? 

— Avem nevoie unul de altul. 

— Ce faceţi aici? Frigeţi cârnaţii sau îi ardeţi? 

Pam dăduse buzna între ei. 

— Întoarceţi-i repede, până nu se înnegresc! 

Lisa își ceru scuze, stânjenită. Ridicându-și capul, îl văzu pe 
Bryn la câţiva metri de ea, ștregându-se cu un prosop. Nu o privea, 
dar gura lui contractată spunea totul. Mark dispăruse. 

În timpul mesei, Bryn nu se așeză lângă ea. Pam luă două porții 
și se duse lângă el, pe nisip. Lisa îi dădu portia ei lui Dan, care o 
luă fără să ezite. 

Pam îi fău un semn să vină să se aşeze lângă ea și Bryn. 

— Regula numărul unu: să nu ai niciodată grijă de ceilalţi, în 
defavoarea ta! Ce-ai făcut cu mâncarea? 

— I-am dat-o lui Dan. Mie nu-mi era foame. 

— Iar el, bineînţeles, nu te-a refuzat. 

Și Pam aruncă o privire nemulțumită către soţul ei, care tocmai 
își înfigea furculita într-un cârnat. 

— De ce farfuria ta e de două ori mai plină decât a celorlaţi? 

— Pentru că am muncit de două ori mai mult decât ceilalți. 
Cine a aprins focul? Cine a adus provizii? 

— Ar trebui să facem excursia aia la munte. În curând o să fie 
caniculă. 

— Ai dreptate, răspunse Dan. Organizeaz-o pentru weekendul 
viitor, dacă vrei. 

Apoi, ca şi când tocmai îi venise o idee: 

— Ce-ar fi să veniţi și voi? Dacă plecăm vineri după-amiază, am 
putea să petrecem noaptea la Garian și să vizităm locuinţele din 
peșteri. Am putea după aceea să mergem până la Jadu. E mai bine 
să fim patru! 

— Ai vrea să mergi, Lisa? O să vezi, o să fie o schimbare. 
Vom veni, spuse Bryn, fără să mai aștepte răspunsul Lisei. 

— Sună pasionant, spuse Lisa, întorcându-se către prietena sa. 
Cum sunt acele locuinţe? 

— Sunt construite sub pământ... sau în cariere. 

— Sunt încă locuite, o completă Dan. Jumătate din populaţie 
locuiește sub pământ. 

Lisa deveni curioasă: 

— Dar de ce le construiesc sub pământ? 

— Pentru că e mai ieftin şi mai ușor să construieşti câte camere 
vrei, îi explică Bryn. În plus, genul ăsta de case protejeză mai bine 
de căldură. Nu e atât de primitiv pe cât pare. Au chiar și 
electricitate. 

Se despărţiră pe la miezul nopţii. Lisa le propuse Andreșilor să 
vină la ei să bea un grog. Dan se scuză, înăbușindu-și un căscat: 

— Trebuie să dorm. Mâine dimineață mă duc să joc golf. Vii și 
tu, Bryn? 

— Nu, nu prea sunt în formă. Poate ne întâlnim la „Explorer”. 

— Şi nu uitaţi de excursie! le aminti Pam, în timp ce se îndrepta 
spre mașină. 

În mașină, Lisa se așeză lângă Bryn. Nu îl mai văzuse pe Mark 
și spera că nici el nu o va mai căuta. Avea destule probleme, 
pentru a-și crea singură altele. 

— Când ai stabilit cu Farron să vă întâlniți în seara asta? 

— N-am stabilit nimic. Nu știam că vine. 

— A aşteptat să mă îndepărtez ca să se apropie de tine, spuse el 
pe un ton caustic. O să-i spun câteva zilele astea, dacă nu te lasă 
în pace! 

— Atunci va trebui să-mi spui și mie, spuse ea, imitându-i glasul. 
Cel puţin noi ne-am întâlnit în faţa tuturor, nu într-o cameră de 
hotel. 

— Deci, fusese convenit! 

Bryn ignorase restul frazei, ca și când nu avea nici o 
importanță. 

— De ce, Lisa? Ce vrei să dovedești? 

— Nu știu. 

Era prea obosită pentru a-l mai contrazice. Dacă vroia să creadă 
ceva, până la urmă era alegerea lui. Poate că asta îl făcea să se 
simtă cu conștiința împăcată. 

— Oricum, de ce te interesează? 

— Pentru că eşti soţia mea. 

— Pentru că ai făcut greșeala să te căsătorești cu mine. Ar fi 
trebuit să faci ce fac majoritatea bărbaţilor, în cazul tău, și să mă 
lași să-mi regret nebunia. Nu ti-ar fi reproșat nimeni nimic. Eu, cu 
atât mai puţin. La urma urmelor... 

— Nu începe iar cu asta! strigă el, furios. M-am săturat! 

Bryn trase adânc aer în piept. 

— Recunosc, am greșit. Ar fi trebuit să găsesc altă modalitate să 
rezolv mizeria asta. 

— Asta crezi tu că e căsnicia noastră? îl întrebă ea, cu o voce 
tremurătoare. 

— Nu, asta crezi tu. Te-ai culcat cu un bărbat pe care de-abia 
l-ai cunoscut şi acum ţi-e rușine de asta. Dar nu vrei să recunosti 
că îţi doreai să te culci cu mine tot atât de mult cât eu îmi doream 
să mă culc cu tine. 

Lisa își acoperise urechile. 

— Nu, nu vreau să aud! 

Bryn opri deodată mașina și-i luă mâinile între ale sale. 

— Ascultă-mă! 

O scutură și o obligă să ridice capul spre el. 

— În noaptea aia nu m-am culcat cu o adolescentă. Eram în pat 
o femeie care avea nevoie de un bărbat. 

— Băusem prea mult, se apără ea. 

— Destul cât să te destinzi. Alcoolul nu schimbă natura omului. 
Lisa, ţi-am trezit dorința în acea noapte și nu o dată. Nu ai 
încredere în mine, dar asta nu te împiedică să fii atrasă de mine. 
Nu poţi nega că ţi-am lipsit, nopțile astea... 

— Chiar dacă ar fi adevărat, ar fi preferabil să o fac! 

— Atunci vei avea ocazia. Luni trebuie să plec iar în Serdeles, 
pentru alte tratative. 

Lisa se simţi cuprinsă de un frig mortal. 

— Ai fi putut să mă anunti. 

— Am aflat de-abia ieri. 

— Cât timp vei fi plecat? 

— Nu mai mult de o zi, probabil. 

Bryn îi dăduse drumul la mâini și continuă cu o voce 
amenințătoare: 

— Dacă ai de gând să-l suni pe Farron, te previn: n-o face! 

Lisa nu-i răspunse. Nu merita. Orice i-ar fi spus, nu ar fi ajuns 
până la el. 

Mai trecu o săptămână. Bryn lipsi o zi, aşa cum spusese, dar la 
întoarcere nu făcu nimic pentru a schimba situaţia. Lisa îl dorea; 
asta era sigur. Îi era dor de el și visa să-i simtă din nou bratele în 
jurul taliei. Dar orgoliul îi interzicea să-l cheme înapoi în 
dormitorul lor. 

Mark nu o mai căută, spre marea ei ușurare. Lisa știa că greșise, 
încurajându-l. Chiar dacă nimeni nu o mai văzuse în ultima vreme, 
Andreea era încă soţia lui. Dacă aceasta se hotăra să plece, va fi mai 
bine și pentru Mark, nu numai pentru ea. 

Pam vorbea cu entuziasm despre weekendul ce avea să vină. 
Hotărâseră împreună să plece cu mașina lui Bryn, căci era mai 
mare şi dotată cu aer condiţionat. Sosi, în sfârșit, şi ziua de vineri. 
Lisa aștepta cu nerăbdare o schimbare. Indiferenta lui Bryn era de 
nesuportat. 

Plecară din Tripoli la prânz, pe o căldură toridă și se îndreptară 
spre Al-Aziziyah, străbătând o câmpie fertilă. Drumul se desfășură 
apoi monoton prin deșert. 

La Al-Aziziyah era prea cald pentru a ieși din mașină. Cei câţiva 
locuitori stăteau la umbră, bând ceai și așteptând ca vremea să se 
răcorească. 

— E unul dintre cele mai calde locuri de pe planetă, spunea 
Bryn. La începutul anilor douăzeci, s-au înregistrat cincizeci și șase 
de grade Celsius. 

— Și eu care credeam că acum sunt cincizeci și şase de grade 
Celsius! exclamă Pam. Dumnezeu să-i aibă în pază pe cei care 
trebuie să muncească pe o căldură ca asta. Sper că unde mergem 
noi e mai răcoare! 

— Da, la Garian temperaturile nu sunt atât de ridicate. 
Multe familii din Tripoli își petrec vara la munte. 

— La munte? întrebă Lisa, aplecându-se între cei doi bărbaţi ca 
să vadă peisajul. Dar relieful e plat ca o clătită! 

— Munţii nu se văd din cauza valului de căldură. Ar trebui să 
ajungem până la miezul nopții, îi spuse Pam. 

— Stai jos și nu te mai fâţâi ca un copil! îi spuse Dan, supărat. 
Ne deranjezi pe toți şi nici nu am început bine drumul. 

Lisa văzu în oglinda retrovizoare o sclipire sarcastică în ochii 
lui Bryn și se întrebă dacă și ei îşi vor permite, vreodată, asemenea 
tachinării. Cât timp vor mai petrece războindu-se mereu? 
Trebuia să găsească o soluţie, chiar dacă era nevoie să-și sacrifice 
principiile pentru ea. Până atunci, nu-i dăduse lui Bryn ocazia să 
se felicite că făcuse o alegere bună. Ba dimpotrivă, îl încurajase 


BĂRBATUL DIN TRIPOLI 117 


chiar să se întoarcă la Andreea. Poate că recunoscând că avea 
nevoie de el, vor mai putea salva ceva din căsnicia lor eșuată. 

Văzură în curând apărând vârfurile munţilor, care depășeau 
șapte sute de metri. Căldura era la fel de toropitoare. 

— A început să scadă umiditatea, observă Bryn. Mă tem să nu 
ne prindă un ghibli. 

Lisa mai auzise vorbindu-se de acel vânt, care bătea periodic 
din Sud și făcea viaţa din acele regiuni extrem de dură. Spera că 
tornada nu va începe înainte de intoarcerea lor la Tripoli. 

Garian era un orășel curat, cu o mulțime de magazine, o 
moschee și un hotel extrem de răcoros. Camerele erau drăguțe și 
dotate cu tot confortul. Cei patru excursioniști își lăsară lucrurile 
și porniră în căutarea locuinţelor troglodite. 

Trebuia să ai curaj să locuiești într-o înfundătură, sub pământ. 
Casele aveau în centru câte un șemineu, în jurul căruia se înșirau 
camerele. Cele mai multe dintre ele aveau apă caldă şi electriciate. 
Lumina soarelui pătrundea prin şemineu. 

Bărbaţii văzură o locuinţă care părea abandonată și tocmai se 
pregăteau să intre, dar Lisa și Pam nici nu vrură să audă. 

— Prefer să am capul deasupra solului, exclamă Pam, când Dan 
încercă să o convingă. Singura dată când o să cobor într-o groapă 
o să fie în propriu-mi mormânt! 

— Credeam că vrei să-ți lași corpul ştiinţei, îi răspunse Dan, pe 
un ton zeflemitor. 

— Oricum, la ora asta e prea întuneric, spuse Bryn. N-am vedea 
nimic și, în plus, ne-ar invada puricii. Mai bine ne întoarcem la 
mașină, până nu ne rătăcim de tot. 

Când se pregăteau să plece, Lisa se împiedică și fu gata să cadă. 
Bryn o prinse și o sprijini. În ciuda deciziei pe care o luase, Lisa se 
încordă. Bryn îi observă reacţia și-i dădu imediat drumul. 

— O să-ţi rupi glezna în sandalele astea. Nu ai încălțăminte de 
schimb? 

— Nu, n-am crezut că va fi mult de mers. 

— Maşina nu merge peste tot. 

— Poate găsim ceva la Garian, interveni Pam. Magazinele 
trebuie să fie deschise, chiar dacă e vineri. 

Să vândă pantofi la ora nouă seara era o experiență nouă 
pentru vânzători, obişnuiţi să închidă la ore fixe. Cizmele din piele 
pe care Bryn i le cumpără erau elegante și îi veneau Lisei ca o 
mănușă. Dar pe Lisa o îngheţase atitudinea dipreţuitoare a soţului 
ei. De unde să știe ce fel de încălțăminte va avea nevoie? 

Într-un alt magazin, pe Pam o ispitiră câteva eșarfe şi o pereche 
de papuci desprinși parcă din „O mie și una de nopti". 

— Sunt aduse din Ghadames, îi spuse Dan, după ce Pam le 
cumpără. Acolo le vând la jumătate de pret. 

— Dar noi nu suntem la Ghadames, îi replică aceasta cu 
blândeţe, așa că le-am cumpărat la un preț bun. 

Dan făcu un gest expresiv în direcţia lui Bryn. 

— Asta-i logica feminină! Poţi să înţelegi ceva? 

— Nu, și nici nu încerc. 

Muezinul tocmai își lansa ultimul apel la rugăciune, când cei 
patru se întorceau la hotel. Arabul se profila în lumina 
minaretului, începându-și cântecul, cu braţele întinse spre Est. 

— Promite să fie solemn, la patru diminteața, observă Pam. 
Ce-ar fi să dormim în moschee? 

Lisa își dorea să fi fost posibil. Oriunde, dar nu alături de Bryn 
și cu dispoziţia lui. 

Camera de la hotel i se păru și mai mică decât i se păruse în 
timpul zilei. Cele două paturi erau atât de apropiate, încât formau 
unul singur. Bryn începu să se dezbrace. 

— E de înţeles, pe o căldură ca asta, de ce se îmbracă arabii cu 
haine largi, spuse el. 

Cum Lisa nu-i răspundea și începuse să-şi facă de lucru cu 
bagajele, Bryn veni spre ea și o obligă să se așeze lângă el. 

— Povestea asta durează de prea multă vreme. Fie discutăm 
acum, fie îți dau o bătaie pe care n-o vei uita niciodată! 

Ochii verzi ai Lisei se întunecară și Bryn oftă. 

— Bine. A fost și vina mea. Ar fi trebuit să te oblig să mă asculti 
încă din seara în care m-ai acuzat. 

— Să ascult o confesiune completă? 

— Nu, o explicaţie. Pentru că există una. 

— Vrei să spui că ai avut timp să pregăteşti una. 

Bryn își spori strânsorea. 

— Nu mă provoca. Încerc să-ţi explic cum s-au petrecut 
lucrurile. Vrei să mă asculti sau nu? 

— Da, vreau, spuse ea, îmblânzindu-se deodată. 

— Într-adevăr, Andreea a fost în camera mea în acea seară, dar 
nu eu i-am cerut asta. A venit în timp ce mă schimbam, înainte să 
cobor la cină. Cum nu o puteam lăsa pe coridor, am lăsat-o să 
intre. 

Bryn o privi în ochi. 

— Eram la baie când a sunat telefonul, iar ea a răspuns. 
Bineînţeles, nu avea de unde să știe că era vorba de tine. 

— De ce a venit în Tunisia? Trebuie că a crezut că-ţi dorești să 
vină acolo. 

— Spera că îmi voi schimba părerea, când o voi vedea. Nu voi 
încerca să mă explic pentru ce s-a întâmplat înainte să vin în 
Anglia, înainte să te întâlnesc. Dar îţi spun că nu a mai fost nimic 
între mine și Andreea de când ai venit tu aici. Din păcate, Andreea 
nu e genul de femeie care să se dea bătută atât de ușor. 
Întotdeauna ea a fost cea care a părăsit, și nu invers. Nu i-a venit 
să creadă când i-am spus că între noi totul s-a terminat. Credea că 
mă prefac, pentru că mă temeam să nu afli de relaţia noastră. 
Mi-a luat mult timp să o conving că nu mai vreau să o văd, nici în 
acea cameră de hotel, nici altundeva, niciodată. N-am mai văzut-o 
de atunci, nici în Tunisia, nici la Tripoli. 

— S-a întors la trei zile după tine. 

Cu mintea din ce în ce mai tulbure, Lisa încerca să recapituleze 
tot ce-i spusese. Vroia să îl creadă, dar o îndoială persista. 

— Bryn... 

— De unde ştii când s-a întors? 

— Mi-a spus Mark, răspunse ea, roșind ușor. 

— Ah, da, Mark! 

Bryn îi aruncă o privire dură. 

— Îmi menţin spusele: păzeşte-te de el, dacă mai încearcă să se 
apropie de tine! Eu unul, mi-aş fi reglat de mult conturile cu el, 
dacă nu mă simțeam puţin vinovat. 

— Pentru că i-ai furat soţia? 

— Nu i-am furat-o. Andreea era a tuturor. 

Bryn își trecu obosit mâna prin păr. 

— De fapt, nu e chiar așa. Andreea e... La naiba, s-a întâmplat şi 
gata. 

Lisa își strângea degetele cu un gest convulsiv. 

— Dar nu în Tunisia? 

— Nu, nu în Tunisia. 

Acum, decizia era a ei: va avea încredere în el sau nu. 
Oricum, după câte se părea, Bryn își terminase pledoaria. 
Deodată, ceva cedă în ea, eliberând subit toată tensiunea 
acumulată până atunci. Lisa îi puse mâna pe umăr. 

— Bryn... 

El nu o lăsă să termine, ci, trăgând-o spre el, îi stinse cuvintele 
cu un sărut. O luase în braţe cu o forţă cu care Lisa nu putea și nici 
nu vroia să lupte. Îndoielile rămâneau, dar nu mai contau în acel 
moment. Lisa avea o singură dorinţă: aceea de fi în braţele lui, de 
a uita totul, în afara acelui moment. 

A doua zi, dimineaţă, afară sufla cu putere ghibliul. Umiditatea 
scăzuse şi aerul era uscat şi arzător. Toate magazinele erau închise 
şi obloanele la ferestre trase. 

— Trăiască luxul din zilele noastre! strigă Pam, când fură toți în 
mașină, la adăpost de arșiță și respirând cu voluptate aerul 
condiționat. Gândiţi-vă cum ar fi fost să nu avem mașina pe 
infernul ăsta! 

— Ce ziceţi, ne întoarcem acasă? îi întrebă Bryn, pornind. 
Drumul înapoi ne-ar putea lua ore sau zile... 

În timp ce vorbea, îi zâmbea Lisei în oglindă. 

— Mie mi-e indiferent, răspunse Lisa. 

— Să mergem măcar până la Jadu, propuse Dan. Sau până la 
Yafran, dacă ţii morţiş să ne întoarcem azi. Altfel, vom fi făcut 
călătoria degeaba. 

— Nu chiar. 

Zâmbetul lui Bryn se accentuă și Lisa simţi că roșește. 

— Aveam nevoie de o schimbare, nu-i așa? 

— Să supunem la vot! spuse Pam, întorcându-se cu un zâmbet 
spre prietena sa. 

— Nu, nu e nevoie. Ne continuăm drumul, declară sec Bryn. 

Lisa se deplasă câțiva centimetri, pentru a nu se mai afla sub 
privirea lui. Nu regreta noaptea trecută, dar se simţea vinovată că 
nu reușise să elucideze îndoielile care persistau în mintea ei. 
ÎI iubea, dar nu reușea să aibă încredere în el. Era posibil ca o 
căsnicie să fie fericită în acele condiții? 

Regiunea dintre Garian și Yafran era în mod principal agricolă; 
dar la fiecare cotitură, peisajul se schimba. Pe măsură ce se 
apropiau de Wadi Rumia, vegetaţia devenea mai densă. 
Câteva turme de cămile și de capre, păzite de păstori îmbrăcaţi în 
obișnuitul barakan, se scăldau într-un canal care drena apa din 
munţi. Străbătură o vale cu câteva case împrăștiate printre 
palmieri și ajunseră în cele din urmă la Yatran, veritabil cuib de 
vultur așezat pe o culme stâncoasă, de unde se descoperea o 
priveliște magnifică asupra întregului platou. Pe străzi mergeau cu 
un pas lent măgari care cărau coșuri. 

Bryn, Lisa, Dan și Pam luară prânzul la un hotel și traseră apoi 
o fugă în piaţă, să vadă barakanurile și burnusurile tesute de 
artizanii de altădată. Nisipul pătrundea peste tot și le intră în haine 
și în încălțăminte. 

Jadu li se păru de la distanţă un oraș împânzit de moschei, cu 
un castel construit în mijloc. Ajunseră în oraș traversând muntii de 
Vest, pe un drum șerpuit. 

— E imposibil să ne întoarcem la Tripoli în seara asta, spuse 
Bryn. Nu departe există o oază, unde am putea înnopta. 
Mâine vom pleca spre Tripoli pe coastă. 

La căderea nopţii, vântul se opri. Speranța ca ghibliul să 
înceteze crescu, chiar dacă rar se întâlnise o asemenea acalmie. 
Hotelul, ascuns printre palmieri, oferea o răcoare delicioasă. 
După ce luară cina, cei patru se așezară fericiţi în grădină. 
Căldura se potolise și parfumul lămâilor îmbălsăma aerul. 

La hotel se mai afla un grup de turiști veniţi de la Tripoli. 
Bryn invită un cuplu de pensionari să bea ceva cu ei, scuzându-se 
că tot ce le putea oferi era un suc de fructe. 

— N-aveţi nici o grijă, ne-am adus cu noi grogul, le spuse 
bătrânelul chel, care venea din Nord. Nu ne culcăm niciodată fără 
să bem un pahar. Nu-i așa, Mabel? 

Soţia sa îi aruncă o privire afectuoasă pe sub ochelari și-și 
continuă tricotatul. 

— Ieri seară am fost să vedem dansatoarele din buric, continuă 
bătrânul, cu o admiraţie sinceră. Nu știți cum fac? Pe mine mă 
depășește! 

— Călătoriţi mult? îi întrebă Lisa. 


124 CATHY ANDREWS 


— Cât putem. Acum că Fred și-a vândut afacerea, avem timp 
berechet. 

— Vom cobori pe Nil, după ce vom vedea Libia. Vrem să vizităm 
tot, din moment ce suntem în apropiere. 

— În apropiere! exclamă Pam, când cei patru rămaseră siguri. 
La ce distanţă se află Cairo? 

— La aproape o mie șase sute de kilometri, îi răspunse Dan. 
La o aruncătrură de băț, pentru un cuplu ca acesta. Sper că vom 
avea și noi măcar jumătate din spiritul lor de aventură, când vom 
fi de aceeași vârstă. Mă întreb unde vom fi atunci? 

— Într-o vacanță, bucurându-ne de pensie, răspunse Bryn, 
ridicându-se de pe scaun. Vii, Lisa? 

— Noapte bună la amândoi! le ură Lisa, urmându-și soţul. 

În cameră, Lisa îl rugă pe Bryn să nu aprindă lumina, pentru a 
deschide jaluzelele și a lăsa puţin aer să intre. 

— Ce obosit sunt! spuse Bryn, căscând. Probabil din cauza 
discuţiei ăsteia despre bătrâneţe. 

— Şi eu sunt obosită. Trebuie să fie ghilbiul. Te sleiește de 
energie. 

Bryn rămase un moment tăcut, privindu-i prin rochia de 
bumbac silueta fină... 

Ajunseră pe coastă, la Zawia, inainte de prânz. Vântul începuse 
să bată din nou cu putere. Plajele erau pustii. Nu erau așteptați 
până la căderea serii și, când sosiră acasă, Hawa le pregăti o cină 
rece. 

— O să fie groaznic să lucrăm dacă vântul nu se opreşte, spuse 
Dan. 

— Ia exemplu de la bășitnași și nu mai lucra, îl sfătui Pam. 

— Luna viitoare am concediu. Trebuie să-mi termin munca 
înainte de plecare. 

Inima Lisei se strânse. Se va simți singură, după ce Pam va 
pleca. Bineînţeles, celelalte soţii erau prietenoase, dar nu era 
același lucru. 

— Cât timp veti fi plecaţi? 

— Patru săptămâni. Două săptămâni vom sta la părinţii mei, în 
Midlands și apoi vom merge să ne vizităm câţiva prieteni. 

După cină, Bryn îi conduse la ei. În ciuda aerului condiţionat, 
Lisa nu mai putea suporta căldura. După câte se părea, Bryn era 
mai rezistent la temperaturile extreme. Uscăciunea aerului nu 
părea să-l deranjeze peste măsură. 

Lisa era încă în piscină, când Mukhtal îl anunţă pe Bryn că era 
căutat la telefon. După câteva minute, acesta se întoarse cu o 
expresie gravă pe faţă. 

— Câţiva dintre oamenii noștri au avut un accident. Trebuie să 
merg la spital. 

— Cine? 

— Încă nu știu. Maşina a derapat și a intrat într-un magazin, la 
Giorgimpopoli. Răniţii nu au fost încă identifcaţi. 

— Oh, Bryn, e îngrozitor! Lasă-mă să vin cu tine! 

— Nu, e mai bine să rămâi acasă. Nu cred că o să fie prea frumos 
la vedere. Mă întorc cât de repede pot. 

— Eu n-o să pot să dorm. Sună-mă imediat ce afli care este 
starea lor. 

— Dacă pot. 

Imediat după ce Bryn plecă, Lisa îi sună pe Pam și pe Dan. 
Dan se duse și el la spital. 

Așteptarea părea că durează o veșnicie. Lisa se pregătea să sune 
la spital, când, în sfârșit, auzi mașina. Văzând privirea pierdută a 
lui Bryn, înțelese că veștile erau proaste. 

— Trebuie să beau ceva, îi spuse el. 

Bău dintr-o îngiţitură tăria și, când vorbi, fu cu sânge-rece: 

— Așază-te. O să ai un şoc. 

— Cine? şopti Lisa, palidă. 

— Soții Farron. 

Apoi, după o pauză: 

— Mark a murit pe loc. A fost aruncat prin parbriz. Eu şi Dan a 
trebuit să-i identificăm. 

Lisa înlemni. Mark... Îl revăzu pe plajă, înalt și zvelt, cu aerul 
său atât de dezinvolt şi seducător, cu părul nergru căzându-i pe 
frunte. Își aminti seara pe care o petrecuse cu ea, chiar în acea 
cameră, încercând să o consoleze. Mark, pe care îl cunoscuse atât 
de puțin, căruia îi ceruse, când avusese nevoie, ajutorul, pe care îl 
plăcea atât de mult... era acum mort. De aceeași vârstă cu Bryn, şi 
viaţa i se oprise. 

Văzu că Bryn o privea, dar nu reușea să articuleze nici un 
cuvânt. Întrebă, în cele din urmă: 

— Şi Andreea? 

— A suferit doar câteva contuzii și şi-a rupt două coaste. 
Va scăpa cu viaţă. Ea conducea. 

— Cum s-a întâmplat? 

— S-a desprins un pneu. Nu a fost vina nimănui. 

— Își reproşeză accidentul? 

— Da. 

Bryn strânse în mână paharul și mușchii feţei i se contractară. 

— Se pare că s-a întâmplat în timpul unei certe și, după părerea 
ei, de aceea nici nu a putut avea o reacție mai rapidă. 
Îşi imaginează chiar că, inconștient, a vrut să-i facă rău, pentru 
ceea ce-i spusese. 

O presimţire de moarte o cuprinse pe Lisa. 

— După cum se pare, știi despre ce e vorba. 

— Da. 

Bryn se întoarse spre ea cu o faţă lipsită de orice expresie. 

— Mark i-a spus că plănuiaţi să vă întoarceţi impreună în Anglia. 

Lisa nu-și recăpătă glasul decât după câteva minute. Simţea că 
situaţia o depășește complet. 

— Nu-i adevărat, spuse ea, într-un sfârșit. 

Bryn nu se clinti. 

— Deci, Mark mințea. N-aţi vorbit niciodată despre asta? 

Observând ezitarea Lisei, pe fruntea lui apăru o cută. 

— E mort, Lisa. Lasă-l să se odihnească în pace! 

— Nu a fost așa, spuse ea cu glasul întretăiat de emoție. Te rog, 
Bryn... 

— Atunci, cum a fost? Nimeni nu renunță la o situaţie bună 
pentru un simplu capriciu. Trebuie că avut motive să creadă că va 
primi ceva în schimb. Iar eu știu ce fel de motive poti să sugerezi... 

Lisa păli din nou. O durere o invada, dar de alt fel, de această dată. 

— Chiar crezi că m-aș fi putut oferi ţie, plănuind să plec cu un 
alt bărbat? 

— De ce nu? Știu ce efect am asupra ta. Acum două seri n-ai 
crezut nici un cuvânt din ce ţi-am spus și totuși asta nu te-a 
împiedicat să răspunzi dorinţei mele. 

Bryn scutură din cap. 

— Am văzut că te simţeai atrasă de el, prima oară când v-aţi 
cunoscut; toată lumea a văzut. Mi-am spus că va trece, dacă nu vă 
veţi vedea prea des. Dar se pare că-ţi făcusei alte planuri. 

— Aşa cum tu ţi le făcusei cu Andreea? replică ea, vrând să-l 
rănească, la rândul ei. Ea cel puţin e încă în viață. 

Vocea i se frânse și Lisa începu să plângă. 

— Chiar nu-ţi pasă că Mark a murit? Tot ce vrei să știi e dacă 
i-am cedat sau nu? 

— N-am spus asta. 

— Ai spus „trebuie că a avut motive"! Ei bine, da, poate că i 
le-am dat. Cel puţin el nu a acţionat împlinind o datorie! 

Bryn nu schiţă nici un gest, dar pielea din jurul gurii îi devenise 
albă. 

— Tot ce regret e că te-am întâlnit. Ia un sedativ. Te va calma 
puţin. 

Când Bryn se întoarse cu sedativul și cu apa, Lisa nu mai 
plângea. Privindu-l, își dădu seama că nici o explicaţie nu era 
susceptiblilă să-l convingă. Bryn credea că lacrimile ei fuseseră 
pentru Mark. 

— Mergi în pat. Vom vorbi despre asta mai târziu. 

— Bryn, nu e ce crezi tu... începu ea, dar el o opri. 

— Am spus mai târziu. S-au întâmplat prea multe în noaptea 
asta și suntem amândoi obosiţi. În regulă? 

„ Nu!", vru ea să strige, dar cuvântul nu-i ieși din gură. 
Lisa dădu din cap în tăcere. Trebuia să găsească o modalitate de 
a-l convinge că o înțelesese greșit, dar îi era imposibil să o 
găsească în acea seară. 

Când se află la capătul scării, începu să tremure. Bryn o luă în 
braţe şi, ducând-o în dormitor, o aşeză în pat. 

— Încearcă să dormi. 

— Bryn, rămâi cu mine! îi șopti ea. 

— Ştii ce-mi ceri? 

— Doar să mă iei în brațe, spuse ea, ridicând spre el privirea 
imploratoare. Te rog! 

Bryn răspunse după câteva momente, cu o incredibilă 
blândeţe: 

— Îmi pare rău, dar acum e mai presus de forțele mele. 
Trebuie să vorbim și să ajungem împreună la un acord. Dar acum 
sedativul își va face efectul. Trebuie să dormi, bine? 

Lisa încuviinţă printr-un gest al capului. Căsnicia lor murise, 
întocmai ca și Mark. Discuţiile nu vor mai ajuta la nimic. 

A doua zi, când Lisa se trezi, Bryn plecase. Bău doar un suc de 
portocale și-și dori să nu fi fost acasă, când sosi Pam. 

— E groaznic! E greu să te obișnuiești cu gândul că nu vei mai 
vedea niciodată o persoană. Îmi pare rău pentru tot ce am spus și 
gândit despre Mark. Cred că tu ai fost singura care l-a înțeles cu 
adevărat, Lisa! 

— Şi încă prea bine, se pare. 

Cuvintele îi scăpaseră și era prea târziu pentru a le mai retracta. 

— Ai dreptate, am avut un șoc. 

— Despre altceva e vorba, nu? Am văzut de când am sosit cât 
ești de tulburată... 

— E adevărat. Bryn mi-a dat un sedativ, aseară. Dar tot n-am 
putut să adorm. 

— Din cauza lui Mark? 

— Mai ales. 

Lisa ezita între dorinţa de a vorbi cu cineva şi repulsia pe care 
o simţea când trebuia să vorbească despre sentimentele ei. 
Dar nevoia de a vorbi fu mai puternică. În ciuda aparenţei sale de 
persoană nepăsătoare, putea avea încredere în Pam. 

— Bryn crede că eram îndrăgostită de Mark şi că plănuiam să 
plecăm împreună. 

— Dar tu probabil i-ai spus că nu e adevărat, exclamă aceasta, 
perplexă. 

— Morţii nu mint niciodată... sau cel puţin soțiile lor. 

— Andreea a fost cea care i-a spus lui Bryn? 

— Poate că nu și că eram îndrăgostită de el. Dar probabil că 
Mark i-a spus ce mi-a spus și mie înainte de accident. 

— Şi anume? 

— Că vrea să-şi părăsească locul de muncă şi să ne întoarcem 
împreună în Anglia. 

Pam părea stupefiată. 

— De ce ar fi spus așa ceva? 

— Probabil pentru a-i răspunde cu aceeași monedă. I-a spus-o 
în toiul unei certe. 

— Dar e o minciună, bineînţeles. 

— Nu chiar. Mark mi-a propus odată, iar eu nu am refuzat. 

Lisa făcu un gest disperat spre prietena sa. 

— Ce încurcătură, Pam, și totul numai din vina mea! 
M-am folosit de Mark pentru a-l face gelos pe Bryn, iar acum totul 
se întoarce împotriva mea! 

— N-ai simţit niciodată nimic pentru el? o întrebă încet Pam. 

— Nu în felul în care crede Bryn. Tineam mult la el și îmi pare 
rău că a murit în felul acesta, dar nu eram îndăgostită de el și nu... 
Ah, dar ce importanță mai are! 

— Nu trebuie să încerci să mă convingi, spuse Pam, punându-și 
o mână peste a ei. Te cred. 

— Dar Bryn nu mă crede! 

— Te va crede, după ce va cântări mai bine situaţia. 

Lisa scutură din cap. 

— Lucrurile nu se vor schimba cu nimic. 

— Ba da, Lisa. Bryn te iubește. Altfel nu s-ar fi căsătorit cu tine. 

Lisa nu putea răspunde fără să dezvăluie întregul adevăr. 
Bryn nu o iubise niciodată; doar corpul ei îl atrăgea. 

— N-ar fi trebuit să-ţi spun toate astea. 

— Pentru asta sunt prietenele. Nu-ţi face griji, nu va afla nimeni. 
Unele lucruri nu le discut nici chiar cu Dan. 

Pam rămase cu ea până după-amiază, încercând să îndepărteze 
persoanele care sunau și întrebau dacă Lisa aflase vestea. 

— Mă întreb cum se simte Andreea. Ea și Mark nu erau prea 
apropiaţi, dar trebuie să fi existat ceva care îi lega. Deși nu-mi 
place această femeie, îmi pare rău pentru ea. Cred că nu e prea 
plăcut să rămâi văduvă la douăzeci și opt de ani. 

„Nu mai mult decât să fii divorțată la douăzeci", se gândi Lisa. 
Dacă Bryn găsea acea soluţie rezonabilă, Lisa își va recăpăta 
libertatea de-abia după doi ani. Era atât de ușor să legi o relaţie şi 
atât de greu, cel puţin pentru unii, să o rupă după aceea! Fie că 
era vorba de câteva luni sau câţiva ani, rezultatul pentru Lisa va fi 
același. 

Când Bryn se întoarse, Lisa se lăsase pradă fatalismului. 
Considera că era inutil să mai încerce să-l convingă din moment 
ce, oricum, căsnicia lor nu avea nici un viitor. De altfel, nici ea nu 
era complet nevinovată. Plânsese pe umărul lui Mark, fără să se 
gândească la sentimentele pe care Mark le avea pentru ea. 

Bryn veni în grădină și o întrebă dacă vroia ceva de băut. 
Lisa era în piscină și dădu în cap în semn că nu. 

Bryn dispăru în casă. 

Lisa îl urmă și ea după câteva minute, fără să-și dea seama că 
apa curgea șiroaie pe ea. Bryn se întinsese pe un divan și citea 
niște hârtii, bând un pahar de whisky. 

— Ai spus că vom vorbi mai târziu, îl anunţă ea. Acum e 
momentul. 

— Avem timp. Du-te şi pune ceva pe tine. 

Fără să se clintească, Lisa îl fixă cu privirea. Își petrecuse 
întreaga zi gândindu-se la ce-i va spune, iar acum el se purta ca şi 
când nu se întâmplase nimic. 

— Am ceva pe mine, îl înfruntă ea. 

Bryn își ridică ochii și-i privi corpul frumos și zvelt, acoperit 
doar de un costum de baie minuscul. 

— Mulţumesc că-mi amintești, dar totuşi du-te și îmbracă-te. 
Vorbim după aceea. 

Lisei nici prin cap nu-i trecuse să facă apel la instinctele sale 
masculine. Și totuși, trebuie că acţionase inconștient. 

Bryn stătea pe același divan când apăru din nou în cameră, de 
această dată purtând o fustă de bumbac și o bluză subțire. Bryn o 
măsură cu o privire calmă. 

— E mult mai bine acum. Mai puţin înduioșător. Tot nu vrei să 
bei nimic? 

Lisa dădu din cap în semn că nu. Deodată, își dădu seama că 
ea era cea care trebuia să înceapă. 

— Când aș putea lua avionul spre Londra? 

— Nu pleci nicăieri. Nu rezolvi nimic dacă încerci să fugi de 
probleme. 

— Dar nu vom rezolva nimic nici rămânând împreună. De ce să 
prelungim lucrurile la nesfârșit? 

— Pentru că soluţia ta nu-mi place. 

— Soluţia mea e mai bună decât soluţia ta. 

— Nu te voi lăsa să-ţi târăști singură zilele în Anglia. 

— Am făcut-o şi înainte. 

— Atunci nu erai căsătorită. 

— Nici acum nu sunt, strigă ea. Căsătoria noastră n-ar fi trebuit 
să aibă loc niciodată. E o farsă, știi prea bine! 

— Dar a avut loc și nu ne mai putem sustrage acestui fapt. 
Vom încerca din nou, Lisa. Împreună. Dacă nu merge până la 
expirarea contractului meu, mai vorbim după aceea. În acel 
moment vei fi mai matură. 

— Şi mai rezonabilă? Mă îndoiesc că voi deveni mai rezonabilă, 
trăind în felul acesta în următorii doi ani. 

Lisa făcu o pauză, încercând să găsească ceva care să-l rănească. 

— Nu te temi că va apărea un alt Mark? 

— Nu. Voi face astfel încât să nu apară. 

— Şi vei face astfel încât să nu mai existe nici o Andreea? 

— Da. 

— Şi o vei izgoni pe Andreea? 

— Nu pot să o izgonesc. Andreea e liberă. 

Bryn se ridică și-și mai turnă ceva de băut. 

— Am încheiat amândoi subiectul Farronilor. Ne-am înţeles? 

— Nu poţi să suprimi un fapt, prefăcându-te că nu există. 
Chiar tu ai spus-o, Bryn. Relaţia noastră nu va merge. 

— Poate că ai dreptate, dar vom încerca totuși. 

Bryn se întoarse spre ea cu o sclipire ironică în ochi. 

— Nu am eșuat chiar pe toate planurile. Dacă asta e tot ce ne 
rămâne pentru a ne salva căsnicia, vreau să încercăm. 

Lisa simţi o săgeată în inimă. Trebuia să termine odată pentru 
totdeauna, înainte de a se prăbuși. 

— Chiar dacă ai ști că de fiecare dată când mă vei ţine în braţe, 
mi-aș dori să fie Mark? 

Chipul lui Bryn împietri. Rămase tăcut un moment, apoi ridică 
încet din umeri. 

— Nu mai am nimic de spus. Când vrei să pleci? 

Lisa se luptase pentru asta, dar acum vroia să dea înapoi, să-i 
spună că accepta toate condiţiile numai să rămână împreună. 
Dar acum era prea târziu. 

— Mâine, dacă e posibil. 

— De ce nu? Dar cu o condiţie: am câţiva prieteni în Vestul 
Angliei. Mi-ar plăcea să mergi să stai la ei o vreme, înainte să 
încerci să te descurci pe cont propriu. Nu ţi se va pune nici o 
întrebare, îţi garantez. ÎL pot suna în seara asta pe Adam și-l pot 
ruga să vină să te ia de la aeroport. 

Lisa încercă să găsească un răspuns care să nu sune ca un refuz 
categoric. 

— Nu cred că prietenilor tăi le va plăcea. Mă voi descurca și sin- 
gură. Am făcut-o, până nu de mult. 

— Ți-am spus că asta e condiţia. Fie accepti, fie rămâi. 

— Nu văd de ce aș accepta. Pentru mine sunt niște străini. 
De ce să-i amestecăm și pe ei în asta? 

— Pentru că sunt prietenii mei vechi și apropiaţi și s-ar bucura 
să mă ajute. 

— Au auzit măcar vorbindu-se despre mine? 

— Bineînţeles. Le-am scris imediat ce am ajuns aici. Pentru ei, 
ești fata pe care am întâlnit-o din întâmplare, de care m-am 
îndrăgostit și cu care m-am căsătorit în grabă pentru că nu vroiam 
să rămân departe de ea. Vor înţelege că într-o căsătorie încheiată 
în grabă pot apărea asemenea probleme și că e necesară o 
perioadă de răgaz. 

— Dar noi nu de o perioadă de răgaz avem nevoie, nu? 

Lisa își înfipsese unghile în palme. 

— Bryn, vreau să-mi recapăt libertatea. Asta înseamnă să ne 
despărțim definitiv. 

— Din punct de vedere legal, ai rămâne soţia mea. 
Acceptă ce-ţi cer şi vom începe apoi o procedură legală. Nu te voi 
lăsa să te întorci în Anglia decât cu această condiţie, Lisa. 

Lisa îl privi în ochi și simți deodată nevoia disperată să o ia în 
brațe, să-i spună că va rămâne, fie că îi plăcea sau nu. Și totuși, 
nimic nu s-ar fi schimbat, dacă Bryn făcea asta. În continuare, nu 
ar fi iubit-o. Și în continuare ar fi existat, probabil, Andreea. 

— Bine, voi merge. Anunţă-i pe prietenii tăi în timp ce îmi fac 
bagajele. 

Nu vroia să meargă, dar acela era singurul mijloc de a părăsi 
acele locuri. 

— Totul s-a aranjat, îi spuse el, douăzeci de minute mai târziu. 
Pleci mâine la ora zece. Irene și Adam te vor aștepta la aeroport. 

— Dacă Irene și Adam îţi seamănă, viaţa mea acolo va fi foarte 
organizată. 

— Îţi vor plăcea, nu-ti face griji. Irene are temperamentul lui 
Pam, dar e puţin mai echilibrată. Nu se vor amesteca în treburile 
tale. Se bucură doar că te vor avea un timp la ei. 

— Îmi pare rău, Bryn. 

Lisa nu se scuza pentru ce spusese, ci pentru că știa că nu-i va 
vedea niciodată pe acei oameni. Odată ce avionul va ateriza, se va 
ascunde în mulțime şi va fugi. Era mai bine așa. Nu vroia să 
păstreze nici o legătură cu acea parte a vieții ei. 

— Mâine te conduc la aeroport. Poate că ai nevoie. 

Bryn îi aruncă pașaportul pe pat și ieși. Lisa îl luă și-l parcurse 
dintr-o privire. Văzu data intrării ei în Libia. Câteva săptămâni, 
de-abia. „O viaţă!", se gândi ea. 

„O să trec de asta", îşi spuse ea cu hotărâre. „Nimic nu durează 
o eternitate. Peste câţiva ani, privind în urmă, îmi voi spune că am 
făcut bine. Trebuie doar să am curajul să plec." 

Bryn rămase tăcut tot drumul spre aeroport. Între ei plutea o 
tensiune extremă. În acea zi, trebuia să aibă loc înmormântarea lui 
Mark. Lisa se întreba cum le va explica Bryn celorlalţi lipsa ei, apoi 
ajunse la concluzia că-i va anunţa pur și simplu că s-a întors în 
Anglia, lăsându-i să-și închipuie ce vor. Oricum, nu o intersa ce 
credeau ceilalți. Bryn îi înregistră bagajele şi o conduse până la 
barieră. Pe chipul lui nu se putea citi nici o urmă de emoție. 

— O să sun în seara asta să mă asigur că ai ajuns cu bine. La șase 
ar trebui să fii în Exeter. 

Lisa nu reușea să îl privească, de teamă ca Bryn să nu-și dea 
seama ce punea la cale. Era capabil să o ducă înapoi la Tripoli, 
dacă bănuia ce planuri are. 

Lisa începu să-i examineze buzele, amintindu-și de sărutul lor 
și de emoția care punea stăpânire pe ea de fiecare dată când Bryn 
o lua în braţe. Acea amintire nu avea să se șteargă prea curând. 

— La revedere, Bryn, spuse ea cu o voce tremurătoare. 

Să nu gândești prea rău despre mine. 

— Nu, nu te poţi împiedica să fii tu însăţi, tot așa cum eu nu mă 
pot schimba cu firea. Vin în Exeter peste o lună, să stabilim care 
va fi următoarea etapă. Vei rămâne la familia Leason până atunci? 

— Da. 

Apoi, Lisa adăugă grăbită: 

— Trebuie să plec. E ultimul apel. 

Când plecă, Lisa nu se uită înapoi. 


Capitolul 10 


Lisa trăi zece zile cu teama de a nu fi descoperită. Cum avea 
puțini bani, se duse la Birmingham pentru a-și găsi un loc de 
muncă. După libertatea pe care o avusese la Tripoli, gândul că va 
sta întreaga zi închisă într-un birou, o deprima. Vremea ploioasă 
nu făcu nici ea ca lucrurile să fie mai uşoare. Îi lipseau cerul veșnic 
albastru și razele calde ale soarelui. 

Găsi, în cele din urmă, un post de secretară, într-o companie 
de asigurări. Salariul îi ajungea exact cât să plătească chiria. 
Proprietara, în ciuda curiozităţii nesățioase, nu-i puse prea multe 
întrebări, când văzu urma de la verighetă. Lisa nu simţise nici o 
părere de rău când și-o scosese. Vroia să-şi uite căsătoria până 
când va fi suficient de stăpână pe ea pentru a-l contacta pe Bryn 
prin intermediul unui avocat. Dar o suferință imensă o invada, de 


fiecare dată când se gândea la Bryn. 

Acceptă, în cele din urmă, să iasă cu unul dintre colegii săi, 
Gerry Cuningham. Acesta avea douăzeci și șapte de ani şi era 
responsabil de secţia ei. Fizionomia lui plăcută, dar destul de 
ştearsă nu-i amintea, din fericire, de nimeni cunoscut. Era chiar 
putin cam greoi, dar aceasta o liniştea pe Lisa. În acel moment 
avea nevoie de un prieten, iar Gerry părea dispus să joace acel rol, 
fără să simtă pentru ea nici o dorință. Nici măcar nu încercase să 
o sărute la despărțire. Lisa nu uitase încă săruturile lui Bryn și nu 
simţea nevoia să o sărute alt bărbat. 

Mai ales nopţile erau grele. Singură în întuneric, în camera ei 
impersonală, Lisa se lupta cu tentaţia de a-l suna pe Bryn. 
Dar, după toate probabilitățile, Andreea se mai afla încă la Tripoli 
și, atâta vreme cât aceasta va fi acolo, îndoielile ei persistau. 

De trei zile ploua cu găleata. După ce, la plecarea la Tripoli, îşi 
aruncase vechiul impermeabil, Lisa trebuia acum să meargă 
într-un magazin şi să-și cumpere altul. Luase de mult salariul 
primei luni, așa că trebui să caute un timp îndelungat până să 
găsească un impermeabil care să nu depășească o anumită sumă. 
Tocmai proba unul, strtâmbându-se în oglindă, când auzi o voce 
surprinsă în spatele ei: 

— Lisa? Tu ești? 

Lisa rămase nemișcată, îngheţată de surpriză. Imaginea din 
oglindă reflecta o pereche de picioare subțiri, cunoscute. Lisa se 
întoarse. În fata ei stătea Pam, însoţită de o femeie în vârstă. 

— Salut, Pam! 

Lisa de-abia mai putea articula un cuvânt. 

— Ce faci în Birmingham? 

— Dar tu? Bryn e la Londra, răscolind cerul și pământul ca să te 
găsească. Nici unul dintre noi nu și-ar fi închipuit că ai venit aici. 
De ce în Birmingham? 

— Şi de ce nu? Spui că Bryn e în Anglia? 

— Da, a venit cu noi săptămâna trecută. Nu era mulțumit de 
serviciile agenţiei care te căuta. Lisa, de ce? 

Lisa se întoarse spre bătrâna de lângă Pam și-i zâmbi. 

— Dumneavoastră trebuie să fiţi mama lui Pam. Nu ştiam că 
locuiti în Birmingham. 

— Părinţii mei nu locuiesc aici. Am venit să facem cumpărături. 
Scuză-mă, mamă, cred că nu înţelegi nimic. Îţi explic eu mai 
târziu. 

Pam aruncă o privire dezgustată spre impermeabil și spuse: 

— Scoate asta de pe tine și vino să iei prânzul cu noi! 

— Nu pot. Într-un sfert de oră trebuie să fiu la birou. Pot să 
rămân cu el pe mine? o întrebă ea pe vânzătoare, în timp ce plătea. 

— Da. Vă voi da o chitanţă pentru a nu se crede că l-aţi furat. 

— Cine ar fura așa ceva? întrebă Pam în barbă. 

— Asta e tot ce-mi permit. Acum, trebuie să fug. Nu vreau să 
întârzii. 

— lar eu o voi lua pe urmele tale. Lisa, nu poti dispărea din 
nou! Nu înainte de a-l fi văzut pe Bryn. 

— Nu vreau să-l văd. Te rog, promite-mi că nu-i vei spune că 
ne-am întâlnit! 

— Nu pot, și tu știi asta. Bryn are dreptul să știe unde ești. 

— Cred că e o idee bună să iei masa cu noi, intreveni mama lui 
Pam, zâmbind. Poţi suna la birou și găsi o scuză. 


142 CATHY ANDREWS 


Zâmbetul femeii o mai linişti pe Lisa. 

— Nu e treaba mea, dar nu cred că v-ar face rău să vorbiti. 
Pe mine mă găsești în mașină, Pam. La ora trei. 

Femeia plecă, înainte ca cele două să poată răspunde. 

— Draga de mama! Întotdeauna diplomată, murmură Pam cu 
afecţiune. Vrei să mâncăm aici? 

— Nu mi-e foame. 

— Mie, în schimb, mi-e o foame de lup. Rămânem aici. 

Trebuiră să stea la coadă pentru a găsi locuri. După ce se 
aşezară și făcură comanda, Lisa întrebă: 

— Deci, Bryn a angajat pe cineva să mă găsească? 

— Da. Mai întâi i-a rugat pe prietenii lui să o facă. Intenţiona să 
vină chiar el, dar a apărut ceva în ultimul moment. 

— Munca, nu? Munca înainte de toate! exclamă Lisa, aruncând 
o privire pătrunzătoare prietenei sale. 

— Nu ești dreaptă! 

— Ştiu. Pam, e inutil ca Bryn să mă urmărească, spuse ea, după 
ce luă o gură de suc. Spune-i, te rog, că nu voi sta niciodată la 
prietenii lui. 

— Mă îndoiesc că mă va asculta. 

— Foarte bine. Atunci nu voi mai fi eu aici, când va sosi el. 

— În cazul acesta, ar trebui să pleci cât mai repede. Ar putea 
veni în două ore, dacă îl sun. 

— N-ai dreptul să te amesteci! 

— Ba da, am dreptul. Ne-ai lipsit tuturor, Lisa, îi spuse Pam, 
luând-o de braţ, dar mai ales mie. 

— Îmi pare rău, Pam. Totul s-a întâmplat din vina mea. 


BĂRBATUL DIN TRIPOLI 143 


— Nu, nu cred. Nici Bryn nu s-a purtat cu prea multă 
îndemânare. N-ar fi trebuit să se căsătorească cu tine, știind că ești 
genul de fată căreia nu-i place să fie lăsată singură. 

— Poate că nu știa. 

— La naiba, ar fi trebuit! În scrisorile pe care i le-ai trimis... 

— Nu i-am scris niciodată. Era vorba despre altcineva. Pam, nu 
e cum crezi tu. Când ne-am căsătorit, eu și Bryn de-abia ne 
cunoşteam. Eu credeam că sunt îndrăgostită de băiatul cu care se 
căsătorea fata cu care Bryn coresponda și... 

— Vrei să spui că aţi acţionat amândoi sub imperiul șocului? 
Atunci, asta explică tot! 

— Ce vrei să spui? 

— Așa se explică felul în care vă purtaţi unul cu celălalt: ca doi 
străini. Nu a fost o cale bună de a începe. 

— Acum înţelegi de ce nu vreau să mă găsească? 

— Nu, răspunse Pam cu fermitate. Înţeleg de ce ai vrea să staţi 
departe unul de altul pentru o vreme; dar să dispari definitiv, nu 
ar aranja cu nimic situaţia. Nu știu ce simte Bryn în acest moment, 
pentru că nu prea își lasă sentimentele la iveală, dar sunt sigură că 
ești îndrăgostită de el. 

Lisa nu încercă să nege. 

— Andreea mai e la Tripoli? 

— Da. Compania i-a permis să rămână în vila pe care ea și Mark 
o aveau până sunt gata formalităţile. 

— Se simte bine? 

— Nu, nu chiar. 

— Cred că nu i-au lipsit vizitele... 

— Devii cinică, pe onoarea mea! Vrei să știi dacă Bryn i-a făcut 
o vizită? Nu, din câte ştiu eu. Dar nu am urechi peste tot. Dar cred 
că mergi prea departe cu bănuielile. Majoritatea dintre noi știau că 
aveau o legătură înainte să vii tu şi, de atunci, n-am mai auzit nici 
cea mai mică aluzie. 

— Bănuielile lui sunt mai grave decât ale mele? 

— Nu cred, deși ai căutat-o. Probabil că ai dreptate: nu îl 
cunoşti suficient de bine pentru a avea încredere în el. Eu am 
încredere în Dan pentru că îl cunosc și pentru că îl iubesc. 

Apoi, Pam schimbă subiectul. Începu să vorbească despre 
familia ei și despre sora ei care avea doi copii: 

— Sunt adorabili! Micuța Karen mă face să regret că nu am avut 
și eu copii imediat după căsătorie. Sigur, Libia nu e locul ideal să 
întemeiezi o familie numeroasă, dar încă doi ani, e timp 
îndelungat! Măcar vom avea parte de soare! 

— Şi mie îmi lipseşte soarele, spuse Lisa. Mă obișnuisem să 
nu-mi mai pese de felul în care mă îmbrac. Mukhtal are grijă de 
piscină? 

— Da. M-a întrebat când vii. Transformă-mă în profet! 

— E imposibil să mă întorc. Si-n plus, ce vor spune ceilalți? 

Lisa simţea un nod în gât. 

— Ce contează ce cred alţii? Bryn le-a spus că nu suportai 
căldura și cei mai mulţi dintre ei au impresia că te vei întoarce când 
lunile cele mai călduroase vor fi trecut. Ceea ce s-a și întâmplat. 

— Nu, nu mă voi întoarce. Pam, chiar vrei să-l anunti unde sunt? 

— Dacă nu îi spun eu, va vorbi mama cu Dan. De ce nu vii la 
noi? Avem o mulțime de camere. 

— Trebuie să mă duc la serviciu. 

— Bryn nu te va lăsa aici singură. Facem pariu? 

— Nu va avea de ales. Aici nu suntem în Libia. 

— Bine, cum vrei. Dă-mi măcar adresa ta. Sau mai bine te 
ducem noi până acasă ca să ne asigurăm că stai acolo. 

Nu aveai cum să vorbeşti cu Pam. Aceasta nu o părăsi pe Lisa 
nici în magazin, nici când ajunseră în stradă. Mama ei o aștepta în 
mașină și scoase o exclamaţie de surpriză, când o văzu pe Lisa. 
Pam o anunţă că o vor conduce acasă. 

Ajungând, Pam insistă să o ducă până în cameră și, când intră, 
făcu o grimasă. 

— Bryn nu va fi prea mulțumit... Soţia lui să locuiască într-o 
asemenea cameră! 

— Locuiam într-o cameră asemănătoare, când s-a căsătorit cu 
mine. 

Apoi, ezitând: 

— Când o să-l suni? 

— Imediat cum ajung. Ar putea fi aici la șapte, dacă se grăbeşte. 
Nu ai timp să te muţi, dacă la asta te gândești. 

Lisa se gândise și la asta. Nu, va rămâne acolo și va termina cu 
toată povestea aceea. Avea o slujbă și, chiar dacă destul de vag, o 
viaţă nouă. Dacă aceea era alegerea ei, Bryn nu va putea face 
nimic. 

— Voi fi aici. 

Se hotărâ să nu sune la birou. Se va duce, oricum, a doua zi și 
încă nu găsise o scuză bună. 


146 CATHY ANDREWS 


În cameră era ordine, dar Lisa se strădui să o facă mai plăcută 
și mai intimă. Era șapte și jumătate când auzi bătăi în ușă. 
Cu inima să-i spargă pieptul, se duse să deschidă și fu surprinsă să 
vadă apărând în prag silueta lui Gerry. 

— Am venit să văd ce faci. Cei de la birou s-au gândit că poate 
că ţi s-a făcut rău la prânz. 

— Nu, nu e asta. Am... am fost chemată pe neașteptate și n-am 
avut timp să vă anunţ. Îmi pare rău, Gerry. 

— Din moment ce nu ești bolnavă... 

O privea derutat. 

— Sper că nu ai probleme. 

— Nu. Intră, te rog. 

Bărbatul intră stângaci, aruncând o privire rapidă în jur. Lisa se 
gândea cum să-i spună, fără a fi prea brutală, dar nu vedea altă 
modalitate. 

— Merg să-ţi fac o cafea, dar trebuie să știi că îl aştept dintr-un 
moment în altul pe soțul meu. 

— Pe soţul... 

Gerry rămase cu gura căscată. 

— Glumești, probabil... 

— Nu. Ar fi trebuit să-ţi spun. Eu și soțul meu locuim separat. 

— Dar eşti atât de tânără, Lisa! Cum se face că deja te-ai 
căsătorit și te-ai despărțit? 

— Ei bine, e adevărat. Dar nu-ţi face griji, mâine voi veni la 
birou, ca de obicei. 

— Un om iresponsabil, nu? Întotdeauna mi-am spus că un 
bărbat trebuie să-și facă o situaţie, înainte de a se căsători. 

Lisa vru să izbucnească într-un hohot de râs. În curând, Gerry 
îi va propune să-l înfrunte pe bărbatul acela incapabil! 

— Are treizeci și unu de ani și e cadru într-o companie 
petrolieră. Dacă te va vedea aici, se va gândi, probabil, la ce e mai 
rău. Așa că, te rog, Gerry, pleacă! 

Se auziră din nou batăi în ușă. De această dată era Bryn. 

Nu se schimbase aproape deloc. O măsură cu privirea lui 
albastră, apoi se întoarse către bărbatul care stătea în mijlocul 
camerei. 

— Eu tocmai plecam, îngână Gerry. Am venit să mă asigur că 
Lisa... vreau să spun că nu s-a întors azi la serviciu... 

— Gerry e șeful biroului companiei de asigurări la care lucrez. 
Probabil ţi-a spus Pam că nu m-a lăsat să mă întorc la birou. 

— Mi-a spus că aţi luat masa împreună. 

Bryn se dădu la o parte pentru a-l lăsa pe Gerry să treacă. 
Deodată, îi spuse: 

— Vă rog să-i spuneţi șefului dumneavoastră că Lisa nu va mai 
veni. Dacă vrea să discute cu mine, mă găsește la Unital, în Londra. 

Bryn închise ușa și o privi pe Lisa, fără să schiţeze nici un gest. 

— Ai un talent să te ascunzi... 

— M-am ascuns pentru că așa am vrut. Nu aveai dreptul să-i 
vorbești pe acel ton lui Gerry. Slavă Domnului că are suficient de 
mult bun-simt pentru a nu anunţa nimic, înainte să-i spun eu să o 
facă. Nu-mi voi părăsi locul de muncă, Bryn. Mi-am făcut o nouă 
viaţă şi nu voi renunţa la ea atât de ușor. Bryn aruncă o privire 
prin cameră. 

— Frumoasă viaţă, n-am ce zice! 

— Nu e mai rea decât cea pe care o duceam înainte. 

Lisa se opri, înainte să spună prea multe. 

— Nu am nimic de băut. Vrei o cafea? Ai venit aici imediat? 

— Da. Pam mi-a dat adresa prin telefon. De acord, fă-mi o cafea, 
dacă asta te poate ajuta. 

Lisa îi făcu băutura în tăcere. Camera părea și mai mică, de 
când se afla el în ea. Bryn îi luă ceașca din mâini, luă o înghițitură 
şi o puse pe măsuţa alăturată. 

— Acum că ai avut timp să-ți revii cu firea, putem pleca. 
Cât timp îţi ia să-ţi faci bagajele? 

Văzându-i trăsăturile ferme, Lisa își simți neputinţa crescând. 

— Ţi-am spus deja că nu plec nicăieri. 

— Iar eu îţi spun că nu vei rămâne aici. 

— Nu mă poti obliga să plec. 

Bryn îi aruncă o privire ironică. 

— Aspectul legal al relaţiei noastre nu mă interesează câtuși de 
putin; şi nici pe tine, de altfel. Iar singurul mod să rămâi cu fața 
curată e să te oblig să pleci. 

— Chiar crezi că e vorba de orgoliu? 

— Cred că orgoliul are un loc important. Încă de la început, ai 
crezut că m-am căsătorit cu tine doar pentru că mă simţeam 
obligat. Acum nu mai am nici o obligație. Mi-ai demonstrat că-ţi 
poti purta singură de grijă, de bine, de rău. Bryn făcu o pauză și 
vocea i se înmuie. 

— Îmi doresc să revii, Lisa. Nu a fost decât o perioadă de pauză, atâta tot. 

Dacă vrei, mai petrecem aici câteva zile, înainte să ne 
întoarcem la Tripoli. 


Un moment o cuprinse nostalgia, dar Lisa refuză să i se lase pradă. 
— N-ar schimba nimic, Bryn. Ai prefera întotdeauna o femeie 
mai matură. 

— De ce spui asta? Ti-am dat vreodată impresia, în timp ce 
făceam dragoste, că nu ești la înălțime? 

— Nu şi... la sfârșit, spuse ea cu obrajii în flăcări. Dar unui 
bărbat îi e totuna, nu? 

— Există un mod foarte direct de a exprima ce-ai spus tu: e o 
diferență a dracului de mare. Tine minte asta. Dacă îmi 
închipuiam... Bryn se întrerupse și spuse: 

— Dar îţi voi explica asta mai târziu. Acum, strânge-ţi lucrurile. 
Datorezi ceva pentru chirie? 

— Nu, am pătit în avans. 

— Atunci, așa se compensează preavizul de plecare. Poţi să-ţi 
laşi lucrurile aici, continuă el, văzând că Lisa nu se clintea. 
Gazda ta le va putea vinde și obţine un preţ bun pe ele. 

— Ai uitat ce ţi-am spus cu o zi înainte să plec de la Tripoli? îl 
întrebă ea, la capătul puterilor. 

— Nu, nu am uitat. Dar acum nu mă vei mai convinge de nimic. 
Mark a murit. Cred că-i putem lăsa sufletul să se odinească în pace. 

— Şi Andreea? 

— Am crezut subiectul Andreei încheiat. 

— Nu și în ce mă privește. Pam mi-a spus că e încă la Tripoli. 

— E decizia companiei, nu a mea. 

— Și nu te-ai dus să o vezi? 

— Nu, după ce a ieșit din spital. Am fost foarte ocupat. 

— Ceea ce vrea să spună că te-ai fi dus, dacă ai fi avut timp. 

Bryn rămase o clipă nemișcat pe scaun. Încetul cu încetul, 
expresia de pe faţa lui se schimbă. Se ridică, scoțându-și vesta și se 
apropie de Lisa. 

— M-am înșelat de la început. Nu există decât o modalitate de 
a lupta cu încăpăţânarea ta. 

— Nu, şopti Lisa, fără să vrea. 

Lisa aștepta acel moment de când sosise. Tot ce-și dorea era ca 
Bryn să o ia în braţe. 

Bryn începu să o sărute cu atâta pasiune, încât Lisa nu mai 
încercă să scape. Viaţa se trezea în interiorul ei și prin vene 
începuse să-i curgă o căldură dulce, ca mercurul. Când o 
dezbrăcă, Lisa nu se mai gândi la lipsa ei de experienţă. Avea o 
singură dorinţă: să se afle lângă el, să-i vadă privirea îmbătată de 
dragoste, să facă să dispară măcar o parte din rezerva ei. 

— Lisa! îi murmură el răgușit, lipit de pieptul ei... Dumnezeule, 
cât de mult mi-ai lipsit! Uitasem cât de mult! 

Lisa vroia să-i spună că îl iubește, dar cuvintele nu veneau. 
Lui Bryn îi lipsise doar acel aspect al relaţiei lor. De altfel, și ei la 
fel. Împărţiseră deci ceva, în ultimele două săptămâni. 
Pentru moment, trebuia să se mulțumească doar cu atât. 

Era trecut de zece când plecară. Bryn vorbi cu doamna Banks, 
proprietara, care nu mai înţelegea nimic. 

Bryn o întrebase pe Lisa dacă vroia să rămână la Birmingham sau 
prefera să meargă la Londra, unde închiriase o cameră. 
Lisa alesese călătoria, pentru a-și da timp să se gândească. Știa că Bryn 
nu va accepta să o lase singură la Birmingham. Nu după felul în care 
făcuseră dragoste în acea seară. Fantoma Andreei continua să o 
bântuie. Chiar dacă Bryn îi spusese că nu o mai văzuse, recunoscuse 
totuși că-i făcuse o vizită la spital. Lisa nu va fi mulțumită decât după 
ce Andreea va fi dispărut definitiv din vieţile lor. 


Capitolul 11 


Ajunseră la hotel la miezul nopții. Recepţionista o măsură cu 
privirile pe Lisa, în timp ce Bryn cerea cheia. 

— Ai văzut ce privire mi-a aruncat? îl întrebă ea în lift, oftând. 
Probabil a crezut că sunt o femeie de moravuri ușoare. 

— Începi iar să-ţi imaginezi lucruri. Când m-am cazat am cerut 
o cameră dublă și am spus că e posibil să vin mai târziu cu soţia. 
De aceea se uita așa la tine. 

— Ah, îmi pare rău. Te-ai supărat? 

— Nu. Astea sunt complexele tale. Vezi mereu lucrurile într-o 
lumină întunecată. Poate că te vei schimba, după o vreme. 

— Te-am auzit spunându-i că vom pleca mâine dimineaţă. Te-ai 
hotărât să ne întoarcem la Tripoli? 

— Nu, le-am promis lui Adam și Irenei că trecem pe la ei. 


— Vrei să rămân la ei, cum am stabilit? 

— Acum e mai greu. Ai fi capabilă să-ţi iei iar tălpășiţa, îi spuse 
el, zâmbind. De acum înainte vom încerca să ne acceptăm așa cum 
suntem. Bine? 

— Bine. 

Nu era de-ajuns, dar trebuia să se mulțumească doar cu atât, 
pentru moment. 

Soții Leason locuiau într-o frumoasă casă din piatră, în 
apropiere de Exeter. Adam avea un magazin de antichităţi, iar 
Irene se ocupa de casă. Lisa se scuză de problemele pe care i le 
crease, dar Irene o întrerupse: 

— Se mai întâmplă. ÎL cunosc pe Bryn de suficient de multă 
vreme pentru a ști că e o persoană dificilă. A suferit multe lipsuri 
în copilărie. 

Lisa îşi aminti ce-i povestise Bryn. 

— Te referi la mama lui? 

— În general, la felul în care era organizată viața lor de familie. 
Părinţii lui nu și-au dorit niciodată copii, și, când Bryn s-a născut, 
au vrut să facă din el un copil model. Bryn nu ne-a vorbit prea mult 
despre asta, dar de-abia dacă avea voie să se joace. A trebuit tot 
timpul să se străduiască să fie cel mai inteligent copil din cercul lor. 
Și, Slavă Domnului, a reușit, căci altfel nu ştiu ce s-ar fi întâmplat! 

— Bryn mi-a spus că nu-și vedea prea des părinţii. 

— Așa este. Îmi amintesc că mama spunea că e o rușine să 
privezi un copil de afecțiune, în măsura în care părinţii lui l-au 
privat pe Bryn. Problema e că asta l-a făcut, la rândul lui, să nu-și 
poată exprima sentimentele. M-am bucurat enorm când am aflat 
CĂ, în sfârșit, s-a hotărât să-și întemeize o familie. 

— Până când ai înţeles că nu eram soţia ideală pentru el... 

— Dacă vrei să spui că ești prea tânără, nu sunt de acord. 
Dacă îl iubeşti cu adevărat, nu are nici o importanță. Îl iubeşti, Lisa? 

— Da. Dar nu cred că ştiu ce înseamnă să „iubeşti cu adevărat”, 
răspunse ea, încruntându-se. 

— Pentru început, să încerci să-l iei așa cum este. Bryn a trăit 
atât de mult doar după bunul plac, încât acum îţi va lua timp, nu 
glumă, să-l faci să înţeleagă un alt punct de vedere. Îmi închipui că 
face pe bărbatul macho, câteodată. 

— Da, câteodată, îi răspunse Lisa, zâmbind. 

— Am simtit şi eu asta. Alt semn de nesiguranță. 

Irene observă că Lisa nu era de aceeași părere și schimbă 
subiectul. 

— Vrem să aranjăm o întâlnire cu câțiva prieteni. De obicei, 
Bryn își petrece o parte din concediu la noi. 

În timpul cinei, Irene îl întrebă pe Bryn când vroiau să plece, 
pentru a putea organiza întâlnirea. 

— Mă gândeam să rezerv bilete pentru avionul de luni. 

— Atunci, e mai bine să-i chemi pe toţi mâine, pentru a avea 
timp să vă refaceţi, spuse Adam, din celălalt capăt al mesei. 
Ştii cum se desfășoară petrecerile noastre... 

— Ştiu cum s-a terminat ultima! 

Mai târziu, când merseră să se culce, Bryn o întrebă pe Lisa: 

— Te simţi bine aici, nu-i așa? Ai vrea să rămâi? 

— Vreau să fiu acolo unde ești și tu, Bryn, chiar dacă nu-mi 
place locul. E un răspuns bun? 

— Nu chiar, dar e deja mai bine. 

Majoritatea celor care se adunaseră la soţii Leason erau 
prietenii lui Bryn. Deși își îmbrăcase djellaba și-și prinsese părul, 
aşa cum îi recomandase Bryn, Lisa părea de departe cea mai 
tânără. 

Spre mijlocul serii, văzu o femeie blondă, îmbrăcată în alb, care 
îi aminti de Andreea. Femeia însă îi semăna puţin, chiar dacă era 
la fel de frumoasă. Vorbea, în mijlocul unui grup în care se afla și 
Bryn, fără a-i da acestuia o atenţie deosebită. Puțin mai târziu o 
văzu îndreptându-se spre el, cu un pahar în mână și cu același 
zâmbet pe care i l-ar fi adresat, probabil, Andreea. 

Pe Lisa o cuprinse din nou teama. Începu să-i urmărească și să 
numere de câte ori făceau astfel încât să se găsească unul în 
prezenţa celuilalt. Adam îi spuse că femeia se numea Carol 
Brandon și că era soţia unui bărbat care lucra și el în domeniul 
petrolier, în Arabia Saudită. Părea mirat de întrebările Lisei. 

— Ah, îmi amintește de cineva cunoscut! 

Unul dintre invitaţi o invită la dans și Lisa îl pierdu pe Bryn din 
vedere. Când îl revăzu, acesta dansa cu Carol, strâns îmbrăţișaţi. 
Nebună de ciudă, Lisa se apropie de partenerul ei și începu să 
flirteze cu el în mod ostentativ, fără să-i pese de privirile celorlalți. 
În cele din urmă, Adam o trase într-un colţ și-i spuse: 

— Dacă vrei într-adevăr să dansezi în felul ăsta, măcar alege-ți 
partenerul cu discreție! 

— Îmi pare rău, Adam. Vroiam doar să mă distrez. 

— Nu, vroiai să te vadă soțul tău. Și ai reușit. Era gata-gata să se 
certe cu băiatul cu care dansai. 

— De aceea ai intervenit? 

— Da. Îmi permiti să-ţi dau un mic sfat, Lisa? adăugă el, ezitând. 
Eşti o fată frumoasă și nu trebuie să fii geloasă pe nimeni. 

— Ştiu, răspunse ea încet. 

— Fi bine... atunci îţi pot spune că toţi cei care suntem aici suntem 
geloși pe Bryn, spuse el, fără să se teamă că va fi înțeles greșit. 

— Ai grijă să nu te audă Irene, zise Lisa, izbucnind în râs. 
Mulţumesc că m-ai împiedicat să mă port ridicol, Adam. Vrei să 
continuăm să vorbim pe acest dans? 

— Cu plăcere, exclamă Adam, înseninându-se. 

Lisa evită privirea lui Bryn tot restul serii. Știa că nu va scăpa 
fără o explicaţie. Dar motivele ei erau evidente. Ale lui însă, nu. 

La ora două, Irene închise ușa în urma ultimului invitat, cu un 
oftat de ușurare. Se întoarse apoi în salon, urându-le tuturor 
noapte bună și spunându-le să nu-și facă griji pentru dezordine. 
Lisa se oferi să o ajute să strângă. 

— Ai auzit ce-a spus Irene? Urcă! îi ordonă Bryn, în spatele ei. 

Odată ajunși în cameră, Lisa se așeză în fața oglinzii și începu 
să-şi desfacă părul. 

— Dacă te mai dai vreodată în spectacol ca în seara asta, fii 
sigură că o să-ţi dau o bătaie ca unui copil mic! 

— Eşti atât de serios! 

Furia o făcea imprudentă. 

— Serios sau nu, să știi că nu glumesc! Dacă nu ar fi intervenit 
Adam, aș fi făcut-o chiar eu. 

— Mă mir chiar că ai observat. 

— Vroiai să observ! Nu te-ai gândit nici un moment la soţia lui 
Alan și la felul în care se simţea văzând că soţul ei se face de râs. 

Lisa își scoase și ultima agrafă și părul îi căzu pe umeri. 

— Un imbecil și o exhibiţionistă, murmură ea, privindu-se în 
oglindă. Ce mai cuplu! 

Bryn străbătu camera și o luă de mâini, cu ochii scânteind de 
mânie. 

— Dacă vrei bătaia aia, o s-o ai imediat. Nu te mai purta ca un 
copil, pentru Dumnezeu! 

— „Si fă un efort să fii genul de femeie care-mi place!"... 
Ca, spre exemplu, Carol. Nu știu dacă, în general, bărbaţii preferă 
blondele, dar știu că ţie îţi plac la nebunie. Și dacă eşti de părere 
că eu mă dădeam în spectacol, ar fi trebuit să te vezi pe tine! 

— Carol îmi spunea care sunt condiţiile de viaţă din Arabia, 
spuse el, scrâșnind din dinţi. Speră să se întoarcă în curând alături 
de soţul ei. 

— Arabia nu e departe. Ai putea să-i faci o vizită! 

Subit, mânia făcu loc resemnării. Bryn îi întoarse spatele și Lisa 
simți cu disperare că gestul lui era definitiv. Orgoliul o împiedica 
să-şi ceară scuze. 

— Unde te duci? fu tot ce putu ea să spună. 

— les puţin. Trebuie să-mi pun ordine în gânduri, îi răspunse 
el, fără să se întoarcă. 

Lisa rămase în faţa oglinzii, auzindu-i pașii în timp ce cobora 
scările şi ușa se închidea. O suferință cumplită, cum nu mai 
simţise niciodată, puse deodată stăpânire pe ea. Totul se 
terminase, şi din vina ei. Se purtase ca o adolescentă geloasă și 
suficient de proastă pentru a judeca lucrurile după aparente. 

Cunoscându-l, Bryn va lua mașina și va încerca să-și înece 
dezgustul în viteză. Lisa văzu, îngrozită, maşina gonind pe șosea, 
apoi derapând și făcându-l pe Bryn să se izbească de parbriz. 

Pentru a ajunge pe stradă, Bryn trebuia să înconjoare casa. 
Lisa coborî în goană scările și, traversând aleea, ajunse în același 
timp cu el la colţul casei. Se aruncă în mijlocul drumului, dând din 
mâini, orbită de lumina farurilor. 

Cauciucurile derapară și Lisa se simţi aruncată în aer. Nu simți 
nici o durere şi, nu mult după aceea, auzi pași îndreptându-se 
grăbiţi spre ea. Nu putea să se miște și nici să deschidă ochii. Cineva 
o întoarse și, după sunetul vocii, Lisa își dădu seama că era Bryn. 

— Nu şi-a rupt nimic, după câte se pare, spuse cineva în spatele 
ei. Bryn, poţi să o duci în casă? Adam sună doctorul. 

— Ar putea avea leziuni interne. 

— Nu cred. Am văzut totul pe fereastră. Doar ai atins-o. N-a fost 
vina ta, Bryn. A alergat singură în fața mașinii. 

— Ştiu. N-ar fi trebuit să plec. 

În timp ce vorbea, Bryn o luă în braţe și-și lipi fata de pieptul ei. 

— Nu știm niciodată cât de scumpă ne e o persoană, până nu 
se întâmplă un accident ca ăsta. Dacă murea.. 

— Se va face bine, îl întrerupse Irene. Uite, își revine! 

Lisa simți o durere în coastă și gemu. Apoi leșină complet. 
Tot ce s-a întâmplat după aceea fu învăluit în ceaţă. 
Un necunoscut îi examina brațul și coasta; apoi fu transportată în 
camera în care stăteau ea şi Bryn. Irene o dezbrăcă și-i puse pe cap 
o compresă cu apă rece. Sedativul pe care i-l dăduseră începea 
să-și facă efectul. 

— Bryn... şopti ea. Vreau să vină Bryn... 

— Sunt aici. 

Bryn o luă de mână și Lisa îi simți căldura. 

— Te iubesc, Bryn. 

O piatră i se ridică deodată de pe inimă. Apoi, Lisa adormi. 

Când se trezi, era de mult dimineață. Bryn stătea lângă patul ei, 
ca în prima zi în care se cunoscuseră. 

Lisa nu mai văzuse niciodată pe chipul lui un asemenea zâmbet. 

— Salut! făcu el. Cum te simţi? 

Încercă să se miște şi scoase un geamăt. 

— O să ai dureri câteva zile. Eşti plină de vânătăi. Am avut 
noroc. 

Lisa râse, dar şi aceasta o durea. 

— Cel puţin nu am vânătăi în locul în care m-ai ameninţat să mă 
baţi aseară! 

Ridică ochii spre el și, la aminitirea expresiei dezgustate cu 
care o părăsise, Lisa simţi un nod în gât. 

— Îmi pare rău, Bryn, dar Carol mi-a amintit de Andreea. 
De aceea m-am purtat în felul acela. 

— Ai avut motivele tale. E peste puterile mele să tratez o femeie 
frumoasă ca pe un camarad. Probabil că nu mă voi schimba 
niciodată. Dar asta nu înseamnă nimic. 

Bryn îi luă mâna și i-o sărută. 

— Te iubesc, Lisa, și n-am mai spus asta nimănui până acum. 
Îmi doresc să pot avea grijă de tine. Vrei să mă crezi că nu m-am 
înâlnit cu Andreea la Tripoli și că nu am profitat de libertatea mea? 

— Dacă și tu mă crezi că nu am făcut niciodată dragoste cu Mark. 

— Nici nu am crezut-o vreodată. Dar să știu că te-ai întors către 
un bărbat pentru a te îndepărta de mine, m-a tulburat teribil. 
Te iubeam, în acel moment, dar nu vroiam să recunosc pentru că 
te credeam incapabilă să iubești sincer pe cineva. 

Bryn se opri și-i urmă cu degetul linia fină a fetei. 

— Când m-a sunat Adam să-mi spună că nu ai ajuns la aeroport, 
primul meu gând a fost: „Las-o să plece!". Orgoliul, bineînțeles — 
mă părăsisei! Apoi am pus o agenţie de detectivi pe urmele tale, 
dar fără nici un rezultat. 

— Şi ai venit să mă cauţi chiar tu. Ah, Bryn, ce fericită sunt că ai 
făcut-o! Aș fi fost și acum în camera aceea murdară şi în biroul 
acela plictisitor! 

— ... Şi perturbând angajaţii companiei. 

Bryn îi zâmbi cu căldură. 

— Mă bucur că prima ta dragoste a fost puţin cam arivistă! 

— Tu ești prima mea dragoste, Bryn, murmură ea. 

— Şi sper că voi fi şi ultima. 

Bryn se foi nerăbdător pe scaun. 

— Şi când mă gândesc că nu pot să te sărut, de teamă să nu-ţi 
fac vreun rău! 

— Ce contează o durere mică? făcu ea, zâmbind. Şi eu te doresc, 
Bryn. Te doresc acum și te voi dori întotdeauna. 

„Și nu mai am nevoie de nimic altceva", își spuse ea, în timp ce 
Bryn se apleca să o sărute. 


Sfârşit 


